ބީހުން….(17 ފަހުބައި) – Esfiya – Dhivehi Vaahaka Site\n- by Adam - 1- August 18, 2017\n“އެކޮއެ މިސޮރު ގޮވައިގެން ސިޓިން ރޫމަށް ހިގާ، މިތާ ބާއްވައިގެންނެއް މިކަމެއް ނުވާނެ” ރައޫފްބެ އެހެން ކިޔާ މާއިލް އަތަށް ނަގައިގެން ނިކުތީ ބޭރަށެވެ. އޭރުވެސް މާއިލް އޮތީ ދެލޯ މެރިފައެވެ. ހަގީގަތުގައި ރައޫފްބެ ކިޔަވަން ފެށުމުން މާއިލް އޮތީ ހޭނެތިފައެވެ. ރައޫފްބެ މާއިލް ގޮވައިގެން ނިކުތުމުން ޒޫމީވެސް ފަހަތުން ނިކުތެވެ. އޭރުވެސް ޒޫމީ ހުރީ ރޮއެ ރޮއެއެވެ. މަލަކާ ދެވުނު ހިތްވަރެއް ޒޫމީއަށް ދެމުން ދިޔައެވެ. އިސާހިތަކު އެވަގުތަކީ ސަލީމުމެން ވެސް އައިސް ވަން ވަގުތެވެ. އެމީހުން އައީ ބޭނުންވާ އެއްޗިއްސާ ކިޔަވަން ބޭނުން މީހުން ގޮވައިގެންނެވެ. އަމީނާ ހަބަރު ދިނުމުން ސަލީމުއަށް އޮތީ ހުރީހާ ކަމެއް ސާފުވެފައެވެ. އެހެންވެ އޭނާ އައީ ހުރިހާ އެއްޗެއްވެސް ހަމަ ކޮއްގެންނެވެ. “ކޮންމެވެސް ކުއްޖެއް މިނާށި ކޮޅު އަންދާލައިފައި އަނގުރު ކޮޅު ގެނެސްދީބަލަ” ރައޫފްބެ އެހެން ބުނުމުން އަމީނާ ފުއްމާފަ ތެދުވެގެން ދިޔައީ އެކަން ކުރާށެވެ. އޭރުވެސް އަމީނާ ދިޔައީ ހިތުން ރޮމުންނެވެ. ވާނީ އެހެން ނޫން ހެއްޔެވެ. އީތަންގެ ހާލެއް އެގެނީކީ ނޫނެވެ. މާއިލް ފަކީރުއޮތް ހާލު އެއޮތީ ލޯމަތިން ފެންނާށެވެ. ހިތަށް އަސަރު ނުކޮށް ހުންނާނީ ކާކު ހެއްޔެވެ. އެތައް ހިޔާލެއްގައި ހުރެފަ އަތްމަތި އަވަސް ކޮއްލައިގެން އަމީނާ ދުވެއައެވެ. “ކޮބާ! ހުރިހާ ކުދިން ކިޔަވަން ފަށްޓާ، ޖިންނި ސޫރަތް ކިޔަވާނީ ހުއްޓައިގެން ނުވާނެ” ރައޫފްބެ ފެށުމުގެ ކުރިން ކަންތައް ކުރަންވީ ގޮތް ބުނެލިއެވެ. ޒޫމީ ރޯވަރުން ހީވަނީ އެހެން ކަމެއްހެންނެވެ. މަލަކާ އޭރުވެސް ހުއްޓުމެއް ނެތި ޒޫމީއަށް ހިތްވަރު ދެމުން ދިޔައެވެ. ވާނީވެސް އެހެން ނޫން ހެއްޔެވެ. ލޯބާވާ ފިރިމީހާ އޮތީ ކޮންފަދަ ހާލެއްގައި ކަން ވެސް ނޭނގެއެވެ. ދަރިފުޅު އެއޮތީ ދުނިޔޭގައި ހިނގާ އެއްވެސް ކަމެއް ނޭނގޭ ހާލުގައެވެ. މިވަގުތު ޒޫމީގެ ހާލު އިހުސާސް ކޮށްލައްވާށެވެ. އަޅުގަނޑު ބުނާކަށް ނެތީމެވެ. ކިޔަވަން ފެށިތާ އިރުކޮޅެއް ނުވަނީސް މާއިލް ވާހަކަ ދައްކަން ފަށައިފިއެވެ. “ބޭބޭ، ކީއްކުރަންތަ މަމިތަނަށް ތިގެނައީ؟!”\nމާއިލްގެ އަނގައިން ވާހަކަ ދައްކަން ފެށިއެވެ. އެއަޑަށް އެންމެން ސިއްސައިގެން ގޮސް ބަލަން ފެށުނީ މާއިލްގެ މޫނަށެވެ. “މަށާ ދިމާލަށް ބޭބެ ކިޔަން ތިއީކާކު؟” ރައޫފްބެ އެގިހުރެވެސް އަހައިލިއެވެ. “މަށައް ކިޔަނީ ބަލްގިސް، އަހަރެންނަށް ވުރެ ބޮޑު މީހެއްވީމަ ބޭބެކީ” ބަލްގިސް އަމިއްލަޔަށް ތައާރަފު ވަމުން ބުނެލިއެވެ. “އެހެންދޯ، އެންމެރަގަޅު ތިމާޔަށް ވުރެ ބޮޑެތި މީހުންނަށް ޖެހޭނީ ބޭބެ ދައްތަކިޔަން” ބަލްގިސްއަކީ ކުޑަ ކުއްޖެއްކަން އިނގޭތީ ރައޫފްބެ ބުނެލިއެވެ. “ބަލްގިސް ކީއްވެތަ މާއިލްއަށް އުނދަގޫ ކުރަނީ؟” ރައޫފްބެ މާއިލްގެ މޫނަށް ބަލަމުން އަހައިލިއެވެ. “އަހަރެން މާއިލް އަކަށް އުނދަގުލެއް ނުކުރަން” ބަލްގިސް ޖަވާބުދިނެވެ. ” އުނދަގުލެއް ނުކުރަމޭ؟! ދެން ކީއްވެތަ މާއިލް ރޮއްވާ ހެއްވާ މައްޗަށް އަރުވާ ހަަދަނީ؟ ގައިމު އެޔަކީ އޭނަޔަށް އެކަނި ވާނެ ކަމެއްނޫން ނޫން” ރައޫފްބެ އަނެއްކާވެސް އަހައިލިއެވެ. “އެއީ އުނދަގޫ ކުރަނީކީނޫން، އެއީ މާއިލް ދެކެ ލޯބިވާތީ” ބަލްގިސް ޖަވާބުދިނެވެ. “ކަލޭތީ އިންސާނެއް ނޫން ދެންކީއްވެ ކަލޭ އޭނަދެކެ ލޯބިވާންވީ؟!” ރައޫފްބެ އަނެއްސުވާލް ކޮއްލިއެވެ. “އަހަރެން މާއިލް ދެކެ ލޯބިވަނީ ކީއްވެކަން މިތާމިތިބަ އެންމެންނަށް އިނގޭނެ!!” ބަލްގިސް ރުންކުރުވި ޖަވާބެއް ދިނެވެ. “ކީއްވެ އެމީހުންނަށް އެމީހުންނަށް އިނގެންވީ؟ އެމީހުން ކައިރިއަކު ނޫނެންނޫން މިއެހީކީވެސް!” ރައޫފްބެވެސް އެކަހަލަ ރުންކުރުވި ސުވާލެއް ކޮއްލިއެވެ. “އަހަރެން މާއިލް ދެކެ ލޯބިވަނީ އެއީ އަހަރެންގެ ކޮއްކޮއަށް ވީތީ “ބަލްގިސް ތެދުބަހުން ޖަވާބުދިނެވެ. ބަލްގިސް އެހެން ބުނުމުން އެންމެން އެއްފަހަރާ އެދިމާޔަށް ބަލަން ފެށިއެވެ. “މާއިލް އަކީ އިންސާނެއް، ތިއީ ޖިންނިއެއް، ތިދެން ކިހިނެއް ވާނެކަމެއް؟!” ރައޫފްބެ އަހައިލިއެވެ. “އަހަރެންނަކީވެސް ހަމަ އިންސާނެއްގެ ބަނޑުން އުފަންވެފަ ހުރި ކޮއްޖެއް އެހެން ވީމަ އަހަރެންނަށް ވެސް އިންސާނުން ދެކެ ލޯބިވުމުގެ ހައްގު އޮންނާނެ” ބަލްގިސް ޖެހިލުމެއް ނެތި ޖަވާބުދިނެވެ. އެންމެ ރަނގަޅު، ބަލްގިސްގެ މަންމަ އަކީ ކާކު؟، ބައްޕައަކީ ކާކު؟” ރައޫފްބެ ވަރުގަދަ ސުވާލެއް ކޮއްލިއެވެ. ހަގީގަތުގައި ރައޫފްބެ އެސުވާލް ކުރީ ނޭނގިގެންނެއް ނޫނެވެ. އެއީ ބަލްގިސް ތެދު ހަދާވަރެއް ބަލަން ވެގެންނެވެ. “އަހަރެންގެ މަންމަ ތިހިރީ ކުރިމަތީ ފެންނަން!!” ބަލްގިސް ޒުުމީއާ ދިމާލަށް އިނގިލިދިތް ކުރަމުން ބުނެލިވެ. އެމަންޒަރު ފެނުމުން އެންމެން ތިބީ ބިރުން އަވަދި ވާވަރުވެފައެވެ. “ތިއީހަމަ ޔަގީން ވާހަކައެއްތަ؟\nބަލްގިސްގެ ބައްޕަ ކޮބައި މިހާރު؟ ބަލްގިސް އަކީ މުސްލިމެއްތަ؟” ރައޫފްބެ ސުވާލް ގޯންޏެއް އޮއްސާލިއެވެ. ” އަހަރެންނަކީ މުސްލިމެއް، އަހަރެންގެ ބައްޕަ މަންމަދެކެ ވީލޯބިން، މަންމަގެ އާއިލާއިން ބައްޕަ މަރައިލައިފި، އެއްވެސް ރަހުމެއްނެތި” ބަލްގިސް ކުރަކި އަޑަކުން ބުނެލިއެވެ. “އެހުރީހާތަނެއް ބަލަން އަހަރެން ހުރިން، ނުވިތާކަށް އަހަރެންވެސް މަރާލަން އުޅުނީ އެކަމަކު އަހަރެން ކުނޑަވީމަ އަހަރެން މަރުނުވެ ސަލާމަތްވީ، އެންމެ ފަހުވަގުތުވެސް ބައްޕަ އަހަރެން ކައިރީގައި ބުނަމުން ދިޔައީ މަންމައަށް ދެރަ ގޮތެއް ނަހަދާށޭ، ބައްޕަ ވަރަށް ލޯބިވެޔޯ މަންމަދެކެ” ބަލްގިސް ރުމުން ކިޔާދެމުން ދިޔައެވެ. “އެކަމަކު ބޭބެއަށް އިނގޭތަ؟، މިހާރު މަންމަންގެ އާއިލާޔަށް ފެންނަމުން އެދަނީ އޭގެހިތި” ބަލްގިސް ކިޔާދެމުން ދިޔައެވެ. ރައޫފްބެ ހުރީ އަޑުއަހާށެވެ. “ބޭބެއަށް އިނގޭތަ، މިއީއެއްވެސް ރަހުމެއް ނެތްބައެއް، އެއްވެސް ރަހުމެއް ނެތި އަހަރެންގެ ބައްޕަޔާ އަހަރެން ވަކިކުރުވީ، ނުވިތާކަށް މަންމަގެ ލޯބިންވެސް މަހުރޫމު ކުރުވީ” ބަލްގިސް ރުމުން ވާހަކަ ދެއްކިއެވެ. “އެންމެ ރަނގަޅު ބަލްގިސް ތިބުނީ ނޫން މިއާއިލާޔަށް އޭގެ ހިތި ފެންނަމުން ދާވާހަކަ؟! އެބުނި ބަހުގެ މުރާދަކީ ކޮބައި؟” ރައޫފްބެ މުހިންމު ސުވާލެއް ކޮއްލިއެވެ. “އާނ ބޭބޭ، އީސަބެވެސް މަރައިލީ އަހަރެން މާއިލްގެ ބައްޕަވެސް އެކްސިޑެންޓު ކުރުވީ އަހަރެން” ބަލްގިސް ޖެހިލުމެއްނެތި ޖަވާބުދިނެވެ. ބަލްގިސް އެހެން ބުނުމުން އެންމެން ދިޔައީ ހައިރާންވެގެންނެވެ. “ތިބުނީކީކޭ؟!” ރައޫފްބެ ހައިރާން ވެގެން އަހައިލިއެވެ. “އަނޑުއަހާ ބޭބެ، އީސަބެ މާލެ އަންނަން ވެގެން ދަތުރު ކުރި ފެރީ ބަންޑުން ޖެހީ އަހަރެން، މާއިލް ބައްޕަ އެކްސިޓެންޓު ކުރީވެސް އަހަރެން، މިއަދު ކުރި ވިއްސާރަޔަކީ ވެސް އަހަރެންގެ ބާރުގަ ކުރިކަމެއް” ބަލްގިސް އެއްވެސް ޖެހިލުމެއްނެތި ކިޔައިދިނެވެ. “މާއިލް ދެކެ އެހާ ލޯބި ވާއިރު ކީއްވެ އެހެން ހެދީ؟؟” ރައޫފުބެ އަހައިލިއެވެ. ” އަހަރެންގެ ބައްޕަ މަރާލި ގޮތަށް މަރާލާނެތީ ބިރުން، އެހެންވެ އެކަން ކުރީ” ބަލްގިސް ބުނެލިއެވެ.\n“ކަލޭތިއީހާދަ ލަދު ހަޔާތް ކުޑަމީހެކޭ، ކަލޭ މާއިލް ދެކެ ލޯބިވާނަމަ ތީގެ އެއްވެސް ކަމެއް ނުކުރާނެ” ޒޫމީއަށް ކެތްނުވެގެން ބުނެލިއެވެ. ޒޫމީ އިނީ ރުޅި އައިސް ރަތް ވެފައެވެ. އެހެން ބުނެވުނު އިރުވެސް ޒޫމީ ތުރު ތުރު ލައެވެ. “އަހަރެން ލަދު ހަޔާތް ވެސް ކެނޑުވީ ތިމަންމަ، އަހަރެންނަށް އެ ހުރިހާ ކަމެއް ކުރަން މަޖުބޫރު ވެސް ކުރުވީ ތިމަންމަ، މަންމަ އެންމެފަހަރަކު ވެސް ވިސްނާލިންތަ ބައްޕަ މަރައިލިއިރު އަހަރެން އެކަނިވެރި ވާނެވަރު؟ މަންމަޔަށް ރަނގަޅަށް އިނގޭނެ މަޔަކާ ބަފަޔަކާ ނުލާ ކުޑަ ކުޑަ ކޮއްޖަކު މިއޮތް ބޮޑު ދުނިޔޭގަ އުޅޭނެހާލު، އެކަމަކު މަންމަޔަށް އޭގެ އެއްވެސް ކަމެއް އިހުސާސްވިތަ؟ މަންމަޔަށް އިނގޭތަ؟ އަހަރެންގެ ކުރިމަތީގަ މަންމަ މާއިލް ކޮއްކޮ ލޯބިން ގެންގުޅޭ ތަން ފެނުނީމަ އަހަރެން ހާދަ ދެރަވެޔޭ، މަންމާ އަހަރެންނަކީ ވެސް ކުޑަ ކުއްޖެކޭ” އެހިސާބަށް ބުނެވުނުތަނާ ބަލްގިސް ރުއިން ގަދަވިއެވެ. އަނެއްކާވެސް ހިތްވަރު ކޮއްފަ ބަލްގިސް ވާހަކަ ދައްކަން ފެށިއެވެ. “އެކަމަކު މަންމަޔަށް އިގޭތަ؟، މަންމަ ކޮންމެ ގޮތަކަށް ކަންތަށް ކުރިޔަސް އަހަރެން މަންމަ ދެކެ ވަރަށް ލޯބިވޭ، ދުވަހަކު ވެސް ނީންނާނެ މަންމަޔަށް ދެރައެއްދީފަ، ނުވެސް ދޭނަން، އެއީކީއްވެކަން މަންމަޔަށް އިނގޭތަ؟ ތިއީ އަހަރެންގެ މަންމަޔަށް ވީތީ އަދި އަހަރެން ލޯބިވާތީ” ބަލްގިސް ރުމުން ވާހަކަ ދައްކަމުން ދިޔައެވެ. މިފަހަރުވެސް އޭނަ ވާހަކަ ދެއްކުން ހުއްޓާލީ އެ ކުޑަ ކުޑަ މައުސޫމް ހިތަށް ކުރާ އަސަރުން ކެތް ނުވެގެންނެވެ. ޒޫމީ ހުރީ ކަނުލާ އަހާށެވެ. އޭރު ވެސް ޒޫމީގެ ހިތަށް އަސަރެއް ނުކުރާކަހަލައެވެ. ބަލްގިސް އަނެއްކާވެސް ހިތްވަރު ކޮއްފަ ވާހަކަ ދައްކަން ފެށިއެވެ. “މަންމަޔަށް އެންމެ ފަހަރަކުވެސް އިހުސާސްވިތަ؟ބދަރިޔަކު މަޔަކަށް އެދޭނެ ވަރު، ދެން ތިބުނަނީ މާއިލް ކޮއްކޮއަށް ބިރު ގަންނަވަނީއޭ، ރޮއްވަނީއޭ، އިނގޭތަ މަންމަޔަށް؟ އެހުރިހާކަމެއް ވެސް އަހަރެން ކުރަނީ އޭނަ ދެކެ ލޯބިވާތީ، ދުވަހަކުވެސް މާއިލް ކޮއްކޮޔަށް އަނިޔައެއް ނުކުރަން ނުވެސް ކުރާނަން އަހަރެންނާއި އެކު ލޯބިން އުޅޭހާ މީހަކީވެސް އެއީ ދެން އަހަރެން ކިހިނެއް އޭނަޔަށް އަނިޔާ ކުރާނީ؟” ބަލްގިސް އަޑުން އަޑުނަގާ ފެށީ ރޯށެވެ. ދަރިއެއް ހުރި ކަމަށް ގަބޫލް ކުރަން ކިތަންމެ ވަރަކަށް ބޭނުން ނުވިޔަސް ޒޫމީ ހުރީ ކަނުލާ އަޑު އަހާށެވެ. ފަހަރެއްގައި އޭނާގެ ހިތަށް އަސަރު ކުރީ ކަމަށް ވެސް ވެދާނެއެވެ. “މަންމަޔަށް އިނގޭތަ؟ މަންމަ މާއިލް ކޮއްކޮ ލޯބިން ގެން ގުޅޭތަން ފެނުނީމަ އަހަރެން ހާދަ ރޮމޭ، މަންމަޔަށް އިނގޭތަ އެކީއްވެކަމެއް؟ އަހަރެން ވެސް އެހެން އުޅެން ބޭނުން ވާތީ، މަންމާ މަންމާ ހެޔޮނުވާނެ އެންމެ ފަހަރަކު ވިޔަސް އަހަރެންނަށް ދަރިފުޅާއޭ ކިޔާފަ ގޮވައިލަބަލަ، އޭރުން އަހަރެން ހާދަ އުފާވާނެޔޭ، މަންމަޔަށް އިނގޭތަ؟ އޭރުން އަހަރެންނަށް މިދުނިޔެ ލިބުންފަދަ” ބަލްގިސް އެތައް ޝަކުވާއެއް އޭނާގެ މަންމަޔާ ކުރަމުން ދިޔައެވެ. ރައޫފްބެ ވެސް އަނގައިން ނުބުނެހުރީ ބަލްގިސްއަށް ވާހަކަ ދައްކަން ފުރުސަތު ދޭން ވެގެންނެވެ. އެތާތިބި އެންމެން ތިބީ ބަލްގިސް ގެ ވާހަކަ އަޑުއަހާ ފެންކަޅިވެފައެވެ. “މަންމާ އާދޭސް މިކުރީ އެންމެފަހަރަކުވެސް އަހަރެންގެ ގައިގަ ބައްދާލަބަަަަލަ، މާއިލް ކޮއްކޮ ގައިގަ ބެއްދީމަ އަހަރެންގެ ގައިގަވެސް ބެއްދޭނެ، އާދޭސް މިކުރީ މަންމާ ” ބަލްގިސް މަންމަގެ ލޯތްބަށް އެދި ސަލާން ޖަހަމުން ދިޔައެވެ. ޖިއްނިއެއް ވިޔަސް ވަލު ޖަނަވާރުންނަށް ވިޔަސް މައިވަންތަ ކަމުގެ ލޯބި ބޭނުންވާނެތާއެވެ. “ބަލްގިސް ތިބުނީ މާއިލްދެކެ ލޯބިވެޔޭ، ދެން ކީއްވެ މާއިލްގެ ބައްޕަޔަށް އެވަރު އަނިޔާއެއް ތިދިނީ!؟ މާއިލް ކިހާދެރަވާނެ އޭނަގެ ބައްޕަޔަށް އެވަރު އަނިޔާއެއްވީމަ” ބަލްގިސްގެ ވާހަކަ މެދު ކަނޑަމުން ރައޫފްބެ ސުވާލް ކޮއްލިއެވެ. “ބޭބޭ މާއިލް ކޮއްކޮ ދެކެ ލޯބިނުވާތީއެއް ނޫން އެހެން ހެދީކީ، އަހަރެންގެ ބައްޕަ ގޮތަށް އަހަރެންވެސް މަރާލަފާނެތީ އެކަން ހުއްޓުވަން ވެގެން، އެކަމަކު މާއިލް ކޮއްކޮގެ ބައްޕަޔަކަށް އަަހަރެން އަނިޔާއެއް ނުދޭނަން، މިވަގުތު މާއިލް ބައްޕަ ހޮސްޕިޓަލުގަ އޮތަސް ހޭއަރާއިރު ނުހުންނާނެ އެއްވެސް ކަމެއް ވެފަ ހުރިހާ ކަމެއްވެސް ހުންނާނީ ރަނގަޅުވެފަ، އަހަރެން ދައްކާ ވާހަކަޔަށް ބަރޯސާ ނުވަންނާ ބަލަން ތިބޭ އިރުކޮޅެއް ފަހުން މާއިލް ބައްޕަގެ ހާލުގެ ހަބަރު ލިބޭނެ” ބަލްގިސް ޔަގީން ކަމާއިއެކު ބުނެލިއެވެ. އޭރު އެތާތިބި މީހުން އެކަކު އަނެކަކު ވާހަކަތަކެއް ދައްކާ ތުން ތަޅުވަމުން ދިޔައެވެ. ” އެންމެ ރަނގަޅު ބޭބެ ކުރާ ސުވާލަކަށް ބަލްގިސް ތެދު ބަހުން ޖަވާބު ދޭނަންތަ؟” ރައޫފްބެ އަހައިލިއެވެ. ” ބޭބެ ކުރާ ކޮންމެ ސުވާލަކަށް އަހަރެން ދޭނީ ތެދު ޖަވާބު، އަހަރެންނަށް އިނގޭ މިތާމިތިބީ އަހަރެންނަށްވުރެ ބޮޑެތި މީހުންކަން” ބަލްގިސްގެ ކުޑަ ކުޑަ އަތުން ކަރުނަފުހެމުން ބުނެލިއެވެ. ” އެންމެ ރަނގަޅު ބަލްގިސް ބޭނުން ވަނީ ކޮންކަމެއް މިއާއިލާ މީހުންގެ ފަރާތުން؟ ނުވަތަ ބައްޕަ މަރާލީތީ ބަދަލް ހިފަންތަ؟!” ރައޫފްބެ ވިސްނުން ތެރިކަމާއިއެކު އަހާލިއެވެ. “އަހަރެން ބޭނުމެން ނޫން ބަދަލް ހިފާކަށް ތިކަހަލަ ނިޔަތެއްވެސް ނެތް، އަހަރެންނަށް އިނގޭ އިސްލާމްދީނުގައި ބަދަލް ހިފުމަކީ ހަރާންކަމެއްކަން، އެހެން ވީމަ އެވަރުގެ ފާފައެއް ކުރާކަށް އަހަރެން ބޭނުމެން ނޫން” ބަލްގިސް ސާފު ތެދުބަހުން ބުނެލިއެވެ. “ދެން ކޮންކަމެއް ބަލްގިސް ބޭނުންވަނީ؟” ރައޫފްބެ އަނެއްކާވެސް ތަކުރާރު ކޮއްލިއެވެ. ” އަހަރެން ބޭނުންވަނީ މަންމަގެ ލޯތްބާ އަޅާލުން، ދެން އަހަރެންގެ ކޮއްކޮ އާއެކު ލޯބިން އުޅެން ” ބަލްގިސް ޖަވާބު ދިނެވެ.\n“މިސާލަކަށް ތީގެ އެއްވެސް ކަމެއް ވާންނެތިއްޔާ ކިހިނެއްހަދާނީ؟!” ރައޫފްބެ އެއްބުމަ އަރުވާލަމުން އަހައިލިއެވެ. “އޭގެ އެއްވެސް ކަމެއް ވާން ނެތިއްޔާ ކުރާނެ ކަމެއް ނެތް ކުރެވޭނެ ކަމެއްވެސް ނެތް އޭގެ މާނައަކީ އަހަރެން ދެކެ ލޯބިވާ އެކަކުވެސް ނެތީއޭ، އަހަރެންނަކީ ބޭކާރު މީހެކޭ” ބަލްގިސް ވޭނީ އަޑަކުން ރޮމުން ބުނެލިއެވެ. “ބަލްގިސް އަށް ހުރެވޭނެތަ؟ މިއާއިލާ އެކަކަށް ވެސް އުނދަގޫ ނުކޮށް އޭގެ އެއްވެސް މީހަކު ފެންނަ ހިސާބަށް ނައިސް؟” ރައޫފްބެ އަހައިލިއެވެ. “ބޭބޭ ތިނޫންކަމަކު ބުނޭ، ބުނި ކޮންމެ ކަމެއް ކޮއްފާނަން އެކަމަކު މަންމަޔާ ކޮއްކޮއާ ނުފެންނަ ހިސާބަކު ނުހުރެވޭނެ” ބަލްގިސް ރޮމުން ބުނެލިއެވެ. ބަލްގިސްގެ ކުޑަ ކުޑަ ހިތް ހީވަނީ ފަޅައިގެން ގޮސްދާނެހެންނެވެ. އެވަރަށް ވަނީ އެހިތަށް އަސަރު ކޮއްފައެވެ. “މިސާލަކަށް ބަލްގިސްއަށް އިތުބާރު ކޮއްފަ އަހަރެން މިއަދު ބަލްގިސް ދޫކޮއްލަނީ، ދުވަސް ކޮޅެއް ފަހުން އަބުރައި އައިސް އުނދަގޫ ކުރަން ފަށައިފިއްޔާ ކިހިނެއް ހަދާނީ؟ ރައޫފްބެ ކަށަވަރު ކުރަންވެގެން އަހައިލިއެވެ.”ބޭބޭ އަހަރެން ވައުދުވަން، އަހަރެންގެ ފަރާތުން މަންމަޔަށް ވެސް ކޮއްކޮއަށް ވެސް އަދި މަންމަގެ އާއިލާ މީހަކައްވެސް އަހަރެންގެ ފަރާތުން އެއްވެސް ގެއްލުމެއް ނުލިބޭނެކަން އަހަރެންނަށް އެމީހުން ގެއްލޭނެވަރުގެ އެއްވެސް ކަމެއް ނުކުރާތި އާދޭސްމިކުރީ ބޭބޭ އަހަރެން އަބަދުވެސް އެމީހުންނަށް އެހީވާނަން، އަދި ހިމާޔަތް ވެސް ދޭނަން، އަަހަރެންނަކީ އިންސާނެއް ކަމުގައި ނުވިނަމަވެސް އަހަރެންގެ ދުލުން ކުރާ ހުވައެއްމީ، އަދި އެވައުދު ފުއްދަންވެސް ފުއްދާނަން” ބަލްގިސް ސަލާން ޖަހައި ހާލުގައި އާދޭސް ކުރަމުނު ގެންދިޔައެވެ. އެވަގުތު އީތަންއާ މާޒިންވެސް އައިސް ވަނެވެ. އެތަން ފެނުމުން ޒޫމީ ދުވެގޮސް އީތަން ގައިގައި އެލިގަތެވެ. “ވަރަށް ތަދުވޭތެ؟ ކީއްވެ އެކުސިޑެންޓުވީ؟” ޒޫމީ މޮޔައެއްހެން އީތަންގެ އެކި ތަންތާ އަތްލާ ބަލަމުން ދިޔައެވެ. “އައެމް ފައިން މިހިރީނޫން، ނެތެންނޫން އެއްވެސް ކަމެއް ވެފަ، ހަމައެކަނި އަތުން ތަންކޮޅެއް މަށައިގަނެގެން ދިއައީ” އީތަން އަތުގައި ބޭސް އަޅައިފަ ހުރިތަން ދައްކަމުން ބުނެލިއެވެ. ހަގީގަތުގައި ވެސް އީތަން އަކަށް އަނިޔައެއް ނުވެއެވެ. “މަންމާ އަޅުގަނޑު ބުނީމެންނޫން މާއިލް ކޮއްކޮގެ ބައްޕަޔަށް އެއްވެސް ކަމެއް ނުވާނެޔޭ” ބަލްގިސް އެހެން ބުނި އަޑަށް އެންމެން ހޭވެރިކަންވެ އެދިމާލަށް އެބުރުނެވެ. އޭރު އީތަން ހުރީ ހައިރާންވެގެން އެދިމާލަށް ބަލައިގެންނެވެ. މާޒިންއަށް ވެސް ވީ ހަމަ އެވަރެވެ. އެމީހުން ބޭރުން އައިމަ ތިބީ ވާނުވާ ނޭގިފައެވެ. “އެންމެ ރަނގަޅު ބަލްގިސްގެ އެވާހަކަޔަށް އިތުބާރު ކުރެއްވިއްޖެ، އެކަމަކު، އަހަރެންގެ ހިތެއްނުބުނޭ، މިއާއިލާޔަކުން، އެކަކުވެސް ބަލްގިސް މިއާއިލާޔާ އެއްކޮށް އުޅޭކަށް ގަބޫލް ވާނޭހެނެއް” ރައޫފްބެ އެންމެންގެ މޫނަށް ވަކި ވަކިން ބަލަމުން ބުނެލިއެވެ. އޭރު ރައޫފްބެ ވެސް އެމީހުންނާ އެސުވާލް ކުރާ ފަދަ ގޮތަކަށް ބަލަމުން ދިޔައެވެ. “ބޭބޭ ތިހެން ނުބުނޭ އަހަރެންނާ ދޭތެރޭ ކޮންމެވެސް ރަހުމެއް ކުރޭ، އަހަރެން ހަމަ ހުވާ ކޮއްފަ މިބުނީ އަހަރެންގެ ފަރާތުން ދުވަހަކުވެސް އެއްވެސް މީހަކަށް އެއްވެސް ގެއްލުމެއް ނުވާނެ، އާދޭސް މިކުރީ ބޭބޭ އަހަރެން އުޅެނީ ވަރަށް އެކަނި ވެރިކޮށް، އަހަރެންގެ އާއިލާ އެކަކުވެސް ނެތް މިދުނިޔެއަކު، އެނއމެން ވަނީ އަނދައިގެން ގޮސްސަ، ދެން ތިބިހާ ބަޔަކީ މަންމަޔާއި ކޮއްކޮ، ބޭބޭ އަހަރެން ބޭބެގެ އަޅެއް ގޮތުގަވެސް އުޅެފާނަން އަހަރެންނަށް ތިހެން ނަހަދާ، އަހަރެންގެ މަންމެންނާ ވަކި ނުކުރޭ އަހަރެން ވަރަށް ލޯބިވޭ އެމީހުން ދެކެ” ދެފައިމައްޗަށް ވެއްޓޭ ހާލުގައި ބަލްގިސް ކަރުނަ އަޅާ ރުމުން ބުނަމުން ދިޔައެވެ. ” ބޭބެއަކަށް އެއްވެސް ގޮތަކަށް ނުނިންމޭނެ ގޮތް ނިންމާނީ މިގޭ މީހުން “ރައޫފްބެ ކަން އޮތް ގޮތަށް ބުނެލިއެވެ. ހަގީގަތުގައި ރުއޫފްބެ ވެސް ހުރީ އެހެން ބުނަން ވީމަވެސް ދެރަވެފައެވެ. ނަމަވެސް ރުއޫފްބެ ބުނިހެން ގޮތް ނިންމޭނީ އެމީހުންނަށެވެ. “ބޭބޭ އަހަރެން މަރާނުލާތި، ބޭބެ ހެޔޮ ނިޔަތުގައި ކުރާ ކޮންމެ ކަމެއްގައި އަހަރެން އެހީތެރި ވާނަން،، ބޭބެ އަހަރެންނަށް އިނގޭ މުސްލިމުން ދޮގުހެދީމަ ވާގޮތް އަދި ލިބޭ ފާފަވެސް” ބަލްގިސް ރުމުން އާދޭސް ކުރަމުން ދިޔައެވެ. ހަމަ އެވަގުތު، އިންސާނެއްގެ ސިފަޔަށް ބަދަލުވެ އެންމެންގެ ކުރިމައްޗަށް ބަލްގިސް ފާޅުވިއެވެ. އެތަންފެނި އެއްމެންތިބީ ބިރުން ކުރު ގެޅިގެންނެވެ.\n” މަންމާ އާދޭސް މިކުރީ އަހަރެންނަށް ތިހެންނަހަދާ އަހަރެންނަށް ރަހުމު ކުރޭ، މަންމާ މިއީވެސް ހަމަ ތި މަންމަގެ ބަނޑުން އުފަން ކުރި ދަރިއެކޭ” ބަލްގިސް ޒޫމީގެ ދެފައި މައްޗަށް ވެއްޓި ސަލާން ޖަހުމުން ދިޔައެވެ. ހަމަ ގައިމު ވެސް ބަލްގިސް އެކުރާ އާދޭހަށް ހިތް ތިރި ނުވާނެ މައެއް ނުުހުންނާނެވެ. އެކަމަކު ޒޫމީގެ ވިސްނުމަކީ ކޮބައިކަން އަހަރެންނަކަށް ނޭގެއެވެ. ބަލްގިސް އިންސާނެއްގެ ސިފަ ޖެހިގެން ހުރިއިރު އޭނާގެ ހިތުގައި އަޅަމުން ދިޔަ ވޭނާ އަސަރު ކިތަންމެ ރީއްޗަށް ވެސް ފާޅުވާން ހުއްޓެވެ. “ކާފާ އާދޭސް މިކުރީ އަހަރެންނަށް ތިހެން ނަހަދާ އަހަރެން ކާފަ ދެކެވެސް މާމަ ދެކެވެސް ވަރަށް ލޯބިވޭ، އަހަރެން ދުވަހަކުވެސް އެއްވެސް މީހަކަށް ދެރައެއް ނުދޭނަން” ބަލްގިސް ފަހަރަކު މީހެއް ކައިރިޔަށް ގޮސް އާދޭސް ކުރަމުން ދިޔައެވެ. ހަގީގަތުގައި އެއީ ޖިއްނިއެއް ކަމަކު އެމަންޖެ ރޯތަން ފެނި ނުރޮވޭ އެކަކުވެސް ނެތެވެ. އެވަގުތު އެންމެން ވެސް ވިސްނަމުން ދިޔައީ ދެންހަދާނީ ކިހިނެއް ކަމެއް ނޭގިގެން އެކަމާއެވެ. “އަޅެ މަންމަ ބުނެބަލަ މަންމަ ކުޑަކޮށްވެސް އަހަރެންދެކެ ލޯތްބެއް ނުވޭތަ؟ މަންމަ ވެސް މަންމަގެ މަންމަމެން ދެކެ ލޯބި ވަމެންނޫން؟ އެގޮތަށް އަހަރެންވެސް މަންމަ ދެކެ ލޯބި ވަމޭ، މަންމާ މަންމައަށް ވެސް މަންމައެއްގެ މުހިންމުކަން އިނގޭނީ މަންމަގެ މަންމަމެން ނެތްނަމަ މަންމާ އަހަރެން ތެދެއް މިބުނީ އަހަރެން މަންމަ ދެކެވެސް މަންމަގެ އާއިލާ ދެކެވެސް ވަރަށް ލޯބިވޭ” ބަލްގިސް އަނެއްކާވެސް ޒޫމީގެ ދެފައި ދަށަށް ތިރިވެ އާދޭސް ކުރަމުން ދިޔައެވެ. ޒޫމީ ހުރީބުނާނެ އެއްޗެއް ނޭގި ފެންކަޅިވެފައެވެ. އޭރު ރައޫފްބެއާ ސަލީމުމެން ކޮންމެވެސް ވާހަކަ ތަކެއް ދައްކަމުން ދިޔައެވެ. “ބަލްގިސް ތިދެއްކި ހުރިހާ ވާހަކްޔަކަށް ބިނާކޮށް އަދި ތިދެއްކީ ތެދު ވާހަކަ ކަމުގައި ވަނީނަމަ ބަލްގިސް އެދޭ ފަދައިން ނުމަރާ ދޫކުރާނަން، އެކަމަކު ތިހުރިހާ ކަމަކަށް އެއްބަސްވެ މި ޙަތިމުގައި އަތްލައި ހުވާކުރޭ، މިއާއިލާ އެކަކަށްވެސް އަދި އެއްވެސް އިންސާނަކަށް ވެސް އެއްވެސް އުނދަގުލެއް ނުކުރާނެ ކަމަށާއި އަދި މުސްލިމެއްގެ ގޮތުގައި ހުންނާނެ ކަމަށާ، ފަރުލު ކުރެއްވި ފަސް ނަމާދު ކުރާނެ ކަމަށާ، އަދި ރޯދަ ހިފުމަށާ، ހުރިހާ މުސްލިމުންނަށް ފަރުލު ކުރެއްވި ހުރިހާ ކަމެއް ކުރާނެ ކަމަށް، އަދި އެއްވާހަކަ ބަލްގިސް އަކީ އިންސާނީ ނަސްލު ހިއްސާކުރާ މީހެއް ކަމުގައި ވިޔަސް މިއާއިލާ މީހުނާ އެކު އެމީހުން އުޅޭހެން ބަލްގިސް އަކަށް ނުއުޅެވޭނެ އެހެންވީމަ އެކަން ގަބޫލްކޮށް ހުވާ ކުރަންވީ އެކަމަކު ބަލްގިސް ބޭނުން އިރަކު މި އާއިލާ މީހުންނާ ބައްދަލް ކުރެވޭނެ، އެކަމަކު އެއީ އެއްވެސް ސިފައެއްގަ އެމީހުންނަށް ނުފެނި، އެގޮތަށް އެއްބަސްތަ!؟” ރައޫފްބެ އެންމެންނާ ވާހަކަ ދައްކާފަ އެންމެންވެސް ނިއްމި ގޮތަށް ވީތީ އެވާހަކަ އިއުލާން ކޮއްލިއެވެ. އެވަގޮތު ބަލްގިސް އޮަފަލުން އަޑުން އަޑު ނަގާ ރޯން ފެށިއެވެ. އަދި އެވަގަތު ހެއްދެވި ފަރާތައް ޝުކުރުކޮށް ޝުކުރުގެ ސަޖިދައެއް ވެސް ޖެހިއެވެ. ރައޫފްބެ އެހެން ބުނުމުން ބަލްގިސްއަށް ހީވީ އެތަށް ހާސް އުފަލެއް އެއްފަހަރާ ލިބުނު ހެންނެވެ. “ޝުކުރިއްޔާ ބޭބޭ، އަހަރެން ތިހުރިހާ ކަމަކަށްވެސް އެއްބަސް، އިރާދަ ކުރެއްވިއްޔާ އެންމަންނަށް ވެސް ދައްކާނަން އަހަރެންނަކީ ޖިންނިއެއް ކަމުގައި ވިޔަސް އަހަރެންނަކީ ވެސް ބުނާ ބަހުގެ އިތުބާރު އޮންނަ މީހެއްކަން، އަދި ވައުދެއް ވެއްޖެނަމަ އެވައުދެއް ވެސް ފުއްދާ މީހެއްކަން، އަދި ވައުދު ފުއްދެނީ އިންސާނުންނަށް އެކަންޏެއް ވެސް ނޫންކަން އަހަރެމެން ޖިންނިންނަކީ ވެސް ވައުދު ފުއްދާ ބައެއްކަން އަދި އަހަރެމެންގެ ވެސް އިހުސާސްތަކެއް ވެސް ވާކަން” ބަލްގިސްއަށް އެހިސާބަށް ބުނެވުނު ތަނާ ބަޑި ފަޅައިގެން ހިގައްޖެއެވެ. އަޑުވެސް ކުރަކި ވެއްޖެއެވެ. ބަލްގިސް ރޯތަން ފެނުމުން އެތާ ތިބި އެނއމެންވެސް ރުޔެވެ. އެކަމަކު އެއްވެސް މީހަކު އެއްޗެއް ނުބުނެއެވެ. “ބޭބޭ ގެނޭ ޙަތިމު އަހަރެން ހުވާ ކޮއްފާނަން އަހަރެން ބިރެއް ނުގަނޭ ހުވާ ކުރާކަށް އަހަރެންނަށް ޔަގީންކަން އޮވޭ އަހަރެން ވައުދެއް ވެއްޖެނަމަ އެވައުދެއް ފުއްދޭނެކަން” ބަލްގިސް އެހެން ކިޔާ ޙަތިމު އަތުލައި ރައޫފްބެ ބުނި ގޮތަށް އެއްބަސްވެ ހުވާކުރިއެވެ. އަދި ޙަތިމުގައި ބޮސްދީ ރޯންފެށިއެވެ، ބަލްގިސް ރޯން ފެށުމުން ރައޫފްބެ ހަތިމު އަތުލާ ބަލްގިސްއަށް ހިތްވަރު ދިނެވެ. ރައޫފްބެ ޙަތިމް އަތުުލުމުން ބަލްގިސް ގޮސް ހުއްޓުނީ އަމީނާ ކުރިމަތީގައެވެ. އަމީނާ ބިރުން ޖެހުނީ ފަހަތަށެވެ. “މާމާ ބިރުނުގަނޭ، އަހަރެން މާމަޔަކަށް އެއްވެސް ކަމެއް ނުކުރާނަން، އަހަރެން މާމަ ކައިރީގައި ވާހަކައެއް ބުނަން ވެގެން މިއުޅެނީ” ބަލްގިސް އެހެން ބުނުމުނު އެންމެނު އެބުނާ އެއްޗަކަށް ސަމާލުވިއެވެ. “މާމާ، މާމަ އަވަހަށް ޑޮކްޓަރަށް ދައްކަން އުޅޭ މާމައަށް ނޭގުނަސް މާމަ ތިހިރީ ބޮޑު ބައްޔެއްގެ ޝިކާރައަކަށް ވެފަ މިހާރު އުޅެފިނަމަ ރަނގަޅު ވާނެ މާމަޔަށް ގަބޫލް ނުކުރެވެންޏާ މިހާރު ވެސް ދޭ ހޮސްޕިޓަލަށް، މާމަޔަށް ހުރީ ބްލަޑް ކެންސަރު ޖެހިފަ!!” ބަލްގިސް އެހެން ބުނުމުން އެންމެން ދިޔައީ ސިއްސައިގެންނެވެ. އޭރު އަމީނާ ހުރީ އެބުނި އެއްޗަކަށް ވިސްނާށެވެ. “އެހެންވެތަ އެނެއްކާ އަހަރެން އަބަދު ވަރުބަލި މިކުރަނީ” އަމީނާ ހިތާ ހިތާ ވާހަކަ ދައްކަމުން ދިޔައެވެ. އަމީނާ ފުން ވިސްނުމެއްގަ ހުއްޓާ ސިއްސައިގެން ދިޔައީ އަނެއްކާވެސް ބަލްގިސް ވާހަކަ ދައްކަން ފެށުމުންނެވެ. “މާމާ މިއީ ދޮގެން ނޫން މިއީ ހަމަ މިކަން ހުރި ގޮތް، އަހަރެން ދޮގެއް ނަހަދާނަން” ބަލްގިސް ކަރުނަ ފޮހެމުން ބުނެލިއެވެ. އެންމެން ތިބީ ބުނާނެ އެއްޗެއް ނޭނގި ގަބޫލް ކުރަން ދަތި ވެފައެވެ. “މަންމާ، އަހަރެން ދެން ދަނީ އަހަރެން ނާންނާނަން މަންމަމެންނަކަށް އުނދަގޫ ކުރާކަށް އެކަމަކު އަހަރެން އަބަދުވެސް މަންމަމެންނާއިއެކު ވާނަން، އަދި މަންމަ ދެކެ އަބަދު ވެސް ލޯބި ވާނަން، އަދި މަންމަމެންނަށް ދެރައެއް ދޭން އުޅޭ ކޮންމެ މީހެއްގެ ހުރަހަކަށް އަހަރެން ވާނަން، އަހަރެން ވަރަށް އުފާ ވެއްޖެ ބައްޕަ މަރާލި ގޮތަށް އަހަރެން ނުމަރާ ދޫކޮއްދިނީތީ، އެކަމާ އަބަދުވެސް ޝުކުރު ވެރި ވާނަން، ތިޔަ ހެޔޮކަން އުމުރަށް ވެސް ބަލާނަން، ބައްޕަ މަރާލި ކަމުގައި ވިޔަސް އަހަރެން އެކަމަށް ވެސް މާފު ކޮއްފިން، މިއަދު އަހަރެންނަށް ވަރަށް ބޮޑު ހިތްވަރެއް ލިބިއްޖެ، ދުނިޔޭގައި އުޅޭއިރު ދިމާވާ ކަންތަކުގައި ހިތްވަރާއިއެކު ކުރިމަތި ލާން އަހަރެންނަށް ކުރެވުން ބޮޑު ފާފަޔަށް އަަހަރެން ތައުބާވެސް ވާނަން އުއްމީދު ކުރަން އީތަންބޭބެ ވެސް މާފް ކޮއްދޭނެކަމަށް” ބަލްގިސް ރޮމުން ހެމުން ވާހަކަ ދައްކަމުން ދިޔައެވެ. އެންމެން އަގައިން ނުބުނެ ތިބީ އެކުރާ ހިތްވަރަށް ތައުރީފް ކުރާ ހާލުގައެވެ. “މަންމާ އެންމެ ފަހަރަކު ވިޔަސް އަހަރެންގެ ގައި ބައްދާލަބަލަ އެވަގުތަކަށް ޓަކައި އަހަރެން އުއްމީދު ކުރާތާ ހާދަ ދުވަހެއް ވެއްޖެޔޭ، އާދޭސް މިކުރަނީ މަންމާ” ބަލްގިސް ޒޫމީއާ ދިމާލަށް ދެއަތް ދިއްކޮއްގެން ހުރެ ބުނެލިއެވެ. އެވަގުތު ރައޫފްބެ ވެސް ޒޫމީއާ ދިމާލަށް ކުރާށޭ ބުނާ ފަދަ ގޮތަކަށް ބޯޖަހަލުއިމުން ބިރުން ހުރެވެސް ބަލްގިސް ގައިގައި ބައްދާލިއެވެ. “ޝުކުރިއްޔާ މަންމާ މިއީ އަހަރެންގެ ހަޔާތުގައި ވެސް އައި އެންމެ އުފާވެރި ވަގުތު، އަހަރެން މިކަމަށް އެދޭތާ ލައްކަ ދުވަސް ވެއްޖެ، ވަރަށް ލޯބިވޭ މަންމާ، މަންމާ އަވަހަށް މާމަ ޑޮކުޓަރަށް ދައްކަން އުޅޭ، އެހެން ނޫނީ މާމަ ދުނިޔެއަކު ނުހުންނާނެ!” ބަލްގިސް ޒޫމީގެ ކޮޑުގައި ބޯއަޅައިގެން އޮވެ ބުނެލިއެވެ. ޒޫމީވެސް އާއޭ ކިޔާ ބޯ ޖަހައިލިއެވެ. މިއަދަކީ ބަލްގިސްއަށް މުޅި ދޮނިޔެ ލިބުންފަދަ ދޮވަހެކެވެ. ބަލްގިސް އެއްމެންނާ ސަލާމް ކުރުމަށް ފަހު ވިދާލި ވިދުވަރަކާ އެކު ގެއްލިއްޖެއެވެ. އެވަގުތު ޒޫމީއަށް ބާރަށް ރޮއެ ގަނެވުނެވެ. ޒޫމީއަށް ކޮންމެވެސް އެއްޗެއް އިހުސާސް ވީކަންނޭގެއެވެ. “އިރާދަ ކުރެއްވީތީ މިކަން ވެސް މިނުމުނީ ދެން އެއްވެސް ބިރެއް ނެތް” ރައޫފްބެ ދެއަތް ފޮޅައިލަމުން ބުނެލިއެވެ. ރައޫފްބެ ކޮންމެވެސް ކަމެއް ކުރުމުން މާއިލް ވެސް ފުއްމާފަ ތެދު ވެއްޖެއެވެ. މާއިލް ތެދުވި ގޮތަށް ހިނިގަނޑަކާއިއަކު ގޮސް އެރީ ޒޫމީގެ އުގަށެވެ. ބަލްގިސް ހުރީ އެމީހުންނަށް ނުފެންނަހެން ދުރުގަ މަންޒަރު ބަލައިގެން ހިނިތުން ވެފައެވެ. އޭނާ އުއްމީދު ކުރި ހުރިހާ ކަމެއް ހާސިލްވީއެވެ. އިތުރު ވަގުތު ނުނަގާ އެންމެން ދިޔައީ އަމީނާ ގޮވައިގެން ހޮސްޕިތަލަށެވެ. ޓެސްޓްތައް ވެސް ހެދިއެވެ. ގަނޑިއެއްގެ ތެރޭ ނަތީޖާ ލިބުމުން ޒޫމީ އާއި މަލަކާ އެ ރިޕޯޓު ބަލައިފަ ދިޔައީ ދެލޯ ބޮޑުވެގެންނެވެ. ބަލްގިސް ބުނީ ތެދެކެވެ. އަމީނާ ހުރީ ލޭގެ ކެންސަރު ޖެހިފައެވެ. ފަސްޓު ސުޓޭޖުގައަވެ. އެމަންޒަރު ބަލަން ވެސް ބަލްގިސް އެތާ ރޮވިފަ ހުއްޓެވެ. އެވަގުތު ޒޫމީ އެކި ދިމަ ދިމާލަށް ކަޅި އުކަމުން ދިޔައަވެ. ހީވާ ހީވުމަށް ހީވަނީ އޭނާ އެހޯދަނީ ބަލްގިސް ހެންނެވެ. އޭގެ އަނެއް ދުވަހު މާޒިން އާއި މަލަކާ އަމީނާ ގޮވައިގެން ލަންކާއަށް ފުރިއެވެ.\n. ކުރިއެކޭ އެއްގޮތަށް ޒޫމީވެސް ދިރިއުޅުން އިއާދަ ވެއްޖެއެވެ. މާޒިންއާއި މަލަކާ ވެސް ނުހަނު ލޯބިން އުޅެމުން ދިޔައެވެ. އެދެމީ ހުންނަށް ވެސް ލޯބި އަންހެން ކުއްޖެ ލިބުނެވެ. ނިމާގެ ނަމުން ނަން ދިނެވެ. އަމީނާވެސް ކެންސަރުގެ ނުރައްކާތެރި ވަކި ތަކުން ސަލާމަތް ވިއެވެ. އެ ބަލިން ސަލާމަތްވެގެން އޭނާވެސް ދިޔައީ އޭނާގެ އާއިލާއާއި އެއްކޮށް އުފާވެރި ދިރި އުޅުމެއްގައި ދިރި އުޅެމުންނެވެ. ޒޫމީއަށް ނޭގުނަސް ޒޫމީ ނިދައިފައި އޮންނައިރު ބަލްގިސް އޭނާގެ މޫނަށް ދޮންދީ ބައްދާ މަންމައެއްގެ ލޯބި ހޯދަމުން ދިޔައެވެ. އަދި އެއާއިލާ އެންމެންނާއި އެކު އުޅެމުން ދިޔައެވެ. އެކަމަކު އޭނާ އެއްބަސް ވީ ގޮތަށް އެމީހުންނަށް ސިއްރުންނެވެ.\nMy name is Athifa Adam (Dhippi). I like to read and write stories. I am from K.Mal'e. I'mawoman. I'm 34 years old.\nތެދުވެރި ހިތަކުން ލޯބިވީމެވެ. (6ވަނަ ބައި )\nUmmeedhu kuran mi part ves kamu dhaane kamah adhi vaakaves kamudhiya kamah\n>>وَلَا تَقْتُلُوا النَّفْسَ الَّتِي حَرَّمَ اللَّهُ إِلَّا بِالْحَقَ<>kill not anyone whom Allah has forbidden, except forajust cause (according to Islamic law)<<\nSura Al-An'am, Ayah 151\nSome People thinks that it’s notasin to killaJinn. KillingaJinn is as sinful as killingaHuman.\nBalgis😭😭😭😭😭😭😭 rovvaalafi!!!! Nuvaaane ehen hadhanekujja ah!!! V dhera! Adhi zoomy care nukuryma v dhera vehje😠😠\nVarah touching. Ekm varah furihama story eh. Love it.💖\nWow v nice masha allah💖💖\nReethi ninmaalun ves. Ithuru vaahaka akah inthizaaru kuran..\nAmazing.. adam ge ehen story akah wait kuran.. 😊\nOhhh woww😍😍😢😢 masha allah v rythi hama rovvaalaifi ehaaves asru gadha rythi stry eh ohhh balgis ly may god bless u😚😚😍😍 amaazing dear thanks4the luvly stry 😚😙😚😙❤❤❤💖💖💖💖💖💕💕💕💕💕💕\nVarah reethi vaahakaeh..Adam ge ehen stry eh kiyaalan libeynebkamah umeedhu kuran…abadhuves kiyan comment nukuriyas..busy vyma comment nukureveny 🙂😀\nWow wow.. V v v rythi story. Feshuniraa balaafa v v furihama.. Thigothuga kuriah dhey\nVrh iburaitheri vaahaka eh. Emmen ves vaahaka in iburai libigannamaa\nThanks assu ves dhw


ޔާގޫތުގެ ކައިރިންވެސް ނަޝީދު އަވަހާރަ ކޮށްލަން އުޅުނު: ޕޮލިސް\nއާއިޝަތު ނުހާ 24 ޖުލައި 2021\nރައްޔިތުން މަޖިލީހުގެ ރައީސް މުހައްމަދު ނަޝީދު ކުރިން ދިރިއުޅުއްވަމުން ގެންދެވި ޔާގޫތުގެ ކައިރީގައި އައިއީޑީ އެއް ގޮއްވާލައިގެން ނަޝީދު އަވަހާރަކޮށްލަންވެސް އުޅުނު ކަމަށް ފުލުހުން ބުނެފިއެވެ. ފުލުހުން ބުނީ އައިސިސްއަށް ނިސްބަތްވާ ހަރުކަށި ފިކުރުގެ ބަަޔަކު އެކަން ކުރަން އުޅުނީ މިދިޔަ އަހަރުގައި ކަމަށެވެ.\nއެސިސްޓެންޓް ކޮމިޝަނާ އޮފް ޕޮލިސް މުހައްމަދު ރިޔާޒް ވިދާޅުވީ އައިއީޑީ ހަރުކޮށްފައިވާ ސައިކަލެއް ގޮއްވާލަން ހަތަރު ދުވަހެއްގެ މަތިން އެމީހުން މަސައްކަތް ކުރިކަމަށެވެ. ރިޔާޒު ވިދާޅުވީ އެމީހުންނަނީ މިއަހަރުގެ މެއި6ވަނަ ދުވަހުގެ ރޭ ނަޝީދު އަވަހާރަކޮށްލަން ބޮން ގޮއްވާލުމުގައިވެސް ބައިވެރިވާ މީހުން ކަމަށެވެ.\nރިޔާޒް މިފަދައިން ވިދާޅުވީ ރައީސް މުހައްމަދު ނަޝީދު އަވަހާރަކޮށްލަން ދިން ޓެރަރިސްޓް ހަމަލާގެ އެންމެ ފަހުގެ މައުލޫމާތާއި ކުރިން އާންމު ނުކުރާ ބައެއް ކަންކަން ހާމަކުރަން މިރޭ ބޭއްވި ޕްރެސް ބްރީފިންގައެވެ.\nރިޔާޒް ވިދާޅުވީ މެއި6ވަނަ ދުވަހު ރައީސް ނަޝީދަށް ދިން ހަމަލާއަށް ބޭނުން ކުރި ސައިކަލަކީ ހަމަލާދިން މީހުން 2019 ވަނަ އަހަރު ގަނެފައި ހުރި ސައިކަލެއް ކަމަށެވެ. އަދި އެ ސައިކަލުގައި އައިޑީއެއް ހަރުކޮށްގެން އެތައް ފަހަރެއްގެ މަތިން އެތައް ދުވަހަކު ބޮމުގެ ހަމަލާ ދޭން މަސައްކަތް ކޮށްފައި ވާކަމަށް އޭސީޕީ ރިޔާޒް ވިދާޅުވިއެވެ.\nޔާގޫތުގޭ ކައިރީގައި ސައިކަލް ބަހައްޓައިގެން ޖާނުންފިދާވެގެން ވެސް އެ ހަމަލާދޭން ހަމަލާގެ ބައިވެރިން ތިބީ ތައްޔާރަށް ކަމަށް ފުލުހުން ވަނީ ބުނެފައެވެ. އެހެންނަމަވެސް އެ ސަރަހައްދުގައި ހަމަލާދިނުމުގައި ދަތިތަކެއް ހުރުމުގެ ސަބަބުން ސައިކަލް އެތަނުން ނަގައި ހަރުކޮށްފައި އޮތް އައިއީޑީ ޑިސްޕޯސް ކުރިކަމަށް ރިޔާޒް ވިދާޅުވިއެވެ.\nއޭގެ ފަހުން ރައީސް ނަޝީދު ކަސްރަތުކުރައްވަން ނިކުމެވަޑައިގަންނަވާ ގަޑި ބަލައި، މާލޭގެ ބޮޑުތަކުރުފާނު މަގުގައި ހުންނަ މޭރީބްރައުން ރެސްޓޯރަންޓް ސަރަހައްދުގައި ސައިކަލް ބަހައްޓައިގެން ހަމަލާދޭން އެމީހުން މަސައްކަތްކުރިއެވެ. އަދި އެތަނުގައި ހަމަލާދޭން މަޝްވަރާކޮށް، އެތަން ބެލުމަށް ފަހު އެކަމަށް އެތަން އެކަށީގެން ނުވާކަމަށް އެމީހުން ނިންމިކަމަށްވެސް ރިޔާޒް ވިދާޅުވިއެވެ.\nއޭގެ ފަހުން ނީލޯފަރު ހިނގުމުގައި ސައިކަލް ބަހައްޓައިގެން ހަމަލާދޭން އެމީހުން ރާވަން ފެށީ މިއަހަރުގެ މާޗް މަސް ނުވަތަ އެމަހުގެ ފަހުކޮޅުކަމަށް އޭސީޕީ ރިޔާޒް ވިދާޅުވިއެވެ. އެކަމަށްޓަކައި ހުޅުމާލޭގައި ހުންނަ ގަރާޖަކުން ހަމަލާދޭން ގަތް ސައިކަލް މާޗް މަސްތެރޭ ސާވިސްކޮށް ތައްޔާރު ކުރިކަން ތަހުގީގަށް ހޯދިފައިވާ ކަމަށް ރިޔާޒް ވިދާޅުވިއެވެ.\nހަމަލާއާ ގުޅިގެން ޖުމްލަ 10 މީހަކު ވަނީ މިހާތަނަށް ހައްޔަރު ކޮށްފައެވެ. އޭގެ ތެރޭގައި ހަމަލާދިނުމުގައި އިސްކޮށް އުޅުނު އަދި ރޭވުމުގައި އިސްކޮށް އުޅުނު މީހުންނާއި، އަމަލީ ގޮތުން ބައިވެރިވި މީހުން ހިމެނެއެވެ.\nއަރުޝީފަށް ނެގީ 24/07/2021 23:51\nއެންމެފަހުން އަޕްޑޭޓްކުރީ 24/07/2021 23:51


"އަނގްރޭޒީ މީޑިއަމް" ގެ ޕޯސްޓަރ އާންމުކޮށްފި. | Jazeera\t"އަނގްރޭޒީ މީޑިއަމް" ގެ ޕޯސްޓަރ އާންމުކޮށްފި. - Jazeera\n"އަނގްރޭޒީ މީޑިއަމް" ގެ ޕޯސްޓަރ އާންމުކޮށްފި.\nޙަދީޖާ އަލީ February 13, 2020 37 views0\nކަރީނާ ކަޕޫރު ޚާން އަދި ޑިމްޕަލް ކަޕާޑިޔާވެސް މުހިއްމު ރޯލެއް އަދާކުރާ މި ފިލްމުގެ ޓްރެއިލަރ އާންމު ކުރުމުގެ ކުރިން، ޕޯސްޓަރު އާންމުކުރީ، ފިލްމުގެ ލީޑް ރޯލުން ފެނިގެންދާ އިރުފާން ޚާނެވެ. އިރުފާން ޚާން އާއި އެކު މިފިލްމުގެ ބަތަލާއެއްގެ ގޮތުގައި ފެނިގެންދާނީ، ރާދިކާ މަދަންއެވެ. ފިލްމުގެ ޓްރެއިލާރވެސް މިއަދުގެ ވަގުތެއްގައި އާންމުންނާއި ހަމައަށް އަންނާނެއެވެ.\nޕޯސްޓަރު ރިލީޒްކުރުމާއި އެކު ފިލްމީދާއިރާގެ އެތައްބަޔަކު ދަނީ، ފިލްމާއި މެދު އަދި މިވަގުތު ކެންސަރަށް ފަރުވާ ހޯދަމުންދާ އިރުފާން ޚާނަށް ހެޔޮ އެދުމުގެ މެސެޖުތައް ފޮނުވަމުންނެވެ. ފިލްމުގެ ޕޯސްޓަރުން ފެންނަގޮތުގައި، އިރުފާން ޚާން ހުންނަނީ އިނގިރޭސީ ރާނީގެ ފާރަވެރިންގެ ޔުނިފޯމުގައެވެ. ޕޯސްޓަރާއިއެކު އިރުފާންވަނީ ވަރަށް އަސަރުގަދަ މެސެޖެއް އޭނާއަށް ސަޕޯޓްކުރާ މީހުނަށް ދީފައެވެ. އަދި ބަލި ހާލަތުހުރި ގޮތުން ފިލްމު އިޝްތިހާރުކުރުމުގައި އުޅެން އުޒުރުވެރިވާކަމާއި ފަރުވާއަށްފަހު ވަރަށް އަވަހަށް ސަޕޯޓަރުންނާއި ބައްދަލުވުމަށް އުއްމީދު ކުރާކަމަށްވެސް އިރުފާން ހާމަކުރިއެވެ.\nއިރުފާންގެ ބައްޔާއި ބެހޭގޮތުން އޭނާ އެންމެފުރަތަމަ ވާހަކަ ދައްކާފައިވަނީ، މިދިޔަ 2018 ވަނަ އަހަރު މަރޗް5ގައެވެ. އޭރު އޭނާ ބުނީ ވަރަށް މަދުންނޫނީ ނުފެންނަބައްޔަކަށް ފަރުވާ ހޯދަމުންދާކަމަށެވެ. ބައްޔަކީ ކެންސަރުކަން އާންމުންނާއި ހަމައަށް އައީ ވަރަށް ފަހުންނެވެ.\nހޯމީ އަދަޖަނިއާ ޑައިކެޓްކުރާ މި ފިލްމަކީ " ހިންދީ މީޑިއަމް" ގެ ސީކުއަލް އެކެވެ. މި ފިލްމް ތިއެޓަރުތަކަށް އަންނާނީ މަރޗް 20 ގައެވެ.


Covid science verinnakee siyaasee baeh: China\nތަރުޖަމާނު ވަންގް ވެންބިން: ވިދާޅުވީ އެމެރިކާއިން ބޭރަށް ނެރެފައިވާ ކޮވިޑް ސައިންސްވެރިންނަކީ ސިޔާސީ ބައެއް ކަމަށް\nކޮވިޑް އުފެދުނު ގޮތް ކަމަށް ބުނެ އެމެރިކާއާ ބައިވެރިން ކުރަނީ ސިޔާސީ މަސައްކަތެއް ކަމަށާއި އެއީ ބޭކާރު ކަމެއް ކަމަށް ޗައިނާއިން ބުނެފި އެވެ. ޗައިނާ ފޮރިން މިނިސްޓްރީގެ ތަރުޖަމާނު ވަންގް ވެންބިން ވިދާޅުވީ އެމެރިކާއިން ކޮވިޑް ސައިންވެރިން ކަމަށް ބުނަނީ ވަކި މަސައްކަތްތައް ކުރަން ތަމްރީނު ކޮށްފައި ތިބި އޭޖެންޓުންތަކަކަށް ކަމަށާއި އެއީ ސިޔާސީ ބައެއް ކަމަށެވެ.\nތަރުޖަމާން ވިދާޅުވި ގޮތުގައި އެމެރިކާއިން ބުނާ ކޮވިޑް ސައިންސްވެރިންގެ ސަބަބުން ތަހުލީލުތަކުގެ ސައްހަކަން ގެއްލިފައިވެ އެވެ. އަދި ހަގީގީ މަސައްކަތްތަކުގައި އުޅޭ ތެދުވެރި ސައިންސްވެރިން ތިބީ ބިރުގަނެފަ އެވެ. އޭ އަދި ވިދާޅުވީ އެމެރިކާއިން ކުރާ މަސައްކަތަކި ބިރުދެއްކުން ކަމަށާއި އަމިއްލަ އެދުމުގައި އެމެރިކާ މިހާރު އެ އޮތީ ބުއްދި ފިލައި ގޮސްފައި ކަމަށެވެ.\nވަންގް ވެންބިން ގްލޯބަލް ޓައިމްސްއަށް ވިދާޅުވީ ކޮވިޑްގެ ހަގީގަތް ހޯދަން އެދޭ ނަމަ ކުރަން ޖެހޭ ކަމަކީ ތެދުވެރިވުން ކަމަށާއި ސައިންސްވެރިން ކަމަށް އެބުނާ ބަޔަކު ކުރާ މަސައްކަތެއް ވެސް އޮންނަން ވާނެ ކަމަށެވެ. އަދި އެ މަސައްކަތަކާ ބެހޭ ގޮތުން އާންމުންނަށް އެނގެން ޖެހޭ ކަމަށެވެ.\nކޮވިޑްގެ ހަގީގަތް ހޯދުމަށްޓަކައި ދުނިޔޭގެ ސިއްހަތު ޖަމިއްޔާއިން މިއަހަރު ކުރީކޮޅު ޗައިނާއަށް ސައިންސްވެރިން ފޮނުވި އެވެ. އެމީހުން ހޯދާނެ ވަރަކަށް ހޯދާފައި ރިޕޯޓް ވެސް ޝާއިއުކޮށްފި އެވެ. ތަރުޖަމާނު ވިދާޅުވި ގޮތުގައި ދުނިޔޭގެ ސިއްހަތު ޖަމިއްޔާއިން ހޯދި ހޯދުމުން ކޮވިޑަކީ ޗައިނާގައި އުފެދުނު ބައްޔެއްކަން ދެނެއެއް ނުގަނެވުނެވެ. އެކަމަކު އެމެރިކާ އެދެނީ ކޮވިޑަކީ ޗައިނާގައި އުފެދުނު ބައްޔެއްކަން ދުނިޔެއަށް ސާބިތުކޮށްދޭށެވެ.\nއިނގިރޭސިވިލާތުގައި މިއަހަރު އޮތް ޖީ7ގެ ސަމިޓްގައި އިނގިރޭސިވިލާތާއި އެމެރިކާ އާއި ފްރާންސާއި ކެނެޑާ އާއި ޖަރުމަނާއި އިޓަލީ އަދި ޖަޕާނުން ގޮވާލާފައި ވަނީ ކޮވިޑް އުފެދުނު ގޮތް ހޯދަން ކުރާ މަސައްކަތްތައް އަވަސްއަރުވައިނުލާށެވެ. ވަގުތު ނަގައިގެން ތަރުތީބުން ގޮސް އޭގެ އަސްލު ހޯދާށެވެ.\nޗައިނާއިން ބުނީ އެކަށީގެން ނުވާ ވަަރަށް ވަގުތު ދަންމާލައިފި ނަމަ އެމެރިކާ އާއި ހުޅަނގުން ކުރާނީ ޖާސޫސް ކަމަށާއި އޭރުން އޮންނާނީ އެމީހުން އެބުނާ ހަގީގަތެއް ހޯދިފައި ކަމަށެވެ.\nޗައިނާ ޑަބްލިޔޫއެޗްއޯ ކޮވިޑް-19 + ކޮވިޑް ވެކްސިން\nޗައިނާއިން 50 މިލިއަން ވެކްސިން އޭޝިއާއަށް\nޗައިނާގައި 12.5 މިލިއަން މީހުންގެ ޕީސީއާރަށް ހަ ގަޑިއިރު\nޗައިނާއިން ތިންއަހަރު ކުދިންނަށް ވެކްސިން ދެނީ


SunOnline: Oxford ge covid vaccine ves kaamiyaabuve unmeedheh\nރުގިއްޔާ މުހައްމަދު މޫސާ 24 Nov 2020, 08:22\nއޮކްސްފޯޑް ޔުނިވާސިޓީ އާއި އަސްޓްރާޒެނެކާ ކުންފުނިން އުފެއްދި ވެކްސިންއިން 70 ޕަސެންޓު މީހުން ކޮވިޑުން ރައްކާތެރިކޮށްދޭ -- ފޮޓޯ: އޮކްސްފޯޑް ޔުނިވާސިޓީ\nލަންޑަން (ނޮވެމްބަރު 23): އިނގިރޭސިވިލާތުގެ އޮކްސްފޯޑް ޔުނިވާސިޓީ އާއި އަސްޓްރާޒެނެކާ ކުންފުނިން އުފައްދާ ކޮވިޑް-19 ވެކްސިންއިން 70 ޕަސެންޓު މީހުން އެ ބަލިން ރައްކާތެރިކޮށްދޭ ކަމަށް އެ ވެކްސިންގެ އެންމެ ފަހުގެ ޓެސްޓުތަކުން ދައްކައިފި އެވެ.\nއޮކްސްފޯޑް ޔުނިވާސިޓީން ބުނި ގޮތުގައި އެ ވެކްސިންގެ ތިން ވަނަ ފިޔަވަހީގެ ޓެސްޓުތަކުގައި ދެ ގޮތަކަށް ވެކްސިންގެ ޑޯޒްތައް މީހުންނަށް ދީފައިވެ އެވެ. އެގޮތުން ޓެސްޓުގެ ބައިވެރިންނަށް ދެ "ފުލް" ޑޯޒް ދިނުމުން 62 ޕަސެންޓު މީހުން ބަލިން ރައްކާތެރިވި އިރު، ދެބައިކުޅަ އެއްބައި ޑޯޒް ފުރަތަމަ ދިނުމަށް ފަހު ދެން ފުލް ޑޯޒް އެއް ދިނުމުން ރައްކާތެރިކަން 90 ޕަސެންޓަށް އަރަ އެވެ. އަދި ދެ ގުރޫޕުގެ އެވަރެޖު 70 ޕަސެންޓަށް އަރާ އިރު، އެ ތަފާތު އަންނަ ސަބަބެއް އަދި ޔަގީން ނުވެ އެވެ.\nއިނގިރޭސިވިލާތާއި ބްރެޒިލްގައި ކުރިއަށްގެންދާ އެ ވެކްސިންގެ އެންމެ ފަހު ފިޔަވަހީގެ ޓެސްޓުތަކުގައި 24،000 މީހުން ބައިވެރިވެ އެވެ. އަދި އިނގިރޭސިވިލާތުން ވަނީ އެ ވެކްސިންގެ 100 މިލިއަން ޑޯޒްއަށް އޯޑަރު ކޮށްފަ އެވެ.\nމީގެ އިތުރުން އެގައުމުުން ވަނީ އެމެރިކާގެ ފައިޒާ އާއި ބަޔޯއެންޓެކްއިން އުފައްދާ ކޮވިޑް ވެކްސިންގެ 40 މިލިއަން ޑޯޒްއަށްވެސް އޯޑަރުކޮށްފަ އެވެ. ފައިޒާގެ ވެކްސިން 95 ޕަސެންޓު ކާމިޔާބު ކަމަށް އެ ކުންފުނިތަކުން ބުންޏެވެ.\nއާ ސްޓްރެއިންގެ ނުރައްކާ ބޮޑުވިޔަސް ވެކްސިން މަސައްކަތްކުރޭ


Hih hama jehenee party nikamethivi dhuvahu fenunu moonuthah adhives fennaathee: Shifaz\nފޮޓޯ: ސޯޝަލް މީޑީއާ\n20 ނޮވެންބަރ 2019 1 ކޮމެންޓް\n"ހިތްހަމަ ޖެހެނީ ޕާޓީ ނިކަމެތިވި ދުވަހު ފެނުނު މޫނުތައް އަދިވެސް ފެންނާތީ"\nހިތްހަމަ ޖެހެނީ، މޯލްޑިވިއަން ޑިމޮކްރަޓިކް ޕާޓީ (އެމްޑީޕީ) ނިކަމެތިވި ދުވަހު ފެނުނު މޫނުތައް އަދިވެސް ކުރީ ސަފުން ފެންނާތީ ކަމަށް އެމްޑިޕީގެ ނައިބު ރައީސް މުހައްމަދު ޝިފާޒް ވިދާޅުވެއްޖެ އެވެ.\nއެމްޑީޕީގެ ނައިބު ރައީސް ކަމަށް ވާދަކުރައްވަމުން ގެންދަވާ ޝިފާޒް، މައްޗަންގޯޅި އުތުރުގެ މެމްބަރުންނާ މިރޭ ބައްދަލުކުރައްވާ ދެއްކެވި ވާހަކަފުޅުގައި ވިދާޅުވީ އެމްޑީޕީ އަކީ އެމްޑީޕީގެ މެމްބަރުން މިސްރާބު ކަނޑައަޅާ ޕާޓީއެއް ކަމަށެވެ.\nޝިފާޒް ވިދާޅުވީ މިއީ އެމްޑީޕީގެ އެތެރޭގެ އިންތިހާބެއް ކަމަށާއި، އެކަމަށް އެހެން ފަރާތްތައް ބެހެން ނުޖެހޭ ކަމަށެވެ. އެމްޑީޕީގެ އޮންނަ އެންމެ ރީތި ސިފައަކީ، އެތެރޭގެ އިންތިހާބުތައް ބާއްވާ މެމްބަރުން ބޭނުންވާ ބަޔަކު ލީޑާޝިޕްގައި ތިބުންކަމަށް ޝިއްޕެ ވިދާޅުވި އެވެ.\nވޭތުވެ ދިޔަ5އަހަރަކީ ޕާޓީގެ މެމްބަރުން ހަރުގެ ތަކުގައި އަދި މަގުމަތީގައި މަސައްކަތް ކުރަންޖެހުނު5އަހަރު ކަމަށާއި، އެހެންނަމަވެސް އެއީ ޕާޓީގެ އެންމެ ކާމިޔާބު ފަސް އަހަރު ކަމަށްވެސް ޝިފާޒް ވިދާޅުވި އެވެ.\nޝިފާޒް ވިދާޅުވީ ޕާޓީގެ ލީޑާޝިޕްގެ މަގާމަކާ އޭނާ ހަވާލުވެވަޑައިގެންނެވިތާ މާގިނަ ދުވަސްތަކެއް ނުވެ ޕާޓީ މަގުމަތިވި ކަމަށެވެ. ރައީސް ނަޝީދު ޖަލަށް ލުމަށްފަހު ޕާޓީގެ މެމްބަރުން އުޅެން ޖެހުނީ ހިތްދަތި ދުވަސްތަކެއް ކަންވެސް ޝިފާޒް ފާހަގަކުރެއްވި އެވެ. އަދި އޭރު ފެނުނު މޫނުތައް މިހާރުވެސް ފެންނާތީ ހިތްހަމަޖެހޭ ކަމަށާއި އެހުރިހާ ފަރާތްތައް އެއްކޮށް ތިބީ މަގުމަތީގައި ކަމަށްވެސް ވިދާޅުވި އެވެ. އަދި އެކުގައި މަސައްކަތްކުރީ ރައީސް ނަޝީދު ޖަލުން މިނިވަންކުރުމަށް ކަމަށްވެސް ވިދާޅުވި އެވެ.\nޝިފާޒް ވިދާޅުވީ ދިމާވި ދަތި އުދަގުލާއި އެކުވެސް ލޯކަލް ކައުންސިލް އިންތިހާބު އެމްޑީޕީން ކާމިޔާބު ކުރި ކަމަށެވެ. އެޖެންޑާ 19ގެ މަސައްކަތްތައް އަދި ނުނިމޭ ކަމަށާއި، އެކަމުގެ މިސްރާބު ބަދަލު ނުވާނެ ކަމަށްވެސް ވިދާޅުވި އެވެ. އަދި އެ އެޖެންޑާ ތަންފީޒު ކުރުމަށް ރައީސް ނަޝީދު މަޖިލީހުގައި ބުރަކޮށް މަސައްކަތް ކުރައްވާ ކަމަށްވެސް ވިދާޅުވި އެވެ.\nޝިފާޒް ވިދާޅުވީ މިއަދު ޕާޓީގެ މެމްބަރުންގެ ކިބައިން އިހުލާސްތެރިކަމާ އެކު އެދެނީ އެ މެމްބަރުންގެ ވޯޓު އޭނާ އަށް ދެއްވުމަށް ކަމަށެވެ. އަދި މީގެ ކުރިން ޕާޓީގެ މެމްބަރުން ބޭނުންވި ވަގުތެއްގައި މެމްބަރުން ބޭނުންވި ކަމެއްކުރަން ޕާޓީގެ މަސައްކަތުގައި އޭނާ ހުންނެވި ކަމަށްވެސް ވިދާޅުވި އެވެ.\nޝިފާޒް ވިދާޅުވީ ހުރިހާ ކަމެއް އަބަދު އެއްގޮތަކަށް ނުދާނެ ކަމަށާއި، ޕާޓީގެ މެމްބަރުން އަބަދުވެސް ތިބެންވާނީ ހަރު ދުވެލީގައި ކުރިއަށް ދެވޭނެ ފަދަ ގޮތަކަށް ކަމަށެވެ. ޝިފާޒް ވިދާޅުވީ ކާމިޔާބީގެ އަސްލަކީ ލީޑާޝިޕް އެކުއެކީގައި މަސައްކަތް ކުރުން ކަމަށެވެ. އަދި ވިދާޅުވީ މިހާތަނަށް ޕާޓީގެ ރައީސް ހަވާލުކުރި އެއްވެސް ކަމެއް މިހާތަނަށް ނުކޮށް ދޫކޮށްލާފައި ނޯންނާނެ ކަމަށެވެ.\nޝިފާޒް ވިދާޅުވީ އެމްޑީޕީގެ އެތެރޭގެ އިންތިހާބުގައި ވޯޓުލުމަށް ބައިވެރިވުމަކީ ވަރަށް މުހިންމު ކަމެއް ކަމަށާއި، އަދި އެދެނީ ހުރިހާ ބޭފުޅުން ވެސް ރައީސް ނަޝީދަށް ބޮޑު ތަނުން ވޯޓު ދީ ޕާޓީގެ ރައީސް ކަމަށް އަލަށް އިންތިހާބު ކުރުން ކަމަށެވެ.\nއެމްޑީޕީ އެމްޑީޕީ އިންތިހާބު\nމަނިކުފާނު ބޮޔެގެން ހައްޔަރު ކޮށްފައި ދޫކޮށްލިވާހަކަ އަޑުއެހިން. ތެދެއްތޯ؟


Alifaanuge Haadhisaa Aa Gulhigen Raees Nasheedves Hamadharudhee Fonuvvaifi - Vaguthu\nއަލިފާނުގެ ހާދިސާއާ ގުޅިގެން ރައީސް ނަޝީދުވެސް ހަމްދަރުދީ ފޮނުއްވައިފި\n9 މަސް ކުރިން ( ސެޕްޓެމްބަރު 20, 2019 )\nމާލޭ އިމާރާތެއްގައި ރޯވެ އަނދަނީ - ވަގުތު އިމޭޖަސް: މުޙައްމަދު ހައްޔާން\nހެންވޭރު އަބަދަށް ފަހި މަގުގައި ހިނގި ނުރައްކާތެރި އަލިފާނުގެ ހާދިސާގައި އަސަރު ކުރި ފަރާތްތަކަށް ކުރީގެ ރައީސް އަދި މިހާރުގެ ރައްޔިތުންގެ މަޖިލީޖުގެ ރައީސް މުހައްމަދު ނަޝީދު ހަމްދަރުދީ ފޮނުއްވައިފިއެވެ.\nނަޝީދު ފޮނުއްވި ތައުޒިޔާ މެސެޖުގައި ވިދާޅުވެފައި ވަނީ، މިރޭ މާލޭގައި ހިނގި ނުރައްކާތެރި އަލިފާނުގެ ހާދިސާގައި ގެއްލުން ލިބުނު ހުރިހާ އާއިލާތަކަށް ހަމްދަރުުދީ އާރިސް ކުރާ ކަަމަށެވެ. އަދި ނަޝީދު ވަނީ މިކަމުގައި އެ މީހުން ސަލާމަތްކޮށްދެއްވުމުގައި އެހީތެރިވެެދެއްވި އެންމެހާ ބޭފުޅުންނަށް، ޝުކުރު ދަންނަވާފައެވެ. މީގެ ތެރޭގައި ވަކިން ހާއްސަކޮށް އެމްއެންޑީއެފްގެ ފަޔާ ޓީމާއި ފުލުހުންގެ ނަން ނަޝީދު ވަނީ ފާހަގަކުރައްވާފައެވެ.\n"އަދި އެންމެ ބޭފުޅުން ރައްކާތެރިކަމާއެކު ތިއްބެވުމާއެކު ކަމާއި ބެހޭ މުވައްސަސާތަކުން އާއްމުންގެ ފަރާތުން ބޭނުންވެލައްވާ އަމަލީ އެހީތެރިކަން ފޯރުކޮށްދެއްވާނެ ކަންޔަގީންކަން އަރުވަން". ރައީސް ނަޝީދު ވިދާޅުވިއެވެ.\nމިރޭ 7:20 ފުރަތަމަ ރޯވެފައި ވަނީ ހެންވޭރު ފެހި އާބާދުގޭގައި ހުރި ކެމިކަލް ގުދަނެއްގައި ކަމަށް މައުލޫމާތު ލިބެއެވެ. އެ ގުދަނުގައި ރޯވި އަލިފާންގަނޑު ކޮންޓްރޯލް ނުވެ އިތުރު ގެތަކަށް ފޯރައި، މީހުން ނޫޅެވޭ ވަރަށް ބައެއް ގެތަކަށް ވަނީ ގެއްލުން ލިބިފައެވެ.\nއެ ފަރާތްތަކަށް ވަގުތ ހިޔާގެ ގޮތުގައި، ކަލާފާނު ސްކޫލްގެ ހޯލް ވަނީ ހަމަޖައްސާފައެވެ.\nމިހާދިސާ ހިނގަން މެދުވެރިވި ސަބަބު ކަމާއި ބެހޭ މުވައްސަސާތަކުން ކަށަވަރުކޮށެއް ނުވެއެވެ.\nސެޕްޓެމްބަރު 21, 2019 00:26\nހަމްދަރުދީ ފޮނުވައިގެން ކޮން ފައިދާއެއްތަ ވަނީ...\nސެޕްޓެމްބަރު 21, 2019 01:32\nމާދަން ގަރާރެލީމަ ނިމުނީ..\nއޮކްޓޯބަރ 5, 2019 07:43\nކަލޭ ކޮން ހަމްދަރުދީ އެއް ފޮނުވާކަށް ކަލޭ ތިޔައީ މިގައުމުގައި ހުޅު ޖަހަން އެންގިމީހާ މީހުން ލޮލުގައި އނދުން އަޅުވަން ނޫޅޭ......


Fahumee aki MDP fikuruge meeheh: Dhifaee vakeel\nގއ. ވިލިނގިލި ހުދުރުވާގެ ފަހުމީ އަލީ\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިދިޔަ މެއި މަހުގެ ހަވަނަ ދުވަހުގެ ރޭ ދިން ހަމަލާއާ ގުޅިގެން ދައުލަތުން ދައުވާ އުފުލާފައިވާ ގއ. ވިލިނގިލި ހުދުރުވާގެ ފަހްމީ އަލީ އަކީ އެމްޑީޕީ ފިކުރަށް ތާއީދު ކުރާ މީހެއް ކަމަށް އޭނާގެ ދިފާއީ ވަކީލް ވިދާޅުވެއްޖެ އެވެ.\nކްރިމިނަލް ކޯޓުގައި މިއަދު ކުރިއަށް ގެންގޮސްފައި ވަނީ މި މައްސަލައިގެ އިބްތިދާއީ އަޑުއެހުމެއްގެ އިތުރުން ބަންދާމެދު ގޮތެއް ނިންމުމުގެ މަޖިލީހެކެވެ.\nބަންދާ މެދު ގޮތެއް ނިންމުމަށް ކުރިއަށް ގެންދިޔަ ބައިގައި ފަހުމީގެ ފަރާތުން ދިފާއީ ވަކީލް ވިދާޅުވެފައި ވަނީ އޭނާ އަކީ ރައީސް ނަޝީދުގެ އަދާވާތްތެރިއެއް ނޫން ކަމަށެވެ. އޭނާ އަކީ އެމްޑީޕީގެ ފިކުރަށް ތާއީދުކުރާ މީހެއްކަން ފަހުމީގެ މަންމަގެ ބަޔާނުން ވެސް އެނގޭ ކަމަށެވެ.\nއަދި ފަހުމީގެ މަންމައާއި ބައްޕަގެ ބަޔާނުން އޭނާ އަކީ ހަރުކަށި ފިކުރުގެ މީހެއް ނޫން ކަން ވެސް އެނގޭ ކަމަށެވެ.\nދިފާއީ ވަކީލް އިތުރަށް ވިދާޅުވެފައި ވަނީ ފަހުމީގެ އަންހެނުން މިހާރު އިނީ ބަލިވެ ކަމަށެވެ. އަންހެނުންގެ ބަނޑަށް ހަތް މަސް ކަމަށާއި އެ އަންހެން މީހާ އަކީ އެކަނި އުޅޭ އަންހެނެއް ކަމަށެވެ. އަދި ފަހުމީގެ ބައްޕަ އަކީ ޕެރެލައިޒް ވެފައިވާ މީހެއް ކަމަށާއި އޭނާގެ އަންހެނުންނާއި މައިންބަފައިންނަށް އޭނާގެ އެހީތެރިކަން ވަރަށް ބޭނުންވާ ކަމަށެވެ.\nއެހެންކަމުން މި ސަބަބުތަކަށް ރިއާޔަތްކޮށް އޭނާ ދޫކޮށްލުމަށް ދިފާއީ ވަކީލް ވަނީ އެދިވަޑައިގެންފަ އެވެ.\nނަމަވެސް ގަހުމީ އަކީ މުޖުތަމައަށް ނުރައްކާ މީހެއް ކަމަށާއި، ހެއްކަށް ނުފޫޒު ފޯރުވުމުގެ އިހުތިމާލް އޮތް މީހެއް ކަމަށް ފެންނާތީ ފަނޑިޔާރުންގެ ބެންޗުން ނިންމަވާފައި ވަނީ އޭނާ ޝަރީއަތް ނިމެންދެން ބަންދުގައި ބެހެއްޓުމަށެވެ.\nރައީސް ނަޝީދަށް ދިން ހަމަލާއާއި ގުޅިގެން ހައްޔަރުކޮށްފައިވާ ފަހުމީ އަލީގެ މައްޗަށް ދައުލަތުން އުފުލާފައިވަނީ ޓެރަރިޒަމްގެ އަމަލެއް ހިންގުމުގައި ބައިވެރިވި ކުށުގެ ދައުވާ އެވެ. އޭނާ ވަނީ މި ދައުވާއަށް އިންކާރުކޮށް މިފަދަ އަމަލެއްގައި އޭނާ ބައިވެރިވެފައި ނުވާނެ ކަމަށް ބުނެފަ އެވެ.\nއެމްޑީޕީ ޓެރަރިޒަމް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް ނަޝީދަށް އަމާޒު ކުރި ހަމަލަ ޓެރަރިސްޓް ހަމަލާ\nއަލިމަނިކާއި ތަސްލީމްގެ ބަންދަށް ފަސް ދުވަސް


Gellumuge badhalaa mihaaru dhekolhu hadhanee keehve?\nގެެއްލުމުގެ ބަދަލާ މިހާރު ދެކޮޅު ހަދަނީ ކީއްވެ؟\nއެމްޑީޕީގެ ޕީޖީ ލީޑަރު އަލީ އާޒިމް އާއި އެމްޑީޕީގެ މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ އަދި މަޖިލީހުގެ ރައީސް މުހައްމަދު ނަޝީދުގެ އިތުރުން އެމްޑީޕީގެ ފުރަތަމަ ރައީސް އަދި މަންދު ކޮލެޖްގެ ބާނީ އިބްރާހިމް އިސްމާއީލް --\nގެއްލުމުގެ ބަދަލުގެ ގޮތުގައި ބައެއް ކުންފުނިތަކަށް ބޮޑެތި އަދަދުތަކުން ފައިސާ ދެމުން ދިއުމާއި ޝަރުއީ މަރުހަލާއިން ބަދަލު ދޭން އެއްބަސްވުމަކީ ދައުލަތަށް ބޮޑެތި ފާޑުކިޔުންތަކެއް އަމާޒު ކުރަމުންދާ ކަމެކެވެ. ބައެއް މީހުންގެ ނަޒަރުގައި ސަރުކާރުން ބަދަލު ދެމުންދަނީ ސަރުކާރާ ގާތް ގުޅުމެއް އޮންނަ ކުންފުނިތަކާއި ސަރުކާރުގައި ނުފޫޒު ގަދަ ބޭފުޅުންގެ ހިއްސާ ނުވަތަ އެ ބޭފުޅުންގެ އާއިލީ މަސްލަހަތު އޮންނަ ކުންފުނިތަކަށެވެ. އަދި އެގޮތަށް ބަދަލު ދިނުމުގެ ފަހަތުގައި އެތައް ކަމެއް ފޮރުވިފައިވާ ކަމުގެ ތުހުމަތުތައް ކުރެއެވެ.\nމި ފަހުން މިފަދަ ތުހުމަތުތަކެއް އަމާޒުކުރި އެއް މައްސަލައަކީ އެމްޑީޕީގެ ފުރަތަމަ ރައީސް އަދި މާލޭގެ ކުރީގެ މަޖިލިސް މެންބަރު އިބްރާހީމް އިސްމާއީލް (އިބްރާ) ގެ މަންދު ކޮލެޖަށް ބަދަލުގެ ގޮތުގައި 15 މިލިއަން ރުފިޔާ ދިނުމަށް ދައުލަތުން އެއްބަސްވުމެވެ. ސިވިލް ކޯޓުގެ ޑިސްޕިއުޓް ރިޒޮލިއުޝަން މަރުހަލާ ނުވަތަ ޝަރީއަތަށް މައްސަލަ ނުގެންގޮސް ހައްލުކުރާ މަރުހަލާގެ ތެރެއިން ދައުލަތުން އެކަމަށް އެއްބަސްވީ މި މަހުގެ 22 ވަނަ ދުވަހު އެވެ.\nދައުލަތުގެ ވަކީލުންނާއި މަންދު ކޮލެޖު ހިންގާ މާލެ ހައި ޕްރައިވެޓް ލިމިޓެޑްގެ ވަކީލުން ސިވިލް ކޯޓުގައި އެކަމަށް އެއްބަސްވީ ކުރިން މާލެ އިންގްލިޝަން ސްކޫލު (އެމްއީއެސް) ހިންގި އިމާރާތުގައި އެ ކޮލެޖު ހިންގަމުން ދަނިކޮށް އެތަނުން އެ ކޮލެޖު ބޭރުކޮށްލި މައްސަލާގައި ލިބުނު ގެއްލުމުގެ ބަދަލު ނަގަން ދައުވާ ކުރެވޭނެ ކަމަށް ސުޕްރީމް ކޯޓުން ހުކުމް ކުރުމާއި ގުޅިގެން ގެއްލުމުގެ ބަދަލު ހޯދަން ކުރި ދައުވާއާ ގުޅިގެންނެވެ.\nމަންދު ކޮލެޖުން އެދުނީ ގެއްލުމުގެ ބަދަލުގެ ގޮތުގައި 18 މިލިއަން ރުފިޔާ ނަގައި ދިނުމަށެވެ. ނަމަވެސް ދައުލަތުން ހުށަހެޅީ ބަދަލުގެ ގޮތުގައި 15 މިލިއަން ރުފިޔާ ދިނުމަށާއި އެ ފައިސާ އެއްމަސް ދުވަހުގެ ތެރޭގައި ދެއްކުމަށެވެ. މާލެ ހައި ޕްރައިވެޓް ލިމިޓެޑުން ވަނީ ދައުލަތުގެ ހުށަހެޅުން ބަލައިގަނެ މައްސަލަ ނިންމަން އެއްބަސްވެފަ އެވެ.\nރާއްޖޭގެ ސުޕްރީމް ކޯޓް: މަންދަށް ގެއްލުމުގެ ބަދަލު ހޯދަން ދައުވާ ކުރެވޭނެ ކަމަށް ކޯޓުން ވަނީ ނިންމާފައި --\nމި ނިންމުމާއެކު ބައެއް ބޭފުޅުންގެ ބޮޑެތި ފާޑުކިޔުން ސަރުކާރަށް އަމާޒު ވެގެން ދިޔައެވެ. ނަމަވެސް އެ ފާޑުކިޔުންތަކުގެ ފަހަތުގައި ބޮޑަށް ފޮރުވިފައި އޮތީ މިހާރުގެ ސަރުކާރު ހިންގާ މައި ޕާޓީ މޯލްޑިވިއަން ޑިމޮކްރަޓިކް ޕާޓީ (އެމްޑީޕީ) ގެ ތެރޭގައި އޮތް ބައިބައިވުމާއި ހިޔާލު ތަފާތުމެވެ. މަންދު ކޮލެޖަށް ބަދަލު ދޭން ނިންމުމުން އެކަމަށް އެންމެ ބޮޑަށް ފާޑުކިޔަމުން ދަނީ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދަށް ވަފާތެރި ބޭފުޅުންނެވެ.\nއެފަދަ ބައެއް ބޭފުޅުންގެ ނަޒަރުގައި އާދައިގެ މުސާރައެއްގެ ވަޒީފާގައި ހުންނަ މީހަކު ވަޒީފާއިން ކަނޑައިލީ ގާނޫނާ ހިލާފަށް ކަމަށް ސްޕްރީމް ކޯޓުން ހުކުމް ކުރުމުން އަހަރު ދުވަހުގެ މުސާރަކޮޅު އެކަނި ދޭން ދައުލަތަށް ބޮޑު ބުރަޔަކަށް ވެއެވެ. ނަމަވެސް ވަކި ބަޔަކާ ޖެހުމުން އެކަން ދާދި ފަސޭހަ ކަމަކަށްވެއެވެ. ބައެއް އެހެން ބޭފުޅުން މި ނިންމުން ގުޅުވީ ކޮވިޑްގެ ބަލިމަޑުކަމާއި ގުޅިގެން ރާއްޖެ އޮތް ހާލަތަށެވެ. މިފަދަ ހާލަތެއްގައި ބަދަލުދޭން ނިންމުން އެއީ ވަރަށް ބޮޑު ގޯހެއް ކަމަށް ސިފަ ކޮށްފައި ވެއެވެ.\nބައެއް އެހެން ބޭފުޅުންގެ ނަޒަރުގައި ޝަރުއީ ކޯޓެއްގެ ނިހާއީ ހުކުމެއްނެތި ދައުލަތުގެ ފައިސާއިން ބަދަލު ނުދެވޭނެ އެވެ. ދެބަސްވެ ޝަރުއީ މަރުހަލާއަށް ގޮސްފައިވާ މައްސަލައެއްގައި ހުކުމްކޮށް ވަކިގޮތެއް ކަނޑައެޅުުމުގެ ބާރު ސަރުކާރު ހިންގާ ފަރާތަށް ލިބިގެން ނުވާ ކަމަށްވެސް ގަބޫކުރާ ބޭފުޅުންވެސް އެބަ ތިއްބެވެ.\nއެމްއީއެސްގައި މަންދު ކޮލެޖް ހިންގި ދުވަސްވަރު --\nނަމަވެސް އެ ބޭފުޅުން އެ މޭރުމުން ވާހަކަ ދައްކަވަނީ ފެންނަން އޮތް ހަގީގަތް ފޮރުވުމަށް ފަހު އެވެ. އެންމެ ފުރަތަމަ ކަމަކީ ސަރުކާރު ވުޖޫދު ކުރުމަށް ރައްޔިތުންނަށްވީ ވައުދުތަކެވެ. އެކި ގޮތްގޮތުން އަނިޔާ ލިބުނު މީހުންނާއި ސިޔާސީ ބޭނުމަށް ގެއްލުން ދިން ކުންފުނިތަކަށް ގެއްލުމުގެ ބަދަލު ހޯދާދީ އިންސާފު ގާއިމު ކުރުމަކީ ސަރުކާރުގެ ވައުދެކެވެ.\nމަންދު ކޮލެޖްގެ މަައްސަލައަކީ އެފަދަ އެއް މައްސަލައެވެ.\nއެމްއީއެސް ހިންގި އިމާރާތް ނުވަތަ މިހާރުގެ އިއްޒުންދީން ސްކޫލުގައި މަންދު ކޮލެޖު ހިންގަން އެ އިމާރާތް ހަވާލުކުރީ އެމްޑީޕީގެ ފުރަތަމަ ވެރިކަމުގައި ކުރީގެ ރައީސް މުހައްމަދު ނަޝީދުގެ ރައީީސް ކަމުގަ އެވެ. މާލެ ހައި ޕްރައިވެޓް ލިމިޓެޑާ އެކު ސޮއި ކުރި އެއްބަސްވުން ކުރީގެ ރައީސް އަބްދުﷲ ޔާމީންގެ ސަރުކާރުން ބާތިލްކުރީ 2015 ވަނަ އަހަރުގެ ތެރޭގަ އެވެ. އަދި އެއް ރެއެއްގެ ދަންވަރު އެ އިމާރާތުގެ ބޭރު ގޭޓްގައި ބޮޑު ތަޅު އެޅުވިއެވެ.\nމިކަމާ ގުޅިގެން ކޮލެޖު ހިންގަން ކުއްލި ގޮތަކަށް ތަނެއް ހޯދައި ވަސީލަތްތައް ގާއިމުކުރަން ޖެހުމުގެ ސަބަބުން މަންދު ކޮލެޖުން ސިވިލް ކޯޓަށް މައްސަލަ ހުށަހެޅި އެވެ. ކޯޓުން ނިންމީ އެއްބަސްވުން ބާތިލްކުރީ ރަނގަޅަށް ކަމަށެވެ. މަންދު ކޮލެޖުން އެ ހުކުމް ހައިކޯޓުގައި އިސްތިއުނާފް ކުރުމުން ހައިކޯޓުން ވަނީ ދަށު ކޯޓުގެ ހުކުމް ބާތިލްކޮށްފަ އެވެ. އަދި ދައުލަތުގެ ފަރާތުން ހައިކޯޓުގެ ހުކުމް އިސްތިއުނާފް ކުރުމުން ސުޕްރީމް ކޯޓުން ވަނީ ހައިކޯޓުގެ ހުކުމަށް ތާއީދުކޮށް އެއްބަސްވުން ބާތިލްކުރީ ރަނގަޅަށް ނޫން ކަމަށް ހުކުމް ކޮށްފަ އެވެ. އަދި ބަދަލު ހޯދަން ދައުވާ ކުރެވޭނެ ކަމަށްވެސް ހުކުމްގައި ކަނޑައަޅާފައިވެ އެވެ.\nމަންދުން އިހުތިޔާރު ކުރީ ގާނޫނީ މަގެވެ. އަދި މިއީ މި ސަރުކާރު އައި ފަހުން ބަދަލުދޭން އެއްބަސްވި ފުރަތަމަ ކުންފުންޏެއް ނޫނެވެ. ބިލިއަނަކާ ގާތްކުރާ އަދަދަކަށް އެކި ކުންފުނިތަކަށް ބަދަލު ދޭން އެއްބަސްވިއިރު އެ ވާހަކަ ބައެއް ބޭފުޅުން ނުދައްކައެވެ. އެހެން ވީމަ ވަކި ކުންފުންޏަކަށް ބަދަލު ދޭން ނިންމުމުން އެކަމަށް ފާޑުކިޔުމުން އިހުލާސްތެރިކަމާމެދު ސުވާލު އުފެދެއެވެ.\nމަންދު ކޮލެޖު މިހާރު ހިންގަމުންދާ އިމާރާތް: އެ ކޮލެޖަށް ބަދަލުގެ ގޮތުގައި 15 މިލިއަން ރުފިޔާ ދޭން ދައުލަތުން ވަނީ އެއްބަސްވެފައި --\nމަންދުގެ އޮފިޝަލަކު ވިދާޅުވި ގޮތުގައި އެމްއީއެސް އިމާރާތުގައި ތަޅު އަޅުވާ އެތައް މަހެއް ވަންދެން އެ ކޮލެޖްގެ މުދަލާއި ތަކެތި ހިފަހައްޓާފައި ހުރުމަކީ ލިބުނު ވަރަށް ބޮޑު ގެއްލުމެކެވެ. ބަދަލު ހޯދަން ޝަރީއަތަށް މައްސަލަ ހުށައެޅީ އެކަމުގެ ސަބަބުންނެވެ.\nކޯޓްގެ ހުކުމެއް ނެތި މަންދަށް ފައިސާ ދޫކުރަން ނިންމުމުން ބައެއް ބޭފުޅުން ފާޑުކިޔާއިރު މިއީ ޑިސްޕިއުޓް ރިޒޮލިއުޝަން މަރުހަލާގައި ބަދަލު ދޭން ދައުލަތުން އެއްބަސްވީ ފުރަތަމަ ފަހަރެއްވެސް ނޫނެވެ. އަދި ސާފު މައްސަލައެއްގައި ޑިސްޕިއުޓް ރިޒޮލިއުޝަން މަރުހަލާގައި ބަދަލު ދޭން ނިންމުމުގައި ދައުލަތަށްވެސް ފައިދާތަކެެއް ހުންނާނެ ކަން ބައެއް ގާނޫނީ ވަކީލުން ފާހަގަ ކުރައްވައެވެ.\nކުރީގެ ޕްރޮސެކިއުޓަރު ޖެނެރަލް އަހުމަދު މުއިއްޒު ވިދާޅުވި ގޮތުގައި ނިހާއީ ހުކުމަކުން ދޭން ޖެހޭ ބަދަލު ފަހަރެއްގައި ބޮޑުވުމަކީ ވެދާނެ ކަމެވެ. އެ މައްސަލައަކީ ސާފު މައްސަލައެއް ނަމަ ޑިސްޕިއުޓް ރިޒޮލިއުޝަން މަރުހަލާގައި ބަދަލު ދޭން ނިންމުމުގައި މައްސަލައެއް ނެތެވެ.\nގާނޫނީ ވަކީލު އަދި ރައީސް ނަޝީދުގެ ކޮއްކޮ ނާޒިމް އަބްދުއްސައްތާރުގެ ނަޒަރުގައި މަންދަށް 15 މިލިއަން ރުފިޔާގެ ބަދަލެއް ދިނުމަށް ސިވިލް ކޯޓުން ނިންމި ނިންމުމަކީ ވަރަށް ރަނގަޅު ނިންމުމެކެވެ. އަދި އޭނާގެ ނަޒަރުގައި ބަދަލުގެ ގޮތުގައި 15 މިލިއަނަށް ވުރެ ގިނަ ރުފިޔާ ދޭން ޖެހޭނެ ކަމަށެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު ސުޕްރީމް ކޯޓް + ސިވިލް ކޯޓް މަންދު ކޮލެޖް އިބްރާހިމް އިސްމާއީލް (އިބްރާ)


ދިމާވި އާދަޔާ ޚިލާފް ޒުވާނާ (އަށްވަނަ ބައި) | Esfiya - Dhivehi Vaahaka Site\nބިރުވެރި ލޯބި July 4, 2021\nދިމާވި އާދަޔާ ޚިލާފް ޒުވާނާ (އަށްވަނަ ބައި)\n” ހަލޯ ނަައި” އާދައިގެމަތިން ނައިޝާގެ މައިދައިތަ ގުޅިއެވެ. “މަންމަ ބުނީ މިމަހުވެސް ވަރަށް ދަތިކޮށް އުޅޭތީވެ ކަރަންޓުބިލް ދައްކަދީފާ ނަންތަ؟ބިލަށް އެރީ 900ރުފިޔާ…ބަައްޕަވެސް ބަލިކޮށް އުޅޭތީވެ މަހަށް، ބަރާބަރަށް މިމަހު ނުދޭ….އެހެންވެ ވަރަށްކުޑަ އެއްޗެއް މިފަހަރުވެސް ލިބުނީ…”ނައިޝާގެ މައިދައިތަ ބުންޏެވެ.\n“އެދޮގެއް ބައްޕަ ބަރާބަރަށް މަހަށް ދިޔައިން….ކަނބުލޮ ނުފޮނުވާތި ރުފިޔާ…މިދިޔަ މަހުވެސް ކަރަންޓު ބިލް ދައްކަދިނީމެއްނު…އަނެއްކާ މިގެއަށް ބައިވަރު ޒަމާނުވެސް ގަނެދީފި…ރުފިޔާ ވެސް ފޮނުވަދީފި އެކި ފަހަރު މަތިން…ސައިފް ވަޒީފާއަށް ނުދާއިރު ކަނބުލޮ ތިގޭގެ ހުރިހާ ހަރަދެއް ބަލަހައްޓަމުން މިގެއަށް ވެސް ހަރަދު ތި ކުރަނީ..”މައިދައިތަ އަތުން ފޯނު އަތުލުމަށްފަހު ބަފައިބެ ނައިޝާއަށް ބުންޏެވެ.\n“އެއީ މައްސަލައެއްނޫން…. ބައްޕަ ދުވަހަކު ވެސް ނައިޝާ ކައިރި ކަމަކު ނުކިޔާ…ބަައްޕަވެސް ބޭނުންވާ ކަމެއް ބުނައްޗެ… ކަރަންޓް ބިލް ދައްކަދޭނަން” ނައިޝާ ބުންޏެވެ.\n“ބައްޕައަކަށް ނުކެރޭނެ ދަތިވިއަސް ބުނާކަށް…މަންމަ ބުނީ ސައިފް ކޮޓަރިއަށް ފޮނުވީމެއްނު ކުޑަ މިނީ ފުރިޖެއް…އޭގެ ފުރިޖެއް ސަނާކޮއްކޮ ވެސް ބޭނުންވެގެން އުޅެނީ..”ނައިޝާ ގެ މައިދައިތަ ފޯނު އަތުލުމަށްފަހު ބުންޏެވެ.\n“އާނ އޭގެ ފުރިޖެއްވެސް ލާދޭނަން” ނަައިޝާ ބުންޏެވެ. “މަރިޔަނބަށް ވާ ސާބަސް ތީ މީހުން އުޅެންވާނެ ގޮތްތަ؟…އެކުއްޖާ އެގޭގެ ހުރިހާ ކަމެއް ކުރަމުން…. ހަރަދުތައް ކުރަމުން އެގެންދަނީ… ސާބަސް ހަމަ” ބަފައިބެ ހިތްހަމަނުޖެހި ހުރެ މައިދައިތައާއި ދިމާލަށް އެހެން ބުނުމުން، ނައިޝާގެ މައިދައިތަ ފޯނު ކަނޑާލި އެވެ.\nދޭތެރެއަކުން ނައިޝާގެ މައިދައިތަގެ ކޯލެއް އާދެއެވެ.ކޮންމެވެސް އެއްޗެއް ހޯދާށެވެ.ހާލުބެލުމެއް އިތުރު ވާހަކައެއް މައިދައިތަ ނުދައްކައެވެ.ބޭނުންވާކަމެއް ބުނެފައި ފޯނު ކަނޑާލަނީ އެވެ.\nކުރިން އަންނަ ފޯނު ކޯލުތައް އިތުރުވުމާއި އެކު، ސައިފްގެ އުޅުމަށް ކުއްލިއަކަށް ބަދަލުތަކެއް އައެވެ.ގިނައިން ބޭރުގަ ވަގުތު ހޭދަކުރުމާއި ނައިޝާއަށް އަޅާލުން ކުޑަވާންފެށިއެވެ.ކައިވެންޏަށް އެންމެ ހަތަރުމަސް ފުރުނު އިރު ސައިފްގެ ފުށުން ހެޔޮނޫން ބަދަލުތައް ފެންނަން ފެށުމުން ނައިޝާ ކަންބޮޑުވިއެވެ.\nނަައިޝާ އެކަމާ ވަރަށް ވިސްނިއެވެ.އޭނާގެ ފުށުން ސައިފް ހިތްހަމަ ނުޖެހޭ ކަމެއް ކުރެވުނީބާއޭ ނައިޝާ ގެ ހިތަށް އަރަމުން ދިޔައެވެ.\nރޭގަނޑު ދިހައެއް ޖެހިއިރު ނަައިޝާގެ ޑިއުޓީ ނިމުނެވެ.ކުލިނިކު ދޮރުމަތީ ހުއްޓި ހުރެ ނައިޝާ ސަައިފަށް ގުޅާލިއެވެ. ދެތިންފަހަރު ގުޅިފަހުން ސައިފް ފޯނު ނެގިއެވެ. “ކިހިނެތްވީ؟” އެއްވެސް އޯގާތެރިކަމެއްނެތް ރާގަކަށް ސައިފް އަހާލިއެވެ. “ނައި ބަލައެއް ނާންނަންތަ؟…މިހުރީ ކުލިނިކު ދޮރުމަތީގަ”މަޑުމައިތިރި ކަމާއެކު ނައިޝާ ބުންޏެވެ.\n“މަ މީ ޑުރައިވަރު ތަ؟ ކޮންމެ ފަހަރަކު ލާށާ ބަލާދާން..ތި ހިނގީމައެއްނޫންތަ ކަސްރަތު ލިބޭނީ….ވަރަށް ބިޒީކޮށް މިއުޅެނީ” ނައިޝާގެ ކަންފަތް މައްޗަށް ފޯނު ކަނޑާލަމުން ، ނުރުހުމުގެރާގަކަށް ސައިފް ބުންޏެވެ.ސަައިފް ވާހަކަ ދެއްކި ގޮތުން ނަައިޝާ ދެރަވިއެވެ.ނަމަވެސް ސަައިފް ބިޒީވީމަ އެހެން ވާހަކަ ދެކެވުނީ ކަމުގައި ނައިޝާ އޭނާގެ ހިތަށް ވިސްނައިދިނެވެ.ސައިފްވެސް އެބުނީ ރަނގަޅު ވާހަކައެއް ކަމުގައި ނައިޝާ ގަބޫލު ކުރިއެވެ.ކަސްރަތު ލިބޭނީ ހިނގީމައެވެ.\nއުޅެންޖެހޭ ބުރަކަމުގެ ސަބަބުން، ނަައިޝާ އޭނާގެ ހަށިގަނޑަކަށް އަޅައެއް ނުލެވެއެެވެ.ނަައިޝާ އަކީ ދޮން މީހެއް ނޫނެވެ.ނަމަވެސް އަބަދު ރަތްދައްކާ އަވީގައި ދެކޮޅަށް ހިނގަން ޖެހުމުގެ ސަބަބުން މީހާ އިތުރަށް ކަޅުވިއެވެ.\nދުވާލުގެ ވަގުތު ތަކުގައި ބިޒީކޮށް އުޅުމަށްފަހު ނައިޝާއަށް ހަމަޖެހިލެވެނީ ރޭގަނޑު ގަނޑީގައެވެ.އެހެންކަމުން އޭނާއަށް ކެވެނީވެސް އެގަޑީގައެވެ.ދުވާލުގަޑީގަައި ތެޅި ތެޅި މީހާ ހުންނަނީ ވަރަށް ބޮޑަށް ލޮޑުވެފައެވެ.އެހެންކަމުން ގިނަފަހަރަށް ނައިޝާ އަށް ކަސްރަތުވެސް ރޭގަނޑު ނުކޮށްލެވެއެވެ.\nގެއަށްވަދެ ވާޅު ފިލުވައިލުމަށްޓަކައި، ނައިޝާ ސޯފާގައި އިށީނދެ ފުން ނޭވާއެއް ދޫކޮށްލި އެވެ.އަދި ސޯފާއިން ތެދުވެ، ފިނި ފެންތަށްޓެއް ބޯލުމަށްފަހު ކޮޓަރިއާއި ދިމާލަށް ނައިޝާ ހިނގައިގަތެވެ.\nނަައިޝާ ފެންވަރައިގެން ސިޓިންރޫމަށް ނުކުތްއިރުވެސް ސައިފް ގެއަކަށް ނާދެއެވެ.އޭރު ގަނޑިން އެގާރަ ޖަހަނީއެވެ.ނަައިޝާ ފޯނު ނެގުމަށްފަހު ދެތިންފަހަރަކު ސައިފަށް ގުޅާލިއެވެ.ނަމަވެސް ސައިފް ފޯނަކަށް ޖަވާބެއް ނުދެއެވެ.ބަނޑުހައިވެފަައި ހުރި ނައިޝާ ސޯފާގައި އިށީނދެ ސައިފަށް އިންތިޒާރު ކުރިއެވެ.\nބައިގަނޑިއިރު ފަހުން ސައިފް ގެއަށް ވަނެވެ.”ކިހިނެއްވެފަ؟” ސައިފް ގެއަށް ވަތްއިރު ސޯފާގައި އިން ނައިޝާ ފެނިގެން އަހާލިއެވެ.ކުރިއާ ޚިލާފަށް މިފަހަރު ސައިފް ވާހަކަދެއްކި މަޑުމައިތިރި ކަމުން ނަައިޝާ ހިތްހަމަ ޖެހުނެވެ. “ސައިފް ގެ އިންތިޒާރުގަ… ހިނގާ ކާން ވަރަށް ބަނޑުހައި ވެއްޖެ….ސައިފާއެއްކޮށް ކާން މި މަޑުކުރީ” ހަމަޖެހިލައިފަައި ނައިޝާ ބުންޏެވެ. “އާނ … އަންނާނަން އެއްޗެހި ބަދަލުކޮށްލައިގެން” ކޮޓަރިއާއި ދިމާލަށް ދަމުން ސައިފް ނައިޝާއަށް ބުންޏެވެ.\nސައިފް ކޮޓަރިއަށް ވަނުމުން ނައިޝާ ކާން ތައްޔާރު ކުރަން އުޅުނެވެ.ސައިފް ކޮޓަރިން ނިކުމެ ކާމޭޒުދޮށުގައި އިށީނެވެ.ސައިފާއެކު ނައިޝާ ވެސް އިށީނެވެ.ކާން ތިބިއިރު ދެމީހުންވެސް އަނގައަކުން ނުބުނެއެވެ.ކައިނިމިގެން ކޮޓަރިއަށް ސައިފް ވަނުމުން ނައިޝާ މޭޒުމަތީގައި ހުރި ތަށިތައް ނަގާ ސާފުކުރުމަށް އުޅުނެވެ.\nމަސައްކަތް ނިންމާލުމަށްފަހު ނަައިޝާވެސް ކޮޓަރިއަށް ވަނެވެ.ފާހަނައަށް ވަދެ ދަތްއުނގުޅާލައިގެން ނިކުމެ ސައިފް ކައިރި، އެނދުގައި ނަައިޝާ އޮށޯތެވެ. “ދުރަށް ޖެހިބަލަ”ނަަައިޝާ ސައިފް ގައިގައި އަތްލާން އުޅުމުން ނައިޝާގެ އަތް ނަގާ، ދުރަށް ކޮއްޕާލަމުން ވަރަށް ބޮޑަށް ނުރުހުންވެ ހުރެ ސައިފް ބުންޏެވެ.\n“ސައިފް ކީއްވެތަ ނަައި އަށް ތިހެން ތި ހަދަނީ؟…. ކީއްވެތަ ސައިފަށް ތިހާ ބޮޑު ބަދަލެއް ތިއައީ؟….ނައި އާ މިހާރު ކައިރި ވެސް ނުވޭ….ނައި އަތްލިއަސް ސައިފް އަންނަނީ ރުޅި އެއީ ކީއްވެތަ” ދެރަވެފައިވާ ނައިޝާ އޭނާގެ ހިތުގައި އުފެދެމުންދިޔަ ސުވާލުތައް ސައިފާ ކޮށްލިއެވެ.\n“މަ މީ ހިތުހުރި ގޮތެއް ހަދަން ގެންގުޅޭ މީހެއްތަ؟….. ކުރިން އުޅުނީ ގާގޯޅި ވާތީ…. މިހާރު ތިއުޅެނީ ކައިރި ނުވާތީ….ދެން ނެތެއްނު ރަނގަޅު އެއްގޮތެއްވެސް”ބާލީސް ނަގައި އެނދުމައްޗަށް އެއްލާލައި، ވަރަށް ބާރަށް ކޮޓަރި ދޮރު ޖެހުމަށްފަހު ސައިފް ކޮޓަރިން ނިކުތެވެ.\nސައިފް ދިއުމުން ނައިޝާ ގެ ލޮލުން ހޯސްލާފައި ކަރުނަތައް އޮހޮރިގެން ދިޔައެވެ.ބާލީސް ގަޔާ ކައިރިކޮށްލަމުން ނައިޝާ ރޯންފެށިއެވެ.ކުރިން ލޯބިން އުޅުނު ަަސައިފް ކުއްލިގޮތަކަށް އެހާބޮޑު ބަދަލެއް އައި ސަބަބެއް ނަައިޝާއަށް ވިސްނާ ވިސްނާ ވެސް ނޭނގުނެވެ.\nއިރުގަނޑެއްފަހުން ނައިޝާ އޭނާގެ ރުއިން ހުއްޓާލި އެވެ. ރުޅި މަޑުވުމުން ސައިފް އެނބުރި ކޮޓަރިއަށް އަންނާނެ ކަމަށް ނައިޝާ ހީކުރި އެވެ.ނަމަވެސް އެއްގަޑިއިރު ފާއިތުވެގެން ދިޔައިރުވެސް ސައިފް ކޮޓަރިއަށް ނައުމުން އެނދުން ތެދުވެ ސިޓިންރޫމަށް މަޑުމަޑުން ނައިޝާ ހިނގައިގަތެވެ.\nސިޓިންރޫމަށް ނުކުތްއިރު ސައިފް ފެންނަން ނެތުމުން ނައިޝާ ހިނގައިގަތީ އެޕާޓުމެންޓުގައި ދެން އިންނަ ކޮޓަރިއަށެވެ.ކޮޓަރި ދޮރުގެ ތަޅުގައި ހިފިއިރު، ތަޅުލާފައި ހުރުމުން ނަައިޝާ އެނބުރި އޭނާގެ ކޮޓަރިއަށް ވަނެވެ.އެރެއަށްފަހު ކޮންމެ ރެއަކުވެސް ސައިފް ނިދަނީ އެކޮޓަރީގައެވެ.\nކަލާޔާނުލާ ދިރުމެއްނެތެވެ. (14)\nހިތާމަ ލޯބި February 7, 2017\nބޭނުންވަނީ ޔާރާ… 8\nހިތާ ފުރާނައިގެ ދިރުމޭ (6)\nލޯބި February 13, 2017\nހިތާމަ މަޖާ ލޯބި December 14, 2019


ބިދޭސީ މުވައްޒަފުން ތިބި މަޤާމްތަކަށް ދިވެހިން ހޯދުމަށް\nހއ. މޮޅަދޫ، ދިވެހިރާއްޖެ ނަންބަރު: GS84/IUL/2019/18\nބީޓެކް - ހޮސްޕިޓަލިޓީ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 04 ޑިސެމްބަރ 2019 ވާ ބުދަ ދުވަހުގެ 14:00ގެ ކުރިން، މޮޅަދޫ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި ޢިއުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތަކާއި އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތްތަކަށް ވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މި ސްކޫލުގެ ނަންބަރު 6500561 ފޯނަށް ގުޅުއްވުން އެދެމެވެ.


Export adhi Import kuri minvaru dhashah!\nއެކްސްޕޯޓު އަދި އިމްޕޯޓު ކުރި މިންވަރު ދަށަށް!\nމިދިޔަ މަހުގެ ތެރޭގައި ރާއްޖެއިން މުދާ އިމްޕޯޓު ކުރި މިންވަރާއި އެކްސްޕޯޓު ކުރި މިންވަރު ދަށްވެފައިވާ ކަމަށް މޯލްޑިވްސް ކަސްޓަމްސް ސާވިސްގެ ހިސާބުތަކުން ދައްކައިފި އެވެ.\nކަސްޓަންސް އިން މިއަދު ނެރުނު ތަފާސްހިސާބުތަކުން ދައްކާ ގޮތުގައި މިދިޔަ އަހަރު ޖޫން މަހު 3.5 މިލިއަން ރުފިޔާގެ މުދާ އެތެރެ ކުރި އިރު މި އަހަރު ޖޫން މަހު އެތެރެ ކުރި މުދަލުގެ އަގު އަރަނީ 3.3 އަކަށެވެ. އެއީ ފަސް ޕަސަންޓުގެ ވެއްޓުމެކެވެ. އަދި މިދިޔަ އަހަރު ޖޫން މަހު އެކްސްޕޯޓު ކުރި މުދަލުގެ އަގު 113 އަށް އަރާއިރު މި އަހަރު އެ މަހު އެކްސްޕޯޓު ކުރީ 104 މިލިއަން ރުފިޔާގެ މުދާ ކަމަށް ހިސާބުތަކުން ދައްކަ އެވެ. އެއީ މިދިޔަ އަހަރާ އަޅާބަލައި އިރު ހަތް ޕަސަންޓު ދަށް ވުމެވެ.\nއެހެން ނަމަވެސް ކަސްޓަމްސް އިން ބުނީ ދައުލަތަށް ލިބުނު އާމްދަނީ މިދިޔަ އަހަރާ އަޅާބަލައި އިރު 13 ޕަސަންޓު އިތުރުވެފައިވާ ކަމަށެވެ. އެއީ މިދިޔަ އަހަރު ޖޫން މަހުގައި 235 މިލިއަން ރުފިޔާ ލިބިފައިވީ ނަމަވެސް މި އަހަރު ލިބުނީ 266 މިލިއަން ރުފިޔާ ކަމަށް ކަސްޓަމްސް އިން ބުންޏެވެ.\nއިމްޕޯޓު ކުރި މުދަލުގެ އަގުގެ ގޮތުން އެންމެ ގިނައިން މުދާ އެތެކޮށްފައި ވަނީ ޗައިނާ އަދި ޔޫއޭއީ އިންނެވެ. އެއީ 19 ޕަސަންޓެވެ. އަދި އެންމެ ގިނައިން މުދާ އެކްސްޕޯޓުކޮށްފައި ވަނީ ޖަރުމަނަށެވެ. އެއީ 42 ޕަސަންޓު ކަމަށް ހިސާބުތަކުން ދައްކަ އެވެ.\nމިދިޔަ މަހު އިމްޕޯޓާއި އެކްސްޕޯޓު ވެސް ދަށަށް!\nކޮރަޕްޝަންގެ ތުހުމަތުގައި ކަސްޓަމްސްގެ އިސް މުވައްޒަފަކު ވަކިކޮށްފި\nގިނަ އަދަދެއްގެ ބަނގުރާ ފުޅި ނައްތާލައިފި


Sunny Leone aa ekee Raajjeygai chutty heydhakollmuge furusatheh – adduLIVE\nސަނީއާ އެކީ ޗުއްޓީ ހޭދަކޮށްލަން ފުރުސަތެއް\nJun 19, 2022, 10:35 އަހުމަދު އަދްޝަން\nބޮލީވުޑްގެ ބަތަލާ ސަނީ ލިއޯނާ އެކީ ރާއްޖޭގައި ޗުއްޓީ ހޭދަކުރުމުގެ ފުރުސަތެއް ހުޅުވާލައިފި އެވެ.\n"ޓްރެޝަ އައިލޭންޑް ވެކޭޝަން ވިތު ސަނީ ލިއޯނީ މޯލްޑިވްސް" ގެ ނަމުގައި ކުރިއަށް ގެންދަން ނިންމާފައިވާ މި އޮފާގެ ވާހަކަ ސަނީގެ ސޯޝަލް މީޑިއާ އެކައުންޓްތަކުގައި ވެސް ހިއްސާކޮށްފައިވެ އެވެ. އޭގައި ބުނެފައިވާ ގޮތުން އޭނާއާ އެކު ޗުއްޓީ ހޭދަކޮށްލަން ލިބޭ މި ފުރުސަތު ރާއްޖޭގައި ކުރިއަށް ދާނީ މި އަހަރުގެ ސެޕްޓެމްބަރު މަހުގެ 16-19 އަށެވެ.\nމީގައި ބައިވެރިވާން ބުކްކުރަން ޖެހެނީ އިންޑިއާގެ ޓްރެވެލް އޭޖެންސީއެއް ކަމަށްވާ www.asyouplan.com މެދުވެެރިކޮށެވެ. މީގެ ރިސޯޓް ޕާޓްނަރަކީ އަރިއަތޮޅު ހުރުހެޅީގައި ހިންގާ ރެޑިސަން ބްލޫ ރިސޯޓް މޯލްޑިވްސް އެވެ.\n"ޓްރެޝަ އައިލޭންޑް ވެކޭޝަން ވިތު ސަނީ ލިއޯނީ މޯލްޑިވްސް" ގެ ބައިވެރިންނަށް ފަހިވާނެކަންކަމުގެ ތެރޭގައި ސަނީއާ އެކު ސަންރައިޗް ބީޗް ޔޯގާ އާއި ބީޗް ގޭމްގެ އިތުރުން ފައިނަލް ރައުންޑަށް ހޮވޭ މީހަކަށް ސަނީއާ އެކު ކޮފީ ޑޭޓަކަށް ދިއުމުގެ ފިރުސަތު ހިމެނެ އެވެ.\nފިލްމު "ޖިސްމު 2" އިން 2012 ގައި ބޮލީވުޑަށް ނުކުތް ސަނީ އަކީ މި ފަހުން ރާއްޖެ އަށް ޗުއްޓީ އަށް އެންމެ ގިނައިން އަންނަ އިންޑިއާގެ ތަރިން ތެރެއިން އެކެކެވެ. އޭނަ އެންމެ ފަހުން ރާއްޖެ އައީ މިދިޔަ މާޗް މަހުގެ ތެރޭގަ އެވެ. ސަނީ، 41، އަކީ ތިން ކުދިންގެ މައެކެވެ. އެއީ އެޑޮޕްޓްކުރި އަންހެން ކުއްޖަކާއި ސަރޮގޭޓްކޮށްގެން ހޯދި އެއްމާބަނޑު ދެ ފިރިހެން ކުދިންނެވެ.\nކެނެޑާގައި އުޅެބޮޑުވި ސަނީގެ ފިރިމީހާ އަކީ އެމެރިކާ މީހެއް ކަމަށްވާ ޑެނިއަލް ވެބާ، 43، އެވެ.


ކުޑަކުދިންގެ ވާހަކަ: ހުކުރު ދުވަސް – DhiSalafiyyah\nކުޑަކުދިންގެ ވާހަކަ: ހުކުރު ދުވަސް\n12/03/2014 ކުޑަކުދިންއަލް އުޚްތު ތަސްނީމް ޢަލީ\nހަފްތާގެ ދުވަސްތަކުގެ ތެރެއިން ހުކުރު ދުވަހަކީ އިބްރާހިމް އެންމެ އުފާވާ ދުވަހެވެ. ސަބަބަކީ ހުކުރު ދުވަހު ގޭގައި ކުރާކަންތައްތައް އެހެން ދުވަސްތަކާ ތަފާތު ވީމައެވެ. ކޮންމެ ބުރާސްފަތި ވިލޭރެއެއްގައި އިބްރާހިމް ނިދަންއޮށޯންނަނީ ހުކުރުދުވަހު އިންތިޒާރުކުރަމުންނެވެ.\n“ދަރިފުޅާ! ދަރިފުޅާ އިބްރާހީމޫ. އަވަހަށް ތެދުވޭ. ނަމާދުކޮށްލައިގެން ބައްޕަޔާއެކު ވަލަށް ދާން.” ރޯނުފުރިއެނދުގައި ނިދާފާއޮތް ކަތްދަގެ ދަރިފުޅު އިބުރާހީމް އަވަހަށް ހޭލެއްވުމަށްޓަކައި މަދިރިގެ ހިއްލާފައި ދެފަހަރަކަށް ގޮވާލިތަނާ އިބުރާހީމް ތެދުވެގެން ގޮސް ގިފިއްޔަށް ވަނެވެ.\nއިބްރާހީމް ވަރަށް އަވަހަށް ވަޅުގައި އޮތް ދާނި ނަގައި ފެންވަރައިގެން ވުޟޫކޮށްލައިގެން ގިފިލިން ނިކުތެވެ.\nއިބުރާހީމާއި އޭނަގެ ބައްޕަ ނަމާދަށް ގޮސްފައި އައިއިރު މަންމަ ހުރީ ނާސްތާ ތައްޔާރުކޮށްފައެވެ. ކާންތިބޭ ބޮޑުއަށިމަތީގައި ހުރީ ވަޅޯމަހާއި ދިވެހި ހަކުރާއި އުކުރާފައި ހުރި ކާއްޓެވެ. އިބުރާހީމާއި އޭނަގެ ބައްޕަ އާދަނު ރަނގަޅަށް ނާސްތާ ކުރިއެވެ. އިބުރާހީމް ދެން އިށީނީ ކިޔަވާށެވެ.\nހުކުރު ދުވަހަކީ ކިޔަވާ ގެއަށް ދާންޖެހޭ ދުވަހެއް ނޫނެވެ. އެހެންނަމަވެސް އިބްރާހީމް ކިޔަވާގޭ ދައްތަ ދީފައި ހުރި ފިލާވަޅުތައް ކިޔާލިއެވެ. ޚަތިމުންނާއި ދުރޫސުލް އަޚްލާގު ފޮތުން ފިލާވަޅު ފަރިތަކުރިއެވެ. އަދި ތާނަ ލިޔަން ދީފައި ހުރި ފޮޅުވަތްތައް ލިޔުނެވެ.\nއިބްރާހީމް ކިޔަވާ ނިމުމުން ބޮޑުއަށި ދަށުގައި އޮތް ކަތިވަޅި ނަގައިގެން އާދަނު ދިޔައީ އޭނަ ގޮވައިގެން ވަލުތެރެއަށެވެ.\nއިބްރާހީމުގެ ބައްޕަ އާދަނަކީ މަސްވެރިއެކެވެ. އެކަމަކު އާދަނު ހުކުރު ދުވަހު މަހަކަށް ނުދެއެވެ. އާދަނުގެ މަސައްކަތަކީ އޭނަގެ ދަރިފުޅަށް ތަފާތު މަސައްކަތްތައް ދަސްކޮށްދިނުމެވެ. އަދި ގޭގައި ކުރަން ޖެހިފައި ހުންނަ ތަފާތު މަސައްކަތް ކުރުމެވެ. ފުޅަލިއާކުރަން ވެފައި ހުރި ތަންތަނުގައި އާފުޅަލި ލުންފަދަ ތަފާތު މަސައްކަތް ކުރެއެވެ. އިބްރާހީމްގެ ޢުމުރަކީ އަދި އެންމެ އެގާރަ އަހަރު ކަމުގައިވިޔަސް މަސައްކަތުގައި އޭނަ ވަރަށް ހުޝިޔާރެވެ.\nއެހެންދުވަސްތަކެކޭ އެއްފަދައިން މިއަދު ވެސް ވަލުތެރޭގައި ތަފާތު މަސައްކަތް އޮތެވެ. ދަރުހޮވުމާއި ފަން އެއްކުރުމެވެ. އެންމެ ފަހުކަމަކަށް އޮތީ ފަން ކިރިއްސުމެވެ. އާދަނު ފަންވަތް ކިރިއްސާނިމުނީމަ އިބުރާހީމް އެއްބޮނޑިއަކަށް އަޅާ ބަނދެލިއެވެ.\nމި މަސައްކަތް ކޮށް ނިމޭއިރު އިބްރާހިމްގެ ދެބަފައިން ތިބެނީ ދާހިއްލާ ފޯވެފައެވެ. އަދި ދާހިއްލާ ހޫނުކަން ގަދަވާން ފެށުމުން ދެބަފައިން މޫދަށްގޮސް ފެންވެރުމަކީ އާދައެކެވެ. މިއީ އިބްރާހީމް އެންމެ ގަޔާވާ އެއްކަމެވެ. އަދި މޫދުގައި ފަތައި،ފީނައި އުޅުމަށް ފަހު އެއްގަމަށް އަރާ ހޮވި ދަރުތަކާއި ފަންބޮނޑިތައް ބަނދެ ދެބަފައިން ކޮނޑަށްލައިގެން ގެންދަނީ ގެއަށެވެ. ގެއަށް ގޮސް ވަރުބަލި ފިލުވާލައިގެން އިބްރާހީމް ހުކުރަށް ދާން ތައްޔާރު ވެއެވެ.\nއިބްރާހީމްގެ ދެބަފައިން ވަލަށްގޮސްފައި އަންނައިރު އޭނަގެ މަންމަގޭތެރޭގައި ކުރަންޖެހޭ ހުރިހާކަމެއް ކުރެއެވެ. ގޯއްޗާއި މަގުމަތީން ކުނިކަހައެވެ. ބަދިގެ އެތެރެ ފުއްޑަނާއެކު ސާފުކުރެއެވެ. މި މަސައްކަތުގައި އުޅެމުން މެންދުރަށް ކެއްކުމުގެ ކަންތައްވެސް ކުރިއަށް ގެންދެއެވެ.\nމިއަދު އިބްރާހިމްގެ ދެބަފައިން ގެއަށް އައި އިރު އިބްރާހީމުގެ މަންމަ ކަތްދަ ކެއްކުމުގެ މަސައްކަތާ ނުއުޅޭތީ އާދަނު ސުވާލު ކުރިއެވެ.\n“މިއަދު ކާއެއްޗެއް ރޯފިލުވަން އުޅޭހެނެއް ހިޔެއް ނުވޭ. އަނެއްކާ މާ ބޮޑަށް ވަރުބަލި ވީ ހެއްޔެވެ.؟”\n“ނޫނޭ. މިއަދު ކަތީބުގޭ އާ ދޯންޏެއް ބާލާތީ ވަރަށް ބޮޑު ކެއުމެއް އެބައޮތް. ހުކުރުން ފައިބައިގެން ތިޔަ ދެބަފައިންވެސް އެގެއަށް ދިއުމަށް ދަޢުވަތު ދެއްވާފައި އޮތީ. އާދަނު އައިމަ މިވާހަކަ ބުނެލާފައި އެގެއަށް އެހީތެރިވެދޭން ދާންކަމަށް މިއުޅެނީ.” ކަތްދަ ލިބާހުގެ އަތުކުރި ރަނގަޅު ކުރަމުން ބުންޏެވެ.\n“އާނ. އަވަހަށްދޭ. މީހުންނަށް އަބަދުވެސް އެހީތެރިވެދޭން ވާނެ”. ކަތްދައަށް ހިތްވަރު ދިނުމުގެ ގޮތުން އާދަނު ބުންޏެވެ.\n“މިދަނީ….. ބޮޑުފޮށިތެރޭގައި ހުންނާނެ ދެބަފައިން ހުކުރަށްދާ ހެދުން. މޭޒުމަތީގައި ކާށިތެޔޮފުޅިވެސް ހުންނާނެ.” މިހެންބުނެ ހިނގައިގަތެވެ.\nއިބްރާހީމާއި އޭނަގެ ބައްޕަ ފެންވަރައިގެން ބޮލުގައި އާއި އަތުގައި ކާށިތެޔޮ އުނގުޅިއެވެ. އަދި ގޮޅިޖެހި މުންޑު އަނދެ ހުދު ގަންޖުފަރާސް ލައިގެން ބޮލުގައި ހުދު ތާކިހަލެއް އަޅައިގެން ހުކުރަށް ދިޔައެވެ.\nހުކުރުން ފައިބައިގެން ދިޔައީ ކަތީބުގެއަށެވެ. އެގޭގައި ބާވަތް ބާވަތުގެ ކެއުން ހުއްޓެވެ. ހުރިހާ އެންމެން ކައި ނިމިގެން އެކިއެކި ވާހަކަ ދެއްކުމަށްފަހު ހިނގައިގަތްތަނާ ކަތީބު އިބްރާހިމްގެ ދެބަފައިން މަޑުކުރުވިއެވެ.\nއަދި ވަރަށް މުހިއްމު ވާހަކައެއް އެބައޮތްކަމަށް ބުންޏެވެ. އާދަނު ހިތަށް އެރިއެވެ. އަނެއްކާ ދައްކަން މި އުޅެނީ ކޮންކަހަލަ ވާހަކައެއް ބާވައެވެ. އަނެއްކާ ކުށެއް ކުރެވުނީ ބާވައެވެ. އެ ދުވަސްވަރަކީ ރަށުގެ ކަތީބު ދެކެ މީހުން ވަރަށް ޖެހިލުންވެ އަދި އެހާ ޤަދަރުވެސް ކުރާ ދުވަސްވަރެކެވެ.\nމި ޚިޔާލުތަކެއްގައި އިންދާ އިބްރާހިމްގެ މަންމައަށްވެސް ގޮވާ ގެނެސް އެތާ އިށީންނަން ކަތީބު ބުނުއްވިއެވެ. އަދި ވާހަކަ ފެއްޓެވިއެވެ. “މިގޭ އާ ދޯނީގެ ކެޔޮޅަކަށް އިބްރާހިމް ހަމަޖައްސައިފިން. އަދި އިބްރާހިމަށް އެ މަސައްކަތް ކުރެވޭ ވަރު ވަންދެން އެކަން ބަލަހައްޓާނީ އާދަނު. އަހަރެން އިބްރާހީމާއި މި މަސައްކަތް ޙަވާލު ކުރަން ނިންމީ، އަހަރެން ބަލާހޯދާލި އިރު އެ އުމުރުފުރާގައި އެންމެ މަސައްކަތްތެރި، އެންމެ ކިޔަވަން މަސައްކަތްކުރާ އަދި ބަސްއަހާ ކުއްޖަކީ އިބްރާހިމް ކަމުގައި ވީތީ.”\nމިވާހަކަ އަޑު އިވުމުން ތިންމައިން އުފަލުން ފޮޅުނެވެ. ސަބަބަކީ އެދުވަސްވަރަކީ ފަސޭހައިން ލާރި ލިބޭނެ ގޮތްތައް މަދު ދުވަސްވަރަކަށް ވާތީ އެވެ. އަމުދުން ކަތީބުގެ ދޯނިން މަހަށްދާން ލިބޭ ފުރުސަތަކީ ރަނުގެ ފުރުސަތަކަށް ވާތީއެވެ. އާދަނު ކަތީބަށް ފަށްފަށުން ޝުކުރު އަދާކުރިއެވެ.\nއަދި އާދަނުގެ ޢާއިލާ ކަތީބަށް ހެޔޮދުޢާކުރަމުން އެގެއިން ނިކުތެވެ. މަންމަ އިބްރާހީމުގެ ބުރަކަށީގައި ފިރުމާލާފާ ބުންޏެވެ. “އެއީ ދަރިފުޅުގެ ރަނގަޅު ކަމުން ލިބުނު ފުރުސަތެއް.” މިހެން ބުނެ ކަތްދަ ހިނގައިގަތީ ގެއަށް ދާށެވެ. އާދަނާ އިބްރާހީމް ދިޔައީ ކުރިއަށެވެ. އެހެން ހުކުރު ދުވަސްތަކެކޭ އެއްފަދައިން ތިމާގެ ގޭގެއަށް ޒިޔާރަތް ކުރުމަށެވެ. މިއީ ހުކުރުދުވަސްތަކުގެ އާދައެވެ. ހުރިހާ ހުކުރުދުވަހެއްގައިވެސް އިބްރާހީމަށް އުފާވެރިކަން ލިއްބައި ދެއެވެ. ވަކިން ޚާއްސަކޮށް މިހުކުރަކީ އިބްރާހީމްގެ ޙަޔާތުގައި އައި އެންމެ އުފާވެރި ދުވަހެވެ. މިއީ އިބްރާހީމްގެ މުޅި އާއިލާއަށްވެސް އެތައް އުފަލެއް ލިބިގެން ދިޔަ ދުވަހެކެވެ.\nނޯޓް: ކޮއްކޮމެންނޭ! ކޮއްކޮމެންގެ ކާފައިންނާއިމާމައިން ކުޑައިރު ރާއްޖޭގެ ގިނަ ރަށްތަކުގެ ދިރިއުޅުމުގެ ޙާލަތު އޮތީ މިކަހަލަގޮތަކަށެވެ. ވާހަކަ ކިޔާނިމުނީމައި އެ ދުވަސްވަރާއި މިޒަމާނުގެ ދިރިއުޅުމުގެ ތަފާތާއިމެދު، އާއިލާ މީހަކާ ސުވާލުކޮށްލާށެވެ. އޭރުން އިތުރު މަޢުލޫމާތު ލިބޭނެއެވެ.


Bayern Ge Bali Nuvumuge Silsilaa Ah Nimumeh - Vaguthu\nބަޔާންގެ ބަލިނުވުމުގެ ސިލްސިލާ އަށް ނިމުމެއް\nބަޔާން މިއުނިކުން ބަލިނުވެ ފުރިހަމަކޮށްފައިވާ 18 މެޗުގެ ސިލްސިލާ އަށް ޖަރުމަން ލީގުގައި ރޭ ރެޑްބުލް ލީޕްޒިގް އިން ނިމުމެއް ގެނެސްފި އެވެ.\nލީޕްޒިގްގެ ދަނޑުގައި ރޭ ކުޅުނު މި މެޗުގެ 12 ވަނަ މިނެޓްގައި ސެންޑްރޯ ވެގްނާ ވަނީ ބަޔާން އަށް ލީޑު ނަގާދީފައެވެ. ނަމަވެސް ފުރަތަމަ ހާފް ނިމުމުގެ ކުރިން ނަބީ ކެއިޓާ ވަނީ ލީޕްޒިގް އަށް ނަތީޖާ އެއްވަރުކޮށްދީފައެވެ.\nލީޕްޒިގް އިން މި މެޗުގައި ރަނގަޅު ކުޅުމެއް ދެއްކިއިރު މެޗުގެ 56 ވަނަ މިނެޓްގައި ޓިމޯ ވާނާ ވަނީ މި މެޗުން އެޓީމު މޮޅުވި ގޯލު ކާމިޔާބުކޮށްދީފައެވެ.\nމި ނަތީޖާއާ އެކު ވެސް ބަޔާން ލީގުގެ އެއް ވަނައިގައި އޮތީ 17 ޕޮއިންޓުގެ ލީޑަކާ އެކު އެވެ. އެ ޓީމު 66 ޕޮއިންޓާ އެކު އެއް ވަނައިގައި އޮތްއިރު ދެ ވަނައިގައި އޮތް ޝާލްކޭ އަށް ލިބިފައިވަނީ 49 ޕޮއިންޓެވެ. ތިންވަނައިގައި 48 ޕޮއިންޓާ އެކު ބްރޫޝިއާ ޑޯޓްމަންޑް އޮތްއިރު ބަޔާންގެ މައްޗަށް ރޭ ކުރި ހޯދި ލީޕްޒިގް އޮތީ 43 ޕޮއިންޓާ އެކު ލީގުގެ ހަވަނައިގައެވެ.\nބަޔާން އެންމެ ފަހުން މެޗަކުން ބަލިވެފައިވަނީ ޖަރުމަނު ލީގުގައި މިދިޔަ ނޮވެމްބަރު މަހު ބްރޫޝިއާ މޮންޗެންގްލަޑްބަޗް އަތުން 1-2 އިންނެވެ. މިއީ ޖަރުމަން ލީގުގައި މި ސީޒަނުގައި ބަޔާން ބަލިވި ތިންވަނަ މެޗެވެ.\nޖަރުމަނު ލީގުގައި ބަޔާން ދެން ބައްދަލުކުރާނީ ބްރޫޝިއާ ޑޯޓްމަންޑާއެވެ.\nރިބަރީއާއި ރޮބެންގެ ވަކިވުމާއެކު އެލިއަންޒް އެރީނާ ރޮއްވާލައިފި\nހެވާޓްސް ހޯދުމަށް ބަޔާން އިން ދުރާލާ ތައްޔާރު


Saharaa Ehge Medhuga Goi Neygey Ehcheh Feni America Haas Kamehga! - Vaguthu\nއެމެރިކާގެ ސްޓޭޓެއް ކަމަށްވާ އުތައް ގެ ސަހަރާއެއްގެ މެދުން ގޮތް ނޭނގޭ އެއްޗެއް ފެނި މީސްމީޑިއާ ގައި ބޮޑު ބަހުސެއް ގިނަ ބައެއްގެ ދެމެދުގައި މި ވަނީ ފަށިފައެވެ.\nވިދަ ވިދާ، ދިގު ދަގަނޑުން ހުރި މި އެއްޗަކީ އޭލިއަން ޓެކްނޮލޮޖީއެއް ކަމަށް ބައެއް މީހުން ބުނަމުން އަންނައިރު، މީތި ފެނިފައިވަނީ އެސްޓޭޓްގެ ޑިޕާޓްމެންޓް އޮފް ޕަބްލިކް ސޭފްޓީ ޑިވިޝަން އޮފް ވައިލްޑް ލައިފް ރިސޯސެސްގެ އޮފިޝަލުން ތަކެއް ހެލިކަޕްޓަރު ގައި ކުރަމުން ދިޔަ ދަތުރެއްގައި ކަމަށް އެތަނުގެ ބައެއް އޮފިޝަލުން ވަނީ ބުނެފައެވެ.\nމިހަބަރު މީސްމީޑިއާގައި ފުރަތަމަ ފެތުރެން ފެށުމާއި އެކު އެއީ އޭލިއަން ޓެކްނޮލޮޖީއެއް ކަމަށް އެތައް މިލިއަން މީހުން ބުނަމުން ދާއިރު އެސްޓޭޓްގެ އޮފިޝަލުން ބުނީ އެއީ އާޓިސްޓެއްގެ މަސައްކަތެއް ކަމަށް ބެލެވޭ ކަމަށެވެ. އަދި އެއްވެސް ފަރާތަކުން ހުއްދަ ނުނަގައި އެ ޑިޕާޓްމެންޓުން ބަލަމުން އަންނަ ސަހަރާއެއްގައި މިފަދަ އެއްޗެއް ހަރުކުރުމަކީ މުޅިން މަނާ ކަމެއް ކަމަށްވެސް އޮފިޝަލުން ބުނެފައި ވެއެވެ.\nދިގު މިނުގައި 10 ފޫޓު ނުވަތަ 12 ފޫޓު ހުރި މި ދަގަނޑުގަނޑު ސަހަރާގައި ބަހައްޓާފައި ހުރި ސަރަހައްދު ބުނަން އޮފިޝަލުން ވަނީ ދެކޮޅު ހަދާފައެވެ. ސަބަބެއް ކަމަށް އެފަރާތުން ބުނެފައިވަނީ އޭތި ބަލާލަން އެތައް ބަޔަކު ގޮސްދާނެތީ އާއި އެއީ ސަހަރާގެ ވަރަށް އެތެރެކަމުން އޭތި ބަލަންދާ މީހުން ގެއްލިދާނެތީ ކަމަށެވެ.\nމިއީ ކިހިނެތް އެތަނަށް ދިޔަ އެއްޗެއްތޯ ސައިންސްވެރިންނާއި ގުޅިގެން އޮފިޝަލުން މަސައްކަތް ކުރަމުން އަންނައިރު، އެމެރިކާގެ ރައްޔިތުން އެކަމާއި ހާސް ނުވުމަށާއި އޭތީގެ ހަގީގަތް ވަރަށް އަވަހަށް ހާމަ ކުރާނެ ކަމަށް އޮފިޝަލުން ވަނީ ބުނެފައެވެ.\nނޮވެމްބަރު 29, 2020 21:44\nޔޫޓާ އޭ ބުނީމަ ހަނދާންވަނީ ޑެސްޕަރެޓް ހައުސް ވައިވްސް މަތިންދޯ\nނޮވެމްބަރު 29, 2020 22:02\nތީ ޓްރަމްޕް ދަތްކޮށްޓަން ގެންގުޅޭ އިލޮށިކޮޅު\nނޮވެމްބަރު 29, 2020 22:15\nމިޔަކީ އެމެރިކާ ހަނދައް ދިޔަކަހަލަ ކަމެއް.\nނޮވެމްބަރު 29, 2020 23:47\nކޮބާތަ ކަލޭމެން ތި ބުނާ މޮޅެތި ސެޓަކައިޓް ތަކާއި ޓެލެސްކޯޕްތަކާއި ދުރުމި ތައް\nނޮވެމްބަރު 30, 2020 01:10\nއއޭތި އެތަނަށް ވައްޓާލީ އަހަރެމެން މީގެ މަހެއްހާ ދުވަސް ކުރިން މޯލްޑިވިއަން ގެ ފުލައިޓެއްގަ ގޮސް..\nނޮވެމްބަރު 30, 2020 01:17\nލޮލް، ސްޕޭސް އޮޑެސީތަ މީ ؟؟\nނޮވެމްބަރު 30, 2020 04:21\nއެއީ އޭލިއަން ޓެކްނޮލޮޖީއެއްކަމަށް މަށަށް ގަބޫލެއްނުކުރެވޭ\nހަމަގައިމުވެސް އެއީ މޮނޮލިތެއް ނަމަވެސް މިހާރު އޭތި ވެނިޝްވެއްޖެކަމަށް ބުނޭ.


ރާއްޖޭގެ ކުޅިވަރު ކުރިއެރުވުމަށާއި ޒުވާނުންނަށް އެކި ދާއިރާތަކުން ތަމްރީން ޕްރޮގުރާމުތައް ހިންގުމާއި ގުޅޭގޮތުން ފަލަސްތީނުގެ ޔޫތު މިނިސްޓަރ ޖެނެރަލް ޖިބްރީލް ރަޖޫބް އާއި މިނިސްޓަރ އޮފް ޔޫތު އެންޑް ސްޕޯޓްސް އިރުތިޝާމް އާދަމް މަޝްވަރާ ކުރައްވައިފި.\n27 މާރިޗު 2017 - 00:03\nމިނިސްޓްރީ އޮފް ޔޫތު އެންޑް ސްޕޯޓްސްގައި ހޯމަ ދުވަހު ބޭއްވި ބައްދަލުވުމުގައި ވާހަކަދައްކަވަމުން މިނިސްޓަރ އޮފް ޔޫތު އެންޑް ސްޕޯޓްސް އިރުތިޝާމް އާދަމް ވިދާޅުވީ ފަލަސްތީނަކީ އަރަބި އަދި އިސްލާމީ ގައުމުތަކުގެ ތެރެއިން ރާއްޖެއާއި އަބަދުވެސް އެންމެގާތް އެއް ގައުމުކަމަށާއި ދެގައުމުގެ ގުޅުން އިތުރަށް ބަދަހިކުރުމުގައި ޒުވާނުންގެ ދައުރު އިތުރުކުރުމަށް މަސައްކަތް ކުރައްވާނޭކަމަށެވެ.\nމިބައްދަލުވުމުގައި ޒުވާޏުންނަށް ހާއްސަކޮށް ދެގައުމުގެ ދެމެދުގައި އެކްސްޗޭންޖް ޕްރޮގްރާމްތައް ބޭއްވުމާއި ގުޅޭގޮތުންވެސް މަޝްވަރާ ކުރެވުނެވެ. އެގޮތުން ތަފާތު ކުޅިވަރުތަކާއި އެގްރިކަލްޗާ އަދި ސައިންސާއި ޓެކްނޮލޮޖީގެ ރޮނގުތަކުން ޒުވާނުންނަށް ފުރުސަތުތައް ދިނުމާއި ގުޅޭގޮތުންވެސް މިބައްދަލުވުމުގައި މަޝްވަރާ ކުރެވުނެވެ.\nމީގެ އިތުރުންވެސް އަރަބި ގައުމުތަކުގައި ދިވެހި ޒުވާނުންނަށް މަތީ ތައުލީމާއި ހަމަޔަށް ދިއުމަށް ތަފާތުއެކި ދާއިރާތަކުން ސްކޮލަޝިޕް ހޯދުމާއި ގުޅޭގޮތުންވެސް ވަނީ މަޝްވަރާ ކުރެވިފައެވެ. އަދި ހުޅުމާލޭގައި އެޅުމަށް ހަމަޖެހިފައިވާ އިންޓަރނޭޝަލް ފުޓުބޯޅަ ސްޓޭޑިއަމް އެޅުމުގައި ފަލަސްތީނުގެ ސަރުކާރުން އެހީތެރިކަން ފޯރުކޮށް ދެވިދާނެ ގޮތްތަކަކާއި މެދުވެސް މަޝްވަރާކުރެވުނެވެ.\nމިބައްދަވުމުގައި ވާހަކަދައްކަވަމުން ފަލަސްތީނުގެ ޔޫތު މިނިސްޓަރ ޖެނެރަލް ޖިބްރީލް ވިދާޅުވީ ކުޅިވަރު ތަރައްގީ ކުރުމާއި ޒުވާނުން ބާރުވެރި ކުރުމަކީ ގައުމިއްޔަތާއި ކުޅިވަރުގެ ރޫހު އާލާވާކަމެއް ކަމުގައެވެ. އަދި ފަލަސްތީނަކީ އަބަދުވެސް ރާއްޖެއަށް ކުޅިވަރުގެ ދާއިރާއިންނާއި އެހެނިހެން ދާއިރާތަކުންވެސް އެހީތެރިވެދޭނޭ ގައުމެއް ކަމުގައި މިނިސްޓަރ ވިދާޅުވިއެވެ.\nމިބައްދަލުމުގައި ރާއްޖޭގެ ގައުމީ ޓީމު ފަލަސްތީނާއިއެކު އެގައުމުގައި ކުޅޭމެޗުގައި ރާއްޖޭގެ ޓީމުގެ އެކޮމަޑޭޝަނާއި އެހެނިހެން ކަންކަން ހަމަޖެއްސުމާއި ގުޅޭގޮތުންވެސް ވަނީ މަޝްވަރާ ކުރެވިފައެވެ. އަދި މި ބައްދަލުވުމުގައި ފަލަސްތީނުގެ ޔޫތު މިނިސްޓަރ ވަނީ މިނިސްޓަރ އިރުތިޝާމް އާދަމް އަށް ފަލަސްތީނުގައި ނޮވެމްބަރ މަހުގައި އޮންނަ މެޗް ބަލައްވައި ލެއްވުމަށް ވަޑައިގެންނެވުމަށް ދައުވަތުވެސް އަރުވާފައެވެ.


އާންމު ޙާލަތަށް ރުޖޫޢަ ވެވޭނީ ވެކްސިނެއް ލިބިގެން: ޑރ. ޝީނާ – Dhen.mv\nމަރްޔަމް ވަޙީދާ September 25, 2020 - 3:17 pm\nކޮވިޑް ރޯގާ ފެތުރުން ހުއްޓުވުމުގެ ގޮތުން އަޅާފައިވާ ފިޔަވަޅުތަކަށް ލުއި ދޭން އަދި މާ އަވަސް ކަމަށާއި އާންމު ހާލަތަށް ރުޖޫޢަ ވެވޭނީ ވެކްސިނެއް ލިބުމުން ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) ގެ ކޮންސަލްޓަންޓް ޑރ. ޝީނާ މޫސާ ވިދާޅުވެއްޖެއެވެ.\nހެލްތު އެމަޖެންސީ އޮޕަރޭޝަންސް ސެންޓަރ (އެޗްއީއޯސީ) އިން ރޭގައި ބޭއްވި ނޫސްވެރިންގެ ބައްދަލުވުމުގައި ޑރ. ޝީނާ ވިދާޅުވީ މިހާރު އަޅާފައިވާ ފިޔަވަޅުތަކާ އެކު، ބަލި ފެތުރޭ މިންވަރު "ގްރީން ޒޯން" ގައި ބަހައްޓަން މުހިއްމު ކަމަށާއި ބަލީގެ އިންކިއުބޭޝަން ޕީރިއަޑް (14 ދުވަސް) ގްރީން ޒޯނުގައި ބަހައްޓައިގެން މެނޭޖްކުރެވިއްޖެނަމަ، ބަލި ފެތުރޭ މިންވަރު ދަށްވެގެން ދާނެ ކަމަށެވެ.\nރާއްޖެއިން ކޮވިޑަށް ފައްސިވީ މީހުންގެ އަދަދަށް ބަލާލާއިރު މިދިޔަ މަހުގެ ތެރޭގައި ކޮންމެ ދުވަހަކު ވެސް މިބައްޔަށް 100 އަށްވުރެ ގިނަ މީހުން ވަނީ ފައްސި ވެފައެވެ. ނަމަވެސް ފަހަކަށް އައިސް މިއަދަދު ވަނީ ބޮޑުތަނުން މަދުވެ، ބައެއް ދުވަސް ދުވަހު 50 އަށް ވުރެ ވެސް ތިރިވެފައެވެ. ނަމަވެސް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ކުރިން ބުނެފައިވަނީ، މިބަލި ފެތުރުން ކޮންޓްރޯލު ކުރުމަށް އަޅާފައިވާ ފިޔަވަޅުތަކަށް ލުއިދެވޭނީ ބަލީގެ އާރްއޯ (ފެތުރޭ މިންވަރު) އެކަކަށް ވުރެ ދަށްކުރެވިގެން ކަމަށެވެ.\nޑރ. ޝީނާ ވިދާޅުވީ، ރައްކާތެރިކަމުގެ ފިޔަވަޅުތަކާއި އެކުގައި ވެސް ކުރީގެ އާންމު ހާލަތަށް ދެވޭނީ، ވެކްސިނެއް ލިބިގެން ކަމަށް ގަބޫލުކުރައްވާ ކަމަށެވެ. އަދި އެންމެފަހުގެ ލަފާކުރުންތަކަށް ބަލާއިރު، ވެކްސިނެއް އެންމެ އަވަހަށް ވެސް ލިބޭނީ މި އަހަރުގެ ނޮވެމްބަރު މަހުގައި ކަމަށް ޑރ. ޝީނާ ވިދާޅުވެފައިވެއެވެ.\nކޮވިޑް-19: ނިމިދިޔަ 24 ގަޑިއިރުތެރޭ އިތުރު 32 މީހުން ފައްސި ވެއްޖެ


SunOnline: #SUN VAAHAKA: Vindhey thiee... - 11\nވިންދޭ ތިއީ... 11\nޔަޝްފާ ޙުސައިން 26 Sep 2020, 06:38\nދެމީހަކު ވެގެން ފިރެހެނެއްގެ ގައިގައި ތަޅަނީ އެވެ. އަތުގައި ހުރި ބާރެއްލާފައި ތަޅަމުންދިޔައިރު އެމީހާގެ އަނގަމަތި ފަޅައިގެން ގޮސް ލޭ އަންނަމުން ދިޔަ އެވެ.\n"އޭތް!..." ބާރަށް ހަޅޭއްލަވައިގަންނަމުން، އައިވަން އެދިމާއަށް ދުއްވައިގަތެވެ.\nއެންމެން ސިހިފައި އައިވަންއަށް ބަލައިލި އެވެ. އެއަށްފަހު ކަންބޮޑުވެފައި އެކަކު އަނެކެއްގެ މޫނަށް ބަލާލައިފި އެވެ. ރާވިންގެ ގަމީހުގައި ހިފައި ދުރަށް ކޮށްޕައިލާފައި، ދެމީހުންވެސް ދުއްވައިގަތެވެ. މޭގައި އަތް އަޅަމުން އުނދަގޫ ގޮތަކަށް ތެދުވި ރާވިން ވެސް އައިވަން އައުމުގެ ކުރިން، ކޮރަމުން ކަހަލަ ގޮތަކަށް ގޮސް އޭނާގެ ކޮޓަރިއަށް ވަދެއްޖެ އެވެ. އައިވަން ކަންބޮޑުވެގެން ދާންވީ ކޮޅެއް ނޭނގިފައި ދެކޮޅަށް ބަލަން ހުއްޓެވެ.\nވަރުބަލި ގޮތަކަށް ދެލޯ ހުޅުވައިލި އަނަމްއަށް ވަށައިގެންވި މާހައުލު ފެނުނީ ފުސްކޮށެވެ. މަންޒަރު ސާފުވާން ހިނދުކޮޅެއް ނެގި އެވެ. އޭރުވެސް އޭނަގެ ސިކުނޑި މަސައްކަތް ކުރާކަށް ނުފަށަ އެވެ. އޮވެވުނީ އޭނަގެ ކޮޓަރިއަކު ނޫނެވެ. އެކަމަކު އޭނަގެ ކޮޓަރިއަށްވުރެ އެތަން ފުރިހަމަވެފައި ޝާހީ އެވެ. ސުވާލުތަކުން ސިކުނޑި ސުމަކަށް ދިޔުމުން، ދެތިން ފަހަރަކު އެސްފިޔަ ޖަހާލާފައިވެސް ހުޅުވައިލި އެވެ. މަންޒަރު ބަދަލެއް ނުވި އެވެ.\nއަނަމް އުޅުނީ ތެދުވާށެވެ. އަރިއަކަށް ފުރޮޅިލަން އުޅުނު ވަގުތު، އޭނަގެ ދެއަތާއި ދެފައި އޮތީ ބަނދެފައި ކަން އެނގުނެވެ. އޭނަ ހާސްވެގެން ތެޅިފޮޅިގަތީ ދެނެވެ. ދެލޯ ފުރުނު ކަރުނަތައް އޮހިގަންނާކަށް ގިނަ އިރެއް ނުނެގި އެވެ. ކަންތައް ވީގޮތް އޭނަގެ ހަނދާނަށް އަންނަން ފެށީ އެގޮތުގައި ހިނދުކޮޅެއް ފާއިތުވެދިޔަ ފަހުންނެވެ.\nރާވިން ދެކެ ހިތްހަމަނުޖެހިގެން ކޮޓަރިން ނުކުތް ގޮތަށް އޭނައަކަށް މާ ދުރަކަށް ނުދެވުނެވެ. ބަޔަކު އޭނަގެ ގައިގައި ހިފެހެއްޓީ ފުރަގަހުން އައިހެވެ. ހަޅޭއްލަވައިގަންނަން އޭނަ އެތައް މަސައްކަތް ކުރި އެވެ. އެހެނަސް، އެކަން ކާމިޔާބު ނުވެ، އެމީހުންގެ އަތްދަށުވީ އެވެ.\nއެބަޔަކު އަނަމްގެ އަނގަމަތީގައި އެޅީ ފޮތިގަނޑެކެވެ. ލިފްޓްގެ ތެރެއިން ނުކުމެގެން، އަނަމްގެ ކޮޓަރި އާއި ދިމާއަށް ދިޔަ އައިވަން އޭނައަށް ފެނުނީ، ހަރަކާތް ކެނޑި ދެލޯ މެރެމުން ދަނިކޮށެވެ.\nސަލާމަތަށް އެދި، އައިވަން އާއި ދިމާއަށް އަތް ދިއްްކޮށްލެވޭތޯ އަނަމް މަސައްކަތް ކުރި އެވެ. އެހެނަސް، ހަރަކާތް ހުސްވެފައިވާ ހަށިގަނޑުގައި އެހާ ހިއްވަރު ނެތި، ދެލޯ މެރެމުން ގޮސް، އޭނަގެ ލޯމަތީން އައިވަން ގެއްލުނީ އެވެ.\n"މަންމާ!..." ހުރިހާ ކަމެއް ހަނދާނަށް އައުމާއިއެކު، އަނަމް ރޯން ފެށި އެވެ.\nކަރު ހަލާކުވާހައި ބާރަށް ހަޅޭއްލަވަން ފެށި ނަމަވެސް، އެކަކުވެސް ނައެވެ. އެނދުމަތީގައި ތެޅިފޮޅެމުން ދަނިކޮށް މުށިތަކުގެ މައްޗަށް ގުޅައަކަށް ވެއްޓިއްޖެ އެވެ. ވީތަދާއި، ވެފައިވާ ވަރުބަލީގައި އަނަމްއަށް އޮތްތަނުން ގުޑިވެސް ނުލެވުނެވެ. ރުއިން ފިޔަވައި އިތުރު ކަމެއް ނުވެސް ކުރެވުނު މެއެވެ.\nމާގިނަ އިރުތަކެއްނުވެ، އަންހެނަކު ދުވެފައި އައެވެ. ހީވީ އަނަމްގެ ހާލު އެނގިގެން ދުވެފައި އައި ހެންނެވެ. މެދު އުމުރުގެ އެމީހާ އައިގޮތަށް އައިސް އަނަމް ނެގޭތޯ މަސައްކަތް ކުރަން ފެށި އެވެ. އޭނައަށް އެކަން ނުވުމުން، އަނަމްގެ ބޯ އުފުއްލާލާފައި، އޭނާގެ އުނގުމަތީގައި ބާއްވައިލި އެވެ.\n"ޝްޝްޝް..." އަންހެން މީހާ މަސައްކަތް ކުރީ އަނަމް ހަމައަކަށް އެޅުވޭތޯ އެވެ.\nއެމީހާގެ އަތްދަށުން މިނިވަންވުމަށް އަނަމް އަނެއްކާވެސް ތެޅިގަތެވެ. ސަލާމަތަށް އެދި ހަޅޭއްލަވަން ފެށި އެވެ.\n"ކޮއްކޯ!... ތިކުރާ ކަމަކުން އެއްވެސް ފައިދާއެއް ނުވާނެ..." އެމީހާ ވާހަކަ ދެއްކީ، ދިވެހި ބަހުންނެވެ. އޯގާތެރިކަމާއި އެއްވަރަށް ކަންބޮޑުވުމުގެ އަސަރުވެސް އެ އަޑުގައި ވިއެވެ. "ކިތަންމެ ބާރަށް ހަޅޭއްލެވިޔަސް، މި ކޮޓަރިން ބޭރަށް ތީން އެއްވެސް އަޑެއް ނުދާނެ... ބޭކާރު ގޮތުގަ ކަރު ހަލާކު ކޮށްލާނެ ކަމެއް ނެތެއްނު..."\nއަނަމް ހައިރާންވެގެން އެމީހާގެ މޫނަށް ބަލައިލީ ޤަބޫލު ނުކުރެވިފަ އެވެ. އެއީ ދިވެއްސަކަށްވާއިރު، އޭނައަކީ ކާކު ކަން އެމީހާއަށް އެނގޭކަން އެ މޫނުމަތީގެ އަސަރުތަކުން އޭނައަށް ޔަޤީން ވިއެވެ.\n"އަވަހަށް ތެދުވޭ... ހިނގާ އެނދުގަ އޮށޯވެލަން..." އަނަމް ނަގަން މަސައްކަތް ކުރަމުން އެމީހާ ބުންޏެވެ.\n"ނުދާނަން..." އަޑަށް ބާރުލާފައި އަނަމް ވާހަކަ ދެއްކި އެވެ. "ތަދުވެއޭ... މި މޮހާލަބަލަ..." ފަހު ޖުމްލަ އާއިއެކު، އޭނަގެ އަޑު ކުރެހިއްޖެ އެވެ.\nއަންހެން މީހާ ދެފިކުރެއްގައި އިނދެފައި އެއްޗެއް ބުނަން އުޅުނެވެ. ދެން ތެެދުވެގެން ގޮސް ބޭރު ބަލައިލާފައި އެނބުރި އައިސް އަނަމްގެ ކައިރީގައި އިށީނެވެ.\n"މޮހާލީމަ ދައްތަ ބުނާ ގޮތަށް ހަދާނަންތަ؟..." އެމީހާ އަހައިލި އެވެ.\nއަނަމް ބޯ ޖަހާލި އެވެ. އެއާއިއެކު އެމީހާ އޭނަގެ އަތާއި ފައިގައި އައްސާފައިވާ ފޮތިތައް މޮހައިލި އެވެ. ތެދުވެ ހަށިގަނޑު ސީދާކޮށްލި އަނަމް ދޮރާއި ދިމާއަށް ބަލައިލީ ލޮލުގެ ހިމަކޮޅުންނެވެ. އެނދާއި ދިމާއަށް ހިނގައިގަނެފައި ވެސް އޭނަ ކުއްލިއަކަށް ކޮޓަރިން ނުކުމުވެން ހުރި ދޮރާއި ދިމާއަށް ދުއްވައިގެންފި އެވެ. ފަހަތުން އަންހެން މީހާވެސް ދުއްވައިގަތެވެ. ދޮރުން ނުކުމެގެން އޭނައަށް ދެވުނީ ވަކި ހިސާބަކަށެވެ. ޖާނުން ވަރުގަދަ ފިރެހެނަކު އޭނަގެ ކުރިމައްޗަށް އަރައިފި އެވެ.\nއަނަމްއަށް އިތުރު ކަމެއް ނުކުރެވިގެން އުޅެނިކޮށް، ފަހަތުން އައިސް އަންހެން މީހާ އޭނަގެ ގައިގައި ހިފެހެއްޓި އެވެ. އޭނަ އަނަމް ގެންގޮސް ކޮޓަރިއަށް ވައްދާފައި ދޮރު ޖެހި އެވެ.\nކުޑަ ކުއްޖަކު ފަދައިން ހުރިތަނަށް ތިރިވި އަނަމް، ދެކަކުލުގައި ބޯ އަޅާލި އެވެ. ދެން އިވިގެން ދިޔައީ، މަޑު ގިސްލުމުގެ އަޑެވެ. އަންހެން މީހާ އަނަމްގެ ބޮލުގައި ފިރުމާލާފައި ނުކުމެގެން ދިޔައީ އެވެ. އޭގެ އިރުކޮޅެއް ފަހުން އޭނާ އެނބުރި އައީ ތަބަކެއް ހިފައިގެންނެވެ. އޭގައި ޖޫސް ތައްޓެއްގެ އިތުރުން، ދެވައްތަރެއްގެ ބިސްކޯދާއި މޭވާ ކޮށާފައި ހުއްޓެވެ.\nއަނަމް އޭނާ އިން ތަނުގައި އިނެވެ. އެމީހާ ގޮވައިލުމުން، ގުޑިވެސް ނުލި އެވެ. އެންމެފަހުން ތަަބައް ބަހައްޓާފައި އެމީހާ ނުކުމެގެން ދިޔައީ އެވެ.\nއައިވަން ގެއަށް އައިއިރު، ނުހާ އާއި ނޫމާން ތިބީ ދޮރުމަތީގައި ހިނގާލަހިނގާލަ އެވެ. އޭނަ ފެނުމުން، ނޫމާން ހަލުވި ފިޔަވަޅުތަކެއްގައި އައިސް، ވީގޮތް އޮޅުންފިލުވަން ފެށި އެވެ.\n"ކޮބާ އޭނަ؟..." ބޭރަށް ނަޒަރު ހިންގައިލަމުން، ނޫމާން އަހައިލި އެވެ.\nއައިވަން ހުރީ ވާނުވާ ނޭނގިފަ އެވެ. ކާކުތޯ ސުވާލު ކޮށްލުމުން، އަނަމް ކަމުގައި ބުންޏެވެ. އަނަމްގެ ޚަބަރެއް ނުވެގެން އެނބުރި އައި ވާހަކަ ބުނުމުން، ނުހާ އައިސް ނޫމާންގެ ގައިގައި ބޮނޑިއެއް އަޅާލައިފި އެވެ.\n"އޭރުވެސް އަހަރެން ބުނީމޭ... ތާކުން ފެންނަހާ މީހުން ކައިރީ، ޕާސަނަލް ވާހަކަ ދައްކަންޏާ ވާނީ ތިހެންނޭ..." ނުހާ ހާސްވެފައި ބުންޏެވެ.\n"ތިހެން ނުކިޔަބަލަ... އޭނަ ނިދާފަވެސް އޮވެދާނެނު..." ނޫމާން އަވަސް އަވަހަށް ބުންޏެވެ.\n"ކިހިނެއްތަ ވެގެން މިއުޅެނީ؟..." އައިވަން ހާސްވެފައި އަހައިލި އެވެ.\nނޫމާން ވީގޮތް ކިޔައިދިނުމުން، އައިވަންގެ ހާސްކަން އިތުރު ވިއެވެ. ހޮޓެލްގެ ތެރޭގައި ކަންތައް ހިނގިގޮތް އޭނަގެ ހަނދާނަށް އައެވެ. އެކަމާއި އަނަމް އާއި ގުޅުމެއް ވާނެ ކަން އޭނައަށް ޔަޤީން ވިއެވެ.\nފްލައިޓުގައި އިންއިރު، ޝާކިރު އިނީ ގަޑީގެ ކަށި ހިނގާލެއް ލަސްވެފަ އެވެ. ފާރޫޤު އައިސް ދިން ޚަބަރަކުން އޭނަގެ މުޅި ތަބީއަތު ވަނީ ބަދަލުވެފަ އެވެ. އަތުގައި އޮތް ދަބަސް ހުޅުވައިލާފައި އޭނަ ނެގީ ސިޓީއުރަ އެކެވެ. އޭގެ ތެރޭގައި ހުރީ އަނަމް އާއި ރާވިން އެކުގައި ތިއްބާ ނަގާފައިވާ ތަސްވީރު ތަކެކެވެ. އެ ތަސްވީރުތަކަކީ، ކުންފުނީގެ އަހަރީ ދުވަސް ފާހަގަކުރި ދުވަހު، އެދެމީހުން އެކުގައި ތިއްބާ ނަގާފައިވާ ތަސްވީރު ތަކެކެވެ.\nތަސްވީރުތަކަށް ބަލަމުންދިޔަ ވަރަކަށް ޝާކިރުގެ ނޭވާ އަަވަސްވަމުން ދިޔަ އެވެ. އަނަމް އާއި ބައްދަލުކުރަން ރާވިން އެގެއަށް ދިޔަ ދުވަސް އޭނަގެ ހަނދާނަށް އައެވެ. އެދުވަހު އޭނަގެ ހިތުގައި އުފެދުނު ޝައްކު، އެ ތަސްވީރުތަކުން ޔަޤީންކޮށްދީފި އެވެ. ރާވިންގެ އެ ޖެހިލުންކުޑަ އަމަލުތައް އޭނައަށް ޤަބޫލު ކުރަންވެސް ދަތިވި އެވެ. އޭނަގެ މުވައްޒަފެއްގެ ގޮތުގައި ހުރެ، ގެއަށް ގޮސް، ދަރިފުޅާއި ބައްދަލު ކުރިކަން އެނގުމުން، އޭނަގެ ކެތްތެރިކަން ވަނީ ކޮޅުންލާފަ އެވެ. އަތުގެ ތެރޭގައި އެ ތަސްވީރުތައް ބޮނޑިކޮށްލުމަށްފަހު، ދަބަހަށްލީއިރު، އޭނަގެ މޫނުމަތިން ފެންނަމުން ދިޔައީ ނުރުހުމުގެ އަސަރެވެ.\nނޫމާން އޭނާގެ ކާރު ޕާކު ކޮށްފައި އަންނަންދެން، އައިވަން އޭނަގެ އިންތިޒާރުގައި މަޑުކޮށްލައިގެން ހުއްޓެވެ. ދެ މީހުން އެކުގައި "ކިންގްސް އިން" ހޮޓަލަށް ވަންނަން ދިޔައިރު، ތަނުގެ ތެރޭގައި ފުލުހުން ހަރަކާތްތެރިވަމުން ދިޔަ ކަމެއް ނޭނގެ އެވެ. މުޅި ސަރަހައްދު ބަންދުކޮށް، އެއްވެސް މީހަކު ވަދެ ނުކުމެ ހެދުން ވެސް އޮތީ މަނާކޮށްފަ އެވެ.\nދޮރުމަތީގައި ހުރި ފުލުސް މީހާ އާއި ދިމާއަށް ނޫމާން ހިނގައިގަތުމާއިއެކު އައިވަންގެ ގަޔަށް ހީވީ ކައްޓެއް ހަރައިލި ހެންނެވެ. ނޫމާން ލައިގެން ހުރި ޓީޝާޓުގައި ހިފައި ދަމާފައި ކަހަލަ ގޮތަކަށް ގެންގޮސް، ޕާކުކޮށްފައި އޮތް ކާރެއްގެ ފުރަގަހަށް ވައްދައިފި އެވެ.\n"މޮޔަވީތަ؟..." ޓީޝާޓު ރީތިކޮށްލަމުން ނޫމާން އެހެން ބުނީ، އައިވަން ކަންތައް ކުރިގޮތުން ހިތްހަމަނުޖެހިފަ އެވެ.\n"އަހަންނެއް ނޫނޭ މޮޔަވީކީ... އަހަރެމެން އެތަނަށް ގޮއްސިއްޔާ އެންމެ ފުރަތަމަ ވެސް ޝައްކުގެ އިނގިލި ދިއްކުރާނީ އަހަރެމެންނަށޭ..." އައިވަން ވާހަކަ ދެއްކީ ދެފަރާތް ހޯދައި ބަލައިލަމުންނެވެ.\n"އެކީއްވެ އަހަރެމެން؟..." ނޫމާން ބުންޏެވެ.\n"އެއާޕޯޓުގެ ތެރެއިން އޭނަ ގެނައީ ކާކުތަ؟..." އައިވަން އެހެން ބުނުމާއިއެކު ނޫމާން ދެލޯ ބޮޑުކޮށްލައިފި އެވެ.\n"ސަލާމަތްވާނެ ނެތް އެއްގޮތެއްވެސް..." އެތައް އިރަކު ވިސްނަން ހުރެފައި ނޫމާންއަށް ބުނެވުނީ އެހެންނެވެ.\n"ދެން އަހަންނަކަށް ވެސް ނޭނގެ ވަކި ކިހިނެއް ކަމެއް ހެދޭނީ..." އައިވަން ވެސް ހުރީ ހާސްވެފަ އެވެ.\n"ސީސީޓީވީ ކެމެރާއަށް ވެސް މިހާރު ހުންނާނީ އަރާފަ... ދެން ކިހިނެއް ހަދާނީ؟..."\nނޫމާން ހާސްވެގެން ކުޑަ ކުއްޖަކުހެން އުޅެން ފެށި އެވެ. އޭނަ ނުހާއަށް ގުޅާފައި ލޯބިވާ ވާހަކަ ތަކުރާރުކޮށް ބުންޏެވެ. އަދި އޭނަ ޖަލަށް ލިޔަސް، އެނބުރި އަންނަންދެން، ވަފާތެރިކަންމަތީ ހުރެދިނުމަށް އެނދުނެވެ.\n"މޮޔަވީތަ؟..." ނޫމާން ވާހަކަ ދައްކަދައްކަ ހުއްޓައި ނުހާ ފޯނު ކަނޑާލީ އެވެ.\nބަދިގޭގައި އުޅެފައި ނަސްމާ ނުކުތީ ގޭގެ ބެލްޖަހާލި އަޑު އިވިގެންނެވެ. އޭނަ ގޮސް ދޮރު ހުޅުވައިލިއިރު، ދޮރުމަތީގައި ހުރީ، އޭނަގެ އެކުވެރި މުނީފާ އެވެ.\n"އަހަނ މުނީ!... އިންޑިޔާއަށް ގޮއްސަ ކޮން އިރަކު އައީ؟... ވަދޭ ވަދޭ..." ދޮރުމަތިން ދުރަށްޖެހިލަމުން ނަސްމާ ބުންޏެވެ.\n"އިއްޔެ އައީ... ދަރިއަކު މީހަކާ އިންނާތީ ނައިސް ނުވެގެން މިއައީ..." މުނީފާ ޖަވާބު ދިނެވެ. "މިއޮތީ އަހަރެން ގެނެސްދިން ހަދިޔާއެއް..."\n"އިށީނދޭ..." މުނީފާ ދިއްކޮށްލި ކޮތަޅުގައި ހިފަމުން ނަސްމާ ހިނިތުންވެލި އެވެ.\n"ކޮބާ އެމަންޖެ؟..." ސޯފާގައި އިށީނދެފައި މުނީފާ އަހައިލި އެވެ.\n"އެމަންޖެ ވީ ކިޔަވަން އިންޑިޔާއަށް ގޮސް..." ނަސްމާގެ ތުންފަތް މަތީގައިވި ހިނިތުންވުން ފުންވެގެން ދިޔަ އެވެ.\n"ސާދިން ކޮބާ؟... އަދިވެސް ޕޮލިހުގަތަ އުޅެނީ؟..." ނަސްމާ އަހައިލީ ޝައުޤުވެރި ވެފަ އެވެ.\n"ސާދިންގެ ވާހަކަ ބުނީމަ މި ހަނދާންވީ، މިދޭތެރޭން ތެޔޮ ގުނަދެއްތޯ އެއްޗެއްގަ ރޯވެގެން އުޅުނެއްނު... އެކަން ކުރީ، ޝާކިރުގެ ކުންފުނީގަ މަސައްކަތް ކުރާ މީހެކޯ ކިޔާތީ އަޑު އެހިން... އެކަން ކުރަން އުޅެނިކޮށް، ކިތަންމެ ބަޔަކަށް އެމީހާ ފެނުނޯ..." ދެކޮޅު ހޯދައިލަމުން މުނީފާ ބުންޏެވެ.\n"އޭނ!..." ނަސްމާއަށް ސިހުމެއް ލިބުނެވެ.\n"މީހުން ކިޔަނީ، އަޑީގަ ހުރެގެން އެކަން ކުރުވި މީހަކީ ޝާކިރޯ..." ވަރަށް ސިއްރުން މުނީފާ ބުންޏެވެ.\nނަސްމާގެ މޫނުމަތީގެ ކުލަވަރު ބަދަލުވެގެން ދިޔަ އެވެ. ހާސްވެގެން މުޅި މީހާ ދާހިއްލާލިއިރު، ޝާކިރު ކަހަލަ އަޚުލާޤު ރަނގަޅު މީހަކު އެފަދަ ކަމެއް ކޮށްފާނެ ކަމާއިމެދު އެ ހިތުގައި ސުވާލު އުފެދުނެވެ.


BREAKING: Sihhee Kulli Haalathu Ge Zinmaathah Raees Ai Majleehah Ah Nudheyn Faaskohfi - Vaguthu\nސިއްހީ ކުއްލި ހާލަތުގެ ޒިންމާތައް ރައީސާއި މަޖިލީހަށް ނުދޭން ފާސްކޮށްފި\nއާންމު ސިއްހަތު ރައްކާތެރި ކުރުމުގެ ގާނޫނުގެ ދަށުން އިއުލާން ކުރެވޭ އާންމު ސިއްހަތުގެ ކުއްލި ނުރައްކަލުގެ ހާލަތުގެ ގަރާރުގެ ބާރު ހެލްތު މިނިސްޓަރަށް އޮންނަ ގޮތަށް އަދި ބާރުތައް ރައީސުލްޖުމްހޫރިއްޔާއަށް ހަވާލު ނުކުރާ ގޮތަށް ރައްޔިތުންގެ މަޖިލީހުން މިއަދު ފާސްކޮށްފިއެވެ.\nފުވައްމުލަކު އުތުރު ދާއިރާގެ މެންބަރު މުޙައްމަދު ރަޝީދު ހުށަހެޅުއްވި އާންމު ސިއްހަތުގެ ގާނޫނަށް އިސްލާހު ގެނައުމުގެ ބިލް ރައްޔިތުންގެ މަޖިލީހުގެ ޖުޑިޝަރީ ކޮމިޓީއިން ދިރާސާކުރުމަށް ފަހު ހެލްތު މިނިސްޓަރަށް ލިބިފައިވާ އެ ބާރާއި ޒިންމާތައް ރައީސުލްޖުމްހޫރިއްޔާއަށް ހަވާލުކުރާ ގޮތަށް ވަނީ ބަދަލުކޮށްފައެވެ.\nއެހެން ނަމަވެސް މަޖިލީހުގެ މިއަދުގެ ޖަލްސާގައި، ފުނަދޫ ދާއިރާގެ މެންބަރު މުޙައްމަދު ޝާޙިދު ވަނީ ރައީސުލްޖުމްހޫރިއްޔާއަށް އެ ބާރު ނުދެވޭ ގޮތަށް ކޮމިޓީ ރިޕޯޓަށް އިސްލާހެއް ހުށަހަޅުއްވައިފައެވެ. އަދި ރައްޔިތުންގެ މަޖިލީހަށް އެ ގަރާރުގެ ރުހުން ހޯދަން ނުފޮނުވަން ވެސް ހުށަހެޅުއްވިއެވެ. އެ އިސްލާހުތަކަށް ތާއީދު ކުރެއްވީ އައްޑޫ މީދޫ ދާއިރާގެ މެންބަރު ރޮޒައިނާ އާދަމްއެވެ.\nއެ އިސްލާހު ފާސްކުރީ 37 މެންބަރުންގެ ވޯޓުންނެވެ. ނުފެންނަ ކަމަށް 31 މެންބަރުން ވޯޓް ދެއްވިއެވެ. ވަކި ގޮތަކަށް ވޯޓް ނުދެއްވާ ދެ މެންބަރަކު ތިއްބެވިއެވެ.\nމެންބަރު ޝާހިދު މި ގޮތަށް ހުށަހެޅުއްވުމުން ރައްޔިތުންގެ މަޖިލީހުގެ އެމްޑީޕީގެ ބައެއް މެންބަރުން ވަނީ އެ ކަމާ ވަރަށް ބޮޑަށް ނުރުހުން ފާޅުކުރައްވައިފައެވެ. އެއީ ރައްޔިތުންގެ މަޖިލީހުގެ ރައީސް މުޙައްމަދު ނަޝީދަށް ތާއީދު ކުރައްވާ މެންބަރުންނެވެ. އަދި ރައީސް އިބްރާޙީމް މުޙައްމަދު ޞާލިޙްއަށް ތާއީދު ކުރައްވާ މެންބަރުންގެ ތެރެއިން މަދު މެންބަރަކު ވެސް ވަނީ ކުރިން ޤާނޫނު އޮތް ގޮތަށް ބާއްވަން ތާއީދު ކުރައްވައި ވާހަކަ ދައްކަވައިފައެވެ.\nމި ގޮތަށް ހުށަހެޅުއްވުމުން ބިލުގައި ހިމެނޭ ކަންކަމުގެ ތެރެއިން ފާސްވެފައި ވަނީ ހަމައެކަނި އާންމު ސިއްހަތުގެ ކުއްލި ނުރައްކަލުގެ ހާލަތުގައި ރައްޔިތުންގެ މަޖިލިސް ހިނގަން ޖެހޭ ގޮތް ބަޔާން ކުރާ މާއްދާތަކެވެ.\nސިއްހީ ކުއްލި ހާލަތު އިއުލާން ކުރުމަށްފަހު، އެ ކަމާ ގުޅިގެން ކޮންމެ މަހަކު ހިނގަމުންދާނެ ހަރަދުތައް ޖެހިގެން އަންނަ މަހުގެ 15 ވަނަ ދުވަހުގެ ކުރިން ރައްޔިތުންގެ މަޖިލީހަށް މިނިސްޓަރު ފޮނުވަން ޖެހޭނެ ކަމަށް ބިލުގައިވެއެވެ. އެ ހަރަދުގެ ތަފުސީލު ފޮނުވާއިރު އަންނަ މަހުގެ ހަރަދުގެ އަންދާޒާ ވެސް ފޮނުވަން ޖެހެއެވެ.\nސިއްހީ ކުއްލި ހާލަތުގައި މަޖިލީހުގެ ޖަލްސާތައް ބޭއްވޭނެ ގޮތްތައް ވެސް ބިލުގައި ބަޔާން ކުރެއެވެ. ވެބް ކޮންފެރެންސް މެދުވެރިކޮށް މަޖިލީހުގެ ޖަލްސާތައް ކުރިއަށް ގެންދެވޭނެ ކަމަށާއި އާންމު ތަޅުމަށް މެންބަރުން އެއްވެ ޖަލްސާ ކުރާ ގޮތަށް ވެސް ޖަލްސާތައް ބޭއްވޭނެ ކަމަށް ބިލުގައިވެއެވެ.\nއެ ގޮތުން މަޖިލީހުގެ ތަޅުމުގައި ޖަލްސާ ބާއްވާނަމަ، މަޖިލީހުގެ މެންބަރުންނާއި މަޖިލީހުގެ ހުރިހާ މުވައްޒަފުންގެ ސިއްހީ ރައްކާތެރިކަން މަޖިލީހުގެ ރައީސް ކަށަވަރު ކުރަން ޖެހޭނެ ކަމަށް ބިލުގައިވެއެވެ. އަދި ސިއްހީ ރައްކާތެރިކަމަށް އަޅަން ޖެހޭ ފިޔަވަޅުތައް ޑިރެކްޓަ ޖެނެރަލް އޮފް ޕަބްލިކް ހެލްތުން މަޖިލީހުގެ ރައީސަށް އަންގަން ޖެހެއެވެ.\nސިއްހީ ކުއްލި ހާލަތުގައި ވެސް މަޖިލީހުގެ ޖަލްސާތައް ކުރިއަށް ގެންދިއުމަށް ޓަކައި މަޖިލީހުގެ މެންބަރުންނަށާއި މަޖިލީހުގެ އިދާރާގެ މުވައްޒަފުންނަށް ދައުލަތުގެ ކަމާ ބެހޭ ހުރިހާ އިދާރާއެއްގެ އެއްބާރުލުން ދޭން ޖެހޭނެ ކަމަށް ބިލުގައި ބުނެފައިވެއެވެ.\nސިއްހީ ކުއްލި ހާލަތުގައި މަޖިލީހުގެ ޖަލްސާތައް ކުރިއަށް ގެންދާނެ ބާބެއް ވެސް ބިލުގައި ހިމަނާފައިވާއިރު، މަޖިލީހުގެ ތަޅުމަށް އެއްވެސް ޖަލްސާ ބޭއްވުމާ ގުޅޭ ގޮތުން އާންމުންގެ ކަންބޮޑުވުން ބޮޑުވެގެން ދިޔަ އެވެ. އަދި އެ ކަން ކުރުމަށް ޓަކައި އެޗްޕީއޭގެ ހުއްދަ ނަގަން ޖެހޭނެ ކަމަށް ބުނެ ގާނޫނީ ސުވާލުތަަކެއް ވެސް އުފެދިގެން ދިޔައެވެ.\nއޭޕްރީލް 29, 2021 16:21\nއަލުން ވޯތް ލަނި ކޮށް ތިޔަ ބަދަލު ކޮށްދެވިދާނެ އެވެ. ކެރަފާ އަށް އިތު ބާރެއް ނެތެވެ.\nއޭޕްރީލް 29, 2021 17:07\nތިކަން ހަމަ އެންމެ ރަނގަޅަށް ތިކުރީ. ސިއްޙީ މީހުން ނަށް އިނގޭނީީ ތިކަން އެންމެ ރަނގަޅަށް.\nއޭޕްރީލް 29, 2021 17:38\nމިއަދު މިފެންނަނީ ހުރިހާ ބާރެއްވެސް ވަކި ގެޔަކަށް ޖަމާކުރަމުން ގެންދާތަން !\nއޭޕްރީލް 29, 2021 17:47\nމިނިސްޓަރަށް ދިނުމަކީ ބަރުލަމާނީ ސިފައެއް. ރޮޒޭމެން ތިޔާ ހެދީ ކިހިނެއް؟\nއޭޕްރީލް 29, 2021 19:04\nތިކަން ކުރަންޖެހޭނީ އެމެރިކާގައިއޮންނަގޮތަށް\nއޭޕްރީލް 29, 2021 19:10\nދެންހަމަ ބޭކާރު ޤަރާރުތައް ހަދާގެން " ކާގެންނޭ ފުރަަނީ ނުކާ ނުފުރާނަމޭ ކިޔާ " ކޮންވަގުތެއް ނަގާލާކަށް


Idhikolhu candidate kanda alhaanee idhikolhu faraaithakunneve....\nރިޕޯޓު - އެމްޑީޕީ ޕްރައިމަރީ\nއިދިކޮޅު ކެންޑިޑޭޓް ކަނޑައަޅާނީ އިދިކޮޅު ފަރާތްތަކުންނެވެ. ސަރުކާރަކުން ނޫނެވެ.\nއިދިކޮޅު ކެންޑިޑޭޓްގެ މައްސަލައިގައި ޕީޕީއެމްގެ އިސްވެރިން ވަރަށް ގިނަ ވާހަކަތައް ދައްކާ\nއެމްޑީޕީގެ ކެންޑިޑޭޓް ކަނޑައަޅާނީ އެޕާޓީގެ އާއްމު މެމްބަރުން\nކ. މާލެ 15 މެއި 2018 | އަންގާރަ 18:42 3,585\nއެމްޑީޕީގެ ރިޔާސީ ޕްރައިމަރީގެ ކެމްޕޭގައި ރައީސް ނަޝީދު ކެންޑީގައި ދިރިއުޅޭ ދިވެހިންނާއި ބައްދަލުކުރައްވަނީ - މޯލްޑިވްސް ޕޮލިސް ސާރވިސް\nއިދިކޮޅު ޕާޓީތަކުން އެވަނީ ރިޔާސީ އިންތިޚާބަށް ތައްޔާރުވުމަށް ކުރަން ޖެހޭ މަސައްކަތްތައް ފަށާފައެވެ. ޕާޓީތަކަށް ތާޢީދު ހޯދުމުގެ މަސައްކަތުން ފެށިގެންގޮސް، ރިޔާސީ ކެންޑިޑޭޓް ނެރުމުގެ މަސައްކަތްވެސް އެޕާޓީތަކުން އެގެންދަނީ ކުރަމުންނެވެ. އެހެން ނަމަވެސް އެޕާޓީތަކަށްވުރެ، އެޕާޓީތަކުގެ ކެންޑިޑޭޓުންގެ މައްސަލައިގައި ކަންބޮޑުވެގެން އުޅޭތަން ފެންނަނީ ސަރުކާރުގައި ހިމެނޭ ޕާޓީތަކުންނެވެ.\nމިހާރު އެންމެ އަޑު ހަރުކޮށް ދެކެވެނީ އެމްޑީޕީގެ ރިޔާސީ ކެންޑިޑޭޓްގެ ވާހަކައެވެ. އަންގާރަ ދުވަހު އެމްޑީޕީގެ ޕްރައިމަރީގައި ވާދަކުރުމުގެ ފުރުސަތު ހުޅުވާލާފައިިވާއިރު، ޕްރައިމަރީގެ ކެމްޕޭންކުރައްވަމުން ގެންދަވަނީ ކުރީގެ ރައީސް މުހައްމަދު ނަޝީދެވެ. ރައްޔިތުން އެމަނިކުފާނު 2008 ވަަނަ އަހަރު ވެރިކަމަށް ގެނައިނަމަވެސް، އެވެރިކަން 2012 ވަނަ އަހަރު ސިފައިންނާއި ފުލުހުން ނިކުމެ ވައްޓާލުމާއި ގުޅިގެން، އެމަނިކުފާނަށް ދައުރު ފުރިހަަމަކުރަން ފުރުސަތު ދޭން ރައްޔިތުން ބޭނުންވާކަން 2013 ވަނަ އަހަރު ވަނީ ސާބިތުކޮށްދީފައެވެ.\nރިޔާސީ އިންތިޚާބުގައި ރައީސް ނަޝީދު ވާދަކުރައްވާނެކަމަށް ބެލެވެން ފެށީއްސުރެ، ސަރުކާރުގެ އިސްވެރިންގެ ދުލުން ރައީސް ނަޝީދާއި އެމްޑީޕީއާއި، އަދި ގުޅިފައިވާ ޕާޓީތަކުގެ ނަން ނުފިލައެވެ. އިދިކޮޅު ފަރާތްތަކުން ދައްކަނީ އަބަދު ރައީސް ޔާމީންގެ ވާހަކައޭ ސަރުކާރަށް ތާޢިދުކުރާ ފަރާތްތަކުން ދައްކާ ވަރެއް ނުވެއެވެ.\nރައީސް ނަޝީދާއި ގުޅޭ ގޮތުން ސަރުކާރުން ދައްކާ ވާހަކަތަކަށް ބަލާއިރު، އެމަނިކުފާނަށް އިއްވާފައިވާ 13 އަހަރުގެ ޖަލު ހުކުމުގެ ސަބަބުން އެމަނިކުފާނަށް ރިޔާސީ އިންތިޚާބުގައި ވާދަނުކުރެއްވޭނެކަމަށް އެބަ ބުނެއެވެ. އަދި އެކަން ކުރަން ޤާނޫނަށް އިސްލާހު ގެންނަން ޖެހޭއިރު، އެއިސްލާހު ގެނައުމަށް މަޖިލިސް ބޭއްވުމަށް ޕީޕީއެމް އިން ހިސާރުކޮށްފައިވާ މަޖިލީހުގެ ރިޔާސަތުން ފުރުސަތު ނުދޭނެކަމަށް އެވިދާޅުވަނީ ޚުދު އެބޭފުޅުންނެވެ. އަނެއްކޮޅުން އެމްޑީޕީގެ ރިޔާސީ ޕްރައިމަރީގައި އެޕާޓީގެ އަމިއްލަ ދަފްތަރުގައި ތިބި މީހުންނަށް ވޯޓު ލެވޭނެކަމަށް ބުނިނަމަވެސް، ސަރުކާރުން ކޮންޓްރޯލްކުރާކަމަށް ބުނާ އިލެކްޝަންސް ކޮމިޝަނުގައި އޮންނަ އެމްޑީޕީގެ ދަފުތަރުގައި ތިބި މީހުންގެ އަދަދަށްވުރެ ގިނަ ވޯޓު ޕްރައިމަރީގައި ލިބިއްޖެނަމަ، ޕްރައިމަރީއިން ރައީސް ނަޝީދު ހޮވުނަސް ރައީސް ނަޝީދުގެ ނަންފުޅު އިލެކްޝަންސް ކޮމިޝަނުން ބަލައި ނުގަންނާނެކަމަށް އެފަރާތްތަކުން ބުނެއެވެ.\nހައްތަހާވެސް ހުއްޖަތްތަކެވެ. ވާދަވެރި ރިޔާސީ އިންތިޚާބަކަށް ނިކުންނަ ޚިޔާލެއް ސަރުކާރު ހިންގާ ޕާޓީތަކުގެ ތެރޭގައި އޮތްތަނެއް ނުފެނެއެވެ.\nއެމްޑީޕީގެ ރިޔާސީ ކެންޑިޑޭޓާއި މެދު ވެރިކަމުގައި ތިއްބެވި ބޭފުޅުން މިހާ ހާސްވެގެން މިއުޅުއްވަނީ ކީއްވެތޯއެވެ؟ އެބޭފުޅުން އެވިދާޅުވާ ސަބަބުތަކާއި ހެދި ރައީސް ނަޝީދުގެ ނަންފުޅު އިލެކްޝަންސް ކޮމިޝަނުން ބަލައިނުގަތަސް، ދެންވެސް ކެންޑިޑޭޓް ކަނޑައެޅުމުގެ ޒިންމާ އެޅެނީ ސަރުކާރުގެ ނުވަތަ ޕީޕީއެމްގެ ބޮލުގައެއް ނޫނެވެ. އަނެއްކާވެސް އެކަން ކުރާނީ އެމްޑީޕީގެ މެމްބަރުންނެވެ. ކަން ހިނގާފައިވާ މަގަށް ބަލާއިރު، އެޕާޓީއަކީ ޕީޕީއެމް ފަދައިން ޕާޓީގެ ކައުންސިލުން އެކަނި ކަންކަން ނިންމާ ޕާޓީއެއް ނޫނެވެ. އެމްޑީޕީގެ ރިޔާސީ ކެންޑިޑޭޓް ކަނޑައަޅަނީ އާއްމު މެމްބަރުންނެވެ. އެޕާޓީގެ ދަފުތަރުގައި ތިބި ބައިލައްކައެއްހާ މެމްބަރުންނެވެ.\nޕީޕީއެމްއިން "ރައީސް ޔާމީން 2018" ކިޔާފައި ބަޔަކު މީހުން ކެމްޕޭން ކުރިޔަސް، ރައީސް ޔާމީން ސީދާ ކެމްޕޭން ހަރަކާތަށް ނިކުންނަވާ ތަނެއް ނުފެނެއެވެ. ޕީޕީއެމްގެ މެނިފެސްޓޯ މިފަހަރު ވާނީ ސަޕްރައިޒަކަށް ކަމަށް އެމަނިކުފާނު ވިދާޅުވާއިރު، ރިޔާސީ ކެންޑިޑޭޓްވެސް ވާނީ އަނެއްކާ ސަޕްރައިޒަކަށް ހެއްޔެވެ؟\nޑިމޮކްރަސީއަކީ ރައްޔިތުންގެ ވެރިކަމެވެ. ޕާޓީއެއްގެ ރިޔާސީ ކެންޑިޑޭޓް ނިންމާނީ އެޕާޓީއެއްގެ އާއްމު މެމްބަރުންނެވެ. ވާދަވެރި ޕާޓީއިންނެއް ނޫނެވެ.


Dheemaa ge mamma aai bappa: abadhuves ehme gaathugai! | Mihaaru\nއައިޝަތު ވަހީދާ (ކ) އާއި ސައްތާރު (ވ) ދަރިފުޅު ދީމާއާ އެކު މޮރިޝަސްގެ ޓީޓީ ހޯލުގައި --އެމްއޯސީ ފޮޓޯ: އިސްމާއިލް ތޯރިގް\nދީމާގެ މަންމަ އާއި ބައްޕަ: އަބަދުވެސް އެންމެ ގާތުގައި!\n20 ޖުލައި 2019 - 11:18 13 comments\nއަހަރެމެން އެންމެންނަށް ފެންނަނީ ޓޭބަލް ޓެނިސް ތަރި ފާތިމަތު ދީމާ އަލީގެ ހުނަރުވެރިކަމެވެ. އޭނާ ހޯދަމުން އަންނަ ކާމިޔާބީތަކެވެ. މިހާރު ވެސް އުއްމީދުކޮށްގެން މިތިބީ އިއްޔެ މޮރިޝަސްގައި ފެށި އިންޑިއަން އޯޝަން އައިލެންޑް ގޭމްސް (އައިއޯއައިޖީ) އޭނާ ރާއްޖެ އަށް ރީތި ނަމެއް ހޯދައިދޭނެ ކަމަށެވެ. ހަމައެއާ އެކު އަހަރެމެންނަށް ފެންނަން ޖެހޭ އަނެއް މަންޒަރަކީ ދީމާގެ ހުނަރު ތަރައްގީކުރުމާއި ކާމިޔާބީ ހޯދައިދިނުމުގައި އޭނާގެ މަންމަ އާއި ބައްޕަ ކުރާ މަސައްކަތެވެ. އޭނާގެ ކޮންމެ ޕްރެކްޓިސް ސެޝަނެއްގައި ވެސް، ކޮންމެ މެޗެއްގައި ވެސް ކޮންމެ ދަތުރެއްގައި ވެސް އެންމެ ގާތުގައި ތިބެނީ މައިންބަފައިންނެވެ.\nއުމުރުން 11 އަހަރުގެ ދީމާ ހަގުކަމުން، އޭނާ އަށް ބައެއް ކަންކަން އެކަނި ކުރަން ދަތިވެ އެވެ. އެހެންވެ ދީމާ އަށް އެއްވެސް ކަމެއް ދަތިވިޔަނުދޭން، އޭނާގެ ގާތުގައި އަބަދުވެސް ހިތްވަރުދޭން ތިބެން އޭނާގެ މަންމަ އައިޝަތު ވަހީދާ އާއި ބައްޕަ އަބްދުއްސައްތާރު އަލީ ބޭނުންވަނީ އެވެ. ސްޕޯޓްސް މިނިސްޓްރީ އާއި އޮލިމްޕިކް ކޮމިޓީން އެ ފުރުސަތު ތަނަވަސްކޮށްދިނުމުން ވަހީދާ އާއި ސައްތާރު ވަނީ ޓީމާ އެކު މޮރިޝަސް އަށް އައިސްފަ އެވެ.\n"ދީމާ އަށް އަދި އަމިއްލަ އަށް ކަންކަން ކުރަން އުނދަގޫ. އޭނާ އަބަދުވެސް ބޭނުންވޭ މަންމަ އެހީވާން ހުންނަން. އެހެންވެ އަޅުގަނޑުމެން އެދުނީ ޓީމާ އެކު ދަތުރުކުރުމުގެ އިންތިޒާމް ހަމަޖައްސައިދެއްވާށޭ، އަޅުގަނޑުމެން ހުރިހާ ހަރަދެއް ކުރާނަމޭ،" އިއްޔެ ހެނދުނު އޮތް ޓީޓީގެ ޕްރެކްޓިސް ސެޝަނަށް ދީމާ ތައްޔާރުކޮށްދިނުމަށް ފަހު، ނޫސްވެރިން ގާތު ވަހީދާ ބުންޏެވެ.\nމި ކުޅިވަރުން ދީމާގެ ހުނަރުވެރިކަން އެންމެ ފުރަތަމަ ފާހަގަކޮށް އޭނާ އަށް ފުރުސަތުތައް ފަހިކޮށްދިނީ ވެސް މަންމަ އާއި ބައްޕަ އެވެ. އެގޮތުން ދީމާ އެންމެ ފުރަތަމަ ވިދާލި މުބާރާތް ކަމަށްވާ 2016 ވަނަ އަހަރުގެ މެލޭޝިއާގެ ވަންސަ މަޖޫ ޓޭބަލް ޓެނިސް މުބާރާތަށް، ސްކޫލް ބަންދާ ދިމާކޮށް އޭނާ ގޮވައިގެން ދިޔައީ މަންމަ އެވެ. ދުނިޔޭގެ ޓޭބަލް ޓެނިހުގެ ކުރީގައި އޮތް ގައުމެއް ކަމަށްވާ މެލޭޝިއާގެ އެ މުބާރާތުގެ 11 އަހަރުން ދަށުގެ ބައިން، އުމުރުން ނުވަ އަހަރުގައި ރަން މެޑަލް ހޯދުމާ އެކު ދީމާގެ ނަން މީޑިއާގައި ވެސް ތިލަވި އެވެ. ޓީޓީ އެސޯސިއޭޝަނުގެ ކުރީގެ ރައީސް ސީވީޑް އަހުމަދު ލަތީފް މެދުވެރިކުރައްވައި އެކަން ކުރީ ވެސް ދީމާގެ މަންމަ އެވެ.\nއޭގެ ފަހުން ދީމާ ވަނީ 2017 ވަނަ އަހަރު ސްރީ ލަންކާގެ ޖޫނިއާ ނެޝަނަލް ޓޭބަލް ޓެނިސް މުބާރާތުގެ 10 އަހަރުން ދަށުގެ ޗެމްޕިއަންކަން ހޯދައިފަ އެވެ. އެއާ އެކު އޭނާ އަށް ލަންކާ އަށް ކުޅެން ލިބުނު ފުރުސަތު ވެސް މަންމަ އާއި ބައްޕަ ދޫކޮށްލީ، ރާއްޖެ އަށް ކުޅުވާށެވެ. ރާއްޖޭގައި ކުޅުނު ފުރަތަމަ މުބާރާތުގައި ނެރުނު ނަތީޖާއާ އެކު ރާއްޖޭގެ ޖޫނިއާ އަދި ސީނިއާ ގައުމީ ޓީމުން މިދިޔަ އަހަރު ފުރަތަމަ ފަހަރަށް ޖާގަ ހޯދީ ރޭންކިންގެ އެއް ވަނަ ކުޅުންތެރިޔާގެ ގޮތުގަ އެވެ. އެއާ އެކު ސްވިޑަންގައި މިދިޔަ އަހަރުގެ އޭޕްރިލް މަހު އޮތް ވޯލްޑް ޓީމް ޓޭބަލް ޓެނިސް ޗެމްޕިއަންޝިޕުގައި އޭނާ ވާދަކުރީ އެ މުބާރާތުގެ އެންމެ ހަގު ކުޅުންތެރިޔާގެ ގޮތުގަ އެވެ. އެ މުބާރާތަށް ވެސް ދީމާ ގޮވައިގެން އޭނާގެ މަންމަ ދިޔަ އެވެ.\nދީމާ ގައުމީ ފައިނަލް ކާމިޔާބުކުރުމުން އޭނާގެ ބައްޕަ ބައްދާލަނީ. --ފޮޓޯ: ނިޝާން އަލީ/ މިހާރު\nއޭގެ ފަހުން ދީމާ ވަނީ މި އަހަރުގެ ޖެނުއަރީ މަހު އިންޑިއާގައި ބޭއްވި ސައުތު އޭޝިއާ ހޯޕްސް ޓޭބަލް ޓެނިސް މުބާރާތުގެ އަންހެން ބައިގެ ޗެމްޕިއަންކަން ހޯދައި، އޭޝިއާ މުބާރާތަށް ކޮލިފައިވެފަ އެވެ. ދާދި ފަހުން އޭޝިއާ މުބާރާތުގައި ވާދަކޮށް ރިހި މެޑަލް ހޯދި އެވެ. އޭރު އޭނާ ވަނީ ގައުމީ ޓޭބަލް ޓެނިސް މުބާރާތުގެ ސިންގަލްސް ޗެމްޕިއަންކަން ހޯދައިރައީސުލްޖުމްހޫރިއްޔާގެ ވާދައިގެ ތަށި ކާމިޔާބުކުރި އެންމެ ހަގު ކުޅުންތެރިޔާގެ ޝަރަފް ހޯދައިފަ އެވެ.\nއެހިސާބުން ސްޕޯޓްސް މިނިސްޓަރު އަހުމަދު މަހުލޫފު ނިންމެވީ ދީމާގެ ތަމްރީންތަކާ ސަރުކާރުން ހަވާލުވާ ގޮތަށެވެ. މިވަގުތު އައިއޯއައިޖީގައި ވާދަކުރަނީ، ސަރުކާރުން ހޯދައިދިން ފުރުސަތެއްގައި، ޓީޓީގެ ދުނިޔޭގެ އެއް ވަނަ ގައުމު ކަމަށްވާ ޗައިނާގެ ނަންޖިންގައި، އެ ގައުމުގެ ގައުމީ ޓީމުގެ ކުޅުންތެރިޔެއްގެ ބެލުމުގެ ދަށުން ޕްރައިވެޓް ތަމްރީންތަކެއް ހެދުމަށް ފަހު އެވެ.\nއެ ފުރުސަތާ މެދު ދީމާގެ މައިންބަފައިން ތިބީ ވަރަށް ހިތްހަމަޖެހިފަ އެވެ. ދީމާގެ މަންމަ ބުނީ އޭނާ މިދިޔަ ފަސް އަހަރު ކުޅުނު ސްޓައިލަށް ޗައިނާގައި ހެދި ތަމްރީންތަކާ އެކު ރަނގަޅު ބަދަލުތަކެއް އައި ކަމަށާއި މިއަށް ވުރެ ވެސް ދިގު މުއްދަތެއްގައި ތަމްރީން ހެދުނުނަމައޭ ހީވި ކަމަށެވެ.\n"ފަސް އަހަރު ކުޅެފައި ހުރި ސްޓައިލެއް ކުރު މުއްދަތެއްގައި އެއްކޮށް ބަދަލެއް ނުވާނެ. އެކަމަކު ވަރަށް ހިތްހަމަޖެހޭ ތަމްރީންތަކާ މެދު. ހިތަށް އެރި އޭޕްރިލް މަހު ތަމްރީންތައް ފެށުނުނަމައޭ،" ވަހީދާ ބުންޏެވެ.\nރާއްޖޭގެ އުއްމީދީ ޓީޓީ ކުޅުންތެރިޔާ ދީމާ. --އެމްއޯސީ ފޮޓޯ: އިސްމާއިލް ތޯރިގް\nދީމާ ލަންކާގައި ކިޔަވާ ރޯޔަލް އިންސްޓިޓިއުޓުގެ ކިޔެވުން ފެށެނީ ސެޕްޓެމްބަރު މަހު ކަމުން، ގޭމްސް އަށް ފަހު އަނެއްކާ ވެސް ތަމްރީން ހަދަން ޗައިނާ އަށް ދާނެ އެވެ. ކުރިން ރޭވިފައި އޮތީ އައިއޯއައިޖީ އަށް ފަހު ދީމާ ވޯލްޑް ހޯޕްސް މުބާރާތުގައި ވާދަކުރާ ގޮތަށެވެ. އެކަމަކު ވޯލްޑް މުބާރާތުގެ ޝެޑިއުލް ރާވާފައިވާ ގޮތުން، އައިއޯއައިޖީގެ މެޗުތަކަށް ފަހު ގޮސްގެން އެ މުބާރާތުގައި ވާދަކުރެވޭނެ ގޮތެއް ނެތެވެ.\n"އެސޯސިއޭޝަނުން އަޅުގަނޑުމެންނަށް ދިން ބޭނުން ގޮތެއް އިހުތިޔާރުކުރަން. އަޅުގަނޑުމެން ނިންމީ އައިއޯއައިޖީގައި ވާދަކުރަން. ސަބަބަކީ މި ގޭމްސް އަކީ ސަރުކާރުން ވެސް ވަރަށް އަހައްމިއްޔަތުކަން ދެއްވާ މުބާރާތަކަށްވެފައި ކާމިޔާބު ލިބުމުގެ ފުރުސަތު އޮތުމުން. ވޯލްޑް ހޯޕްސް އަށް ގޮސްގެން ދީމާގެ އިންޑިވިޖުއަލީ ފައިދާތަކެއްކޮށްފާނެ. އެކަމަކު އައިއޯއައިޖީގައި ތަމްސީލްކުރަނީ ދިވެހި ޓީމު ކަމަށްވުމުން، ދީމާ ކުއްލިގޮތަކަށް މި ގޭމްސްގައި ނުކުޅެން ނިންމައިފި ނަމަ ޓީމަށް ވެސް އަސަރުކުރާނެ،" ވަހީދާ ބުންޏެވެ.\nދީމާގެ ނަސީބު ވަރަށް ރަނގަޅެވެ. ވޯލްޑް ހޯޕްސް އަށް ނުދެވޭތީ، ޓީޓީ އެސޯސިއޭޝަނުގެ މަސައްކަތުން ދީމާ އަށް އިންޓަނޭޝަނަލް ޓީޓީ ފެޑެރޭޝަނުން ވަނީ އެހެން ފުރުސަތެއް ހޯދައިދީފަ އެވެ. އެއީ ވޯލްޑް ހޯޕްސް މުބާރާތުގެ އެންމެ މޮޅު ހަ ކުޅުންތެރިންނާ އެކު ޕޮލެންޑުގައި ބާއްވާ ތަމްރީން ޕްރޮގްރާމެއްގައި ބައިވެރިވުމުގެ ފުރުސަތެވެ.\nވަހީދާ ބުނި ގޮތުގައި ދީމާ އަށް ހުރިހާ ދިމާލަކުން ވެސް ވަރަށް ފުރިހަމަ ސަޕޯޓެއް އަންނަނީ ލިބެމުންނެވެ. އޭގެ ތެރޭގައި އޭނާ ކިޔަވަމުން އަންނަ ރޯޔަލް އިންސްޓިޓިއުޓުގެ ނަން ވަރަށް ހާއްސަގޮތެއްގައި ފާހަގަކުރެވެ އެވެ. އެ އިންސްޓިޓިއުޓްގެ ކަލާސް އެވޯޑުގައި އެންމެ މޮޅު އަންހެން ކުޅިވަރު ކުޅުންތެރިޔާ އާއި އެންމެ މޮޅު ޓޭބަލް ޓެނިސް ކުޅުންތެރިޔާގެ މަގާމް މިދިޔަ އަހަރު ދީމާ ހޯދާފައިވާތީ އޭނާ އަށް އެ ސްކޫލުން ފީއެއް ނުނަގަ އެވެ. އަދި ބޭރު މުބާރާތްތަކުގައި ވާދަކުރަން ކިޔެވުން މެދުކަނޑާލަން ޖެހޭ ދުވަސްވަރު، އޭނާ އެނބުރި ދިއުމުން ޓީޗަރުން އިތުރު ގަޑީގައި ނެރެގެން ދީމާ އަށް ކްލާސްތައް ބާއްވައިދެ އެވެ.\n"މި ފަހަރު ވެސް ދީމާ އަށް ސްޓަޑީ ޕެކެއް ދިން ސްކޫލުން. އަދި ދިޔައީމާ ވަކިން ޓެސްޓް ބާއްވައިދޭނެ،" ދީމާގެ ބައްޕަ ސައްތާރު ބުންޏެވެ. "އޭނާ ސްކޫލަށް ރީތި ނަން ހޯދައިދޭތީ ސްކޫލުން ވެސް ވަރަށް ބޮޑަށް އެހީވޭ. ކުޅިވަރުގެ އިތުރުން ކިޔެވުމަށް ވެސް މޮޅު ދަރިވަރެއް އޭނާ އަކީ."\nދީމާގެ ކޯޗު އަދި ރާއްޖޭގެ ކުރީގެ މަޝްހޫރު ކުޅުންތެރިޔާ އިބްރާހިމް ޝިއުރީ ދެމުން އަންނަ އެހީތެރިކަން ވެސް ދީމާގެ މައިންބަފައިން ވަރަށް ބޮޑަށް ފާހަގަކުރި އެވެ. ޝިއުރީއާ އެންމެ ފުރަތަމަ ދިމާވީ މިދިޔަ އަހަރު މާލޭގައި އޮތް ސައުތު އޭޝިއާން ޖޫނިއާ މުބާރާތުންނެވެ. ކޯޗެއްގެ ގޮތުގައި ޝިއުރީ ވަނީ ދީމާ އަށް މި އަހަރުގެ އޭޝިއަން ހޯޕްސް މުބާރާތުން ރިހި މެޑަލް ހޯދައިދިނީ އަދި މި އަހަރުގެ ރާއްޖޭގެ ގައުމީ ޗެމްޕިއަންކަން ހޯދައިދީފަ އެވެ. އެކަމަކު އެންމެ ފާހަގަކުރެވެނީ އޭގެ ބޭރުން އޭނާ ދެމުން އަންނަ އެހީ އެވެ.\n"ދީމާގެ ތަމްރީންތަކާ ބެހޭގޮތުން އަޅުގަނޑުމެންނަށް ލަފާދީ ވަރަށް ބޮޑެތި އެހީތަކެއް ޝިއުރީ ވަމުން އަންނަނީ،" ސައްތާރު ބުންޏެވެ.\nޝިއުރީ ބުނި ގޮތުގައި، މިކަމަށް ލޯބި ހުންނަ ކުރިއަށްދާން ބޭނުންވާ ބަޔަކަށް އެހީތެރިކަން ފޯރުކޮށްދޭން އަބަދުވެސް އޭނާ ބޭނުންވާ ކަމަށެވެ. ދީމާގެ މައިންބަފައިންގެ ކިބައިން ޝިއުރީ އަށް ފެނުނީ އެ މަންޒަރުތަކެވެ. އެ މީހުންނަކީ ދަރިފުޅު މި ކުޅިވަރުން ކުރިއަށް ގެންދިއުމަށް ފައިސާ އާއި ވަގުތާއި ހަކަތަ ހުސްކޮށްލަން ތިބި ބަޔަކަށްވީ ނަމަވެސް ފަހަރުގައި ޓީޓީގެ ޓެކްނިކަލް އެންމެ ފުރިހަމަ ކަންކަން ނޭގިދަނެ އެވެ.\n"އެ މީހުން އެތިބީ ދީމާ ކުރިއަރުވަން ކޮންމެ ކަމެއް ކުރަން ވެސް ތައްޔާރުގައި. އެކަމަކު އެބަ ބޭނުންވޭ ރަނގަޅު މައުލޫމާތު. އެބަ ބޭނުންވޭ ޓެކްނިކަލީ މިކަންކަމުގައި އެހީވާނެ މީހަކު. އެގޮތުން އަޅުގަނޑު އެހީތެރިކަން ފޯރުކޮށްދެނީ،" ޝިއުރީ ބުންޏެވެ.\nމި އަހަރުގެ ގައުމީ މުބާރާތުގެ އަންހެން ސިންގަލްސް ފައިނަލަށް ފަހު ދީމާގެ ކޯޗު ޝިއުރީ (ވ) މަރުހަބާ ކިޔަނީ. --ފޮޓޯ: ނިޝާން އަލީ/ މިހާރު\nއެފަދަ އެހީތަކާ އެކު، ދީމާ މިވަގުތު މުބާރާތްތަކުގައި ވާދަކުރާއިރު އޭނާގެ މައިންބަފައިންގެ އެންމެ ބޮޑު އެދުމަކީ ދީމާއާ އެކުގައި ތިބެވޭނެ އިންތިޒާމެއް ހަމަޖެހުމެވެ. އަމިއްލަ އަށް ހަރަދުކުރަން ތިބީ ތައްޔާރަށެވެ. ރައީސް އިބްރާހިމް މުހައްމަދު ސޯލިހާއި ސްޕޯޓްސް މިނިސްޓަރު އަހުމަދު މަހުލޫފު އަދި އޮލިމްޕިކް ކޮމިޓީން އެކަންކަން ފަހިކޮށްދޭތީ ވަހީދާ އާއި ސައްތާރު ތިބީ ވަރަށް ހިތްހަމަޖެހިފަ އެވެ.\n"ސަރުކާރު ވަރަށް ހެޔޮފުޅު. ސީދާ މިނިސްޓަރު އަޅުގަނޑުމެންނަށް ގުޅާފައި އަހާ ދަތިވާ އެއްވެސް ކަމެއް އެބައޮތްތޯ،" ސައްތާރު ބުންޏެވެ.\nސްޕޯޓްސް މިނިސްޓްރީ އާއި އޮލިމްޕިކް ކޮމިޓީ އާއި އެސޯސިއޭޝަނުން އަދި އަމިއްލަ ކޯޗުން ވެސް ދީމާ އަށް އެފަދަ އެހީތެރިކަން ފޯރުކޮށްދެނީ އޭނާއާ މެދު ބޮޑެތި އުއްމީދުތަކެއް ކުރެވޭތީވެ އެވެ. އުމުރުން 11 އަހަރުގައި އޭނާ ވަނީ، ބަޔަކު އުއްމީދު ނުކުރާނެ ފަދަ ކާމިޔާބީތަކެއް ހޯދައިދީފަ އެވެ. ދީމާގެ މަންމަ އާއި ބައްޕަ އޭނާގެ ހުރިހާ ކަމެއް ކޮށްދޭ ފަދައިން، އޭނާއާ މެދު ހާއްސަ އުއްމީދެއް ވެސް ކުރެ އެވެ. އެއީ ދެކުނު އޭޝިއާގެ ޓޭބަލް ޓެނިހުގައި އިންޑިއާ އިން ކުރަމުން އަންނަ ރަސްކަން ދީމާ ނިންމާލުމެވެ.\n"މި ސަރަހައްދުގެ ކުޅުންތެރިންނަށް ހީވެފައި އޮންނަނީ އަބަދުވެސް އިންޑިއާއޭ ޗެމްޕިއަނަކަނީ ތިމަންމަން ޖެހޭނީ ދެ ވަނަ އަށް ވާދަކުރާށޭ. އެ ވިސްނުން ބަދަލުކުރާނެ ކުޅުންތެރިޔަކަށް ދީމާ ހެދުން އުއްމީދަކީ. އިންޑިއާ ބަލިކޮށް ޗެމްޕިއަންކަން ހޯދޭނެ ފެންވަރު އެބަހުރިކަމާއި އެ މަގަށް ވާސިލްވާނެ މަގު ދައްކާނެ ކުޅުންތެރިޔަކަށް ދީމާވުން އުއްމީދަކީ،" ވަހީދާ ބުންޏެވެ.\nއެ ވާހަކަތައް ދައްކަމުން ދިޔައިރު ވެސް ވަހީދާ އާއި ސައްތާރުގެ ލޯ އަމާޒުވެފައި ހުރީ، އޭރު ކޯޓުގައި ވޯމްއަޕްކުރަމުން އައި ދީމާ އަށެވެ. ދީމާގެ މައިންބަފައިން އޭނާ އަށް ދޭ ސަމާލުކަން އެންމެ ހިނދުކޮޅަކަށް ވެސް، ގެއްލިގެންދިޔަކަ ނުދެ އެވެ.\nއިތުރު ލިޔުންތައް ފާތިމަތު ދީމާ އަލީ އިންޑިއަން އޯޝަން އައިލެންޑް ގޭމްސް ޓޭބަލް ޓެނިސް


Dho?! Boyfriend Blazer: Enme casual adhi professional\nބޯއީފްރެންޑް ބްލޭޒާ: އެންމެ ކެޝުއަލް އަދި ޕްރޮފެޝަނަލް\nބޯއީ ފްރެންޑްގެ ޖިންސުތައް އުކާލަންވީކީ ނޫނެެވެ. މިއަހަރުގެ އެންމެ ސަޅި ކެޝުއަލް އަދި ޕްރޮފެޝަނަލް ސްޓައިލެއްގެ ގޮތުގައި ފާހަގަވެފައި މި ވަނީ ބޯއީ ފްރެންޑް ބްލޭޒާއެވެެ.\nމާ ބޮޑަށް ނުވިސްނައި، މީޓިންތަކަށާއި ކެޝުއަލް ހަފްލާތަކަށް ރީތި އަދި ގަޔަށް ފަސޭހަ ގޮތަކަށް ހެދުން އަޅާލަން ބޭނުން ނަމަ މީގެ ބޯއީފްރެންޑް ބްލޭޒާއަކަށް އިންވެސްޓު ކޮށްލާށެވެ. ނަމަަވެސް އެ މީހެއްގެ ހަށިގަނޑު ހުންނަ ގޮތަށް ވިސްނާލުމަށް ފަހު ގަޔަށް ހެޔޮވަރު އަދި ރީތިކޮށް ފަހާފައި ހުރި ބްލޭޒާއަކަށް އަމާޒުކުރުން މުހިންމުވާނެއެވެ.\nމި ކިޔައިދެނީ ބޯއީ ފްރެންޑް ބްލޭޒާއެއް ގަންނައިރު ވިސްނާލަން މުހިންމު ބައެއް ކަންކަމަށެވެ.\nނިޓް ފޮތީގެ ބޯއީ ފްރެންޑް ބްލޭޒާއެއް\nރީތިވުމަށްވުރެ ބޮޑަށް، ގަޔަށް ފަސޭހަ ސްޓައިލްތަކަށް ލޯބިކުރާ މީހުންނަށް އުނދަގުލަކާ ނުލައި ސްމާޓް ގޮތަކަށް ހެދުން އަޅަން ބޭނުން ނަމަ ނިޓް ފޮތީގެ ބްލޭޒާއެއް ރަނގަޅުވާނެއެވެ. މަސަތްކަތުގައި އުޅޭއިރު ރަނގަޅު ދެމޭ ފޮއްޗެއްގެ ބްލޭޒާއެއް ލައިގެން އުޅުމުން އުނދަގޫވާތީ އުޅޭކަށް ނުޖެހޭނެއެވެ.\nބޭނުން ހެދުމަކާ ގުޅުވާލެވޭނެ ކަހަލަ ކުލަޔަކުން، ގޮޅިޖެހި ދިގު ބްލޭޒާ އެއް ސަޅިވާނެއެވެ. މީޓިންއަކަށް ދާން ބޭނުން ނަމަ ހުދުކުލައިގެ ޓީޝާޓަކާއި ލެގިންސް ނުވަތަ ފަޓުލޫނެއް ރަނގަޅުވާނެއެވެ. ގާތް ރައްޓެހިންނާ އެކީ އާދައިގެ ހަފްލާއަކަށް ދާން ޖިންސަކާ އެކީ ލާށެވެ.\nނިކަން ސްޓައިލްގައި ހުންނަ "ބޮސް ލޭޑީ" ގޮތްގަނޑެއް ދައްކުވައިދޭން މި ކަހަލަ ބްލޭޒާ ހަމަ އެއްވަނައެވެ. ކުރިމަތީ ޖީބު ނިކަން ބޮޑުކޮށް ހުރުމުން ބައެއް ފަހަރު ޖީބަށް އަތްޖަހާލައި އަބަދު ފޯނު ހަދާން ނެތޭ ނަމަ މި ޖީބަށް ވައްޓާލާށެވެ.\n"ސިންގަލް ބްރެސްޓަޑް" ބްލޭޒާ\nގަޔަށް ތަންކޮޅެއް ބޮޑުކޮށް ހެދުން އަޅަން ބޭނުންވާ ނަމަ ސިންގަލް ބްރެސްޓަޓް ބޯއީފްރެންޑް ބްލޭޒާއެއް ހޯދާލާށެވެ. ހުރިހާ ބްލޭޒާއެއް ގަތުމުގެ ކުރިން ބަލަން ޖެހޭ ފެހުމުގެ ގޮތްގަނޑު އޮމާންކޮށް ހުރިތޯ ބެލުން މި ސްޓައިލަށް ވަރަށް މުހިންމެވެ. ސަބަބަކީ ގައިގެ ފިޓަށްވުރެ ބޮޑުވެފައި ފަތިތަށް އޮމާން ނުވާ ނަމަ ޕްރޮފެޝަނަލް ގޮތްގަނޑު ކެނޑޭނެއެެވެ.\nކޮޓަން ނިޓް ފޮތި\nސްޓައިލްގައި ހުންނަން ބޭނުންވެ، އެކަމަކު މާ ހޫނުވެދާނެތީ މިގޮތް ބޭނުންނުވާ މީހުންނަށް އޮތް ޓިޕަކީމިއެވެ. ދެމޭ ގޮތަށް ކޮޓަން ނިޓް ފޮތީގެ ބްލޭޒާއެއް ހޯދާލާށެވެ. ގަޔަށް ފަސޭހަ ވެފައި ހޫނުވުން ކުޑަވެ އޮފީސްގަ އިނދެ އިންސްޓަގްރާމް އަށްލާން ކަމުދާނެ ކަހަލަ ފޮޓޯކޮޅެއް ނެގޭގޮތަކަށް ރެޑީ ވެފައި ހުންނާނެވެ.


Majilis Inthikhaabu 2019: Hovunu4Anhen Memberun Ves MDP!\nމަޖިލީހަށް މިފަހަރު4އަންހެން މެމްބަރުން،4މެމްބަރުން ވެސް އެމްޑީޕީ !\nމަޖިލީހަށް މިފަހަރު4އަންހެން މެމްބަރުން.\nކުރިއަށް އޮތް މަޖިލިސް އިންތިހާބަށް މުޅިން އަލަށް ހޮވުނު2މެމްބަރުންނާއެކު، 19 ވަނަ ރައްޔިތުންގެ މަޖިލީހުގެ އަންހެނުންގެ އަދަދު4އަށް އަރާފައިވާއިރު، އެ4މެމްބަރުންނަކީ ވެސް ދިވެހި ރައްޔިތުންގެ ޑިމޮކްރަޓިކް ޕާރޓީ (އެމްޑީޕީ)އަށް ނިސްބަތްވާ4މެމްބަރުންނެވެ.\nއިއްޔެ ބޭއްވި 19 ވަނަ މަޖިލިސް އިންތިހާބުގައި 31 އަންހެން ކެނޑިޑޭޓުން ވާދަކުރެއްވިއިރު، މިހާތަނަށް ލިބިފައިވާ ވަގުތީ ނަތީޖާތައް ދައްކާގޮތުން އޭގެ ތެރެއިން ކާމިޔާބު ލިބިވަޑައިގެންފައިވަނީ ގަލޮޅު އުތުރު ދާއިރާގެ މިހާރުގެވެސް މެމްބަރު އީވާ އަބްދު ﷲ އާއި، އައްޑޫމީދޫ ދާއިރާގެ މިހާރުގެ މެމްބަރު ރޮޒެއިނާ އާދަމްއާއި، މަޖިލީހަށް މުޅިން އަލަށް ހޮވުނު ތުޅާދޫ ދާއިރާގެ މެމްބަރު ހިސާން ހުސައިންއާއި، ހިންނަވަރު ދާއިރާގެ މެމްބަރަަކަށް ހޮވިވަޑައިގެން މެމްބަރު ޖީހާން މަހުމޫދުއަށެވެ.\nއިއްޔެ އޮތް މަޖިލިސް އިންތިޚާބު ހަތަރު އަންހެން ބޭފުޅަކު ކާމިޔާބު ކުރެއްވި ނަމަވެސް އެއީ ނިސްބަތުން ބަލާއިރު މިހާރު ހިނގަމުންދާ މަޖިލީހުގެ އަންހެން މެންބަރުންނަށް ވުރެ މަދު އަދަދެކެވެ.\n2014 ވަނަ އަހަރު އިންތިޚާބު ކުރި މަޖިލީހުގައި 5.9 އިންސައްތަ އަންހެން މެންބަރުން ތިއްބެވި ނަމަވެސް އިއްޔެ އިންތިޚާބު ކުރި މެންބަރުންނާއި އެކު މަޖިލީހުގެ ކުރިއަށް އޮތް ދައުރުގައި ތިއްބަވާނީ 4.6 އިންސައްތަ އަންހެން މެންބަރުންނެވެ.\n2009 ވަނަ އަހަރު އިންތިޚާބު ކުރި މަޖިލީހުގައި 6.5 އިންސައްތަ އަންހެނުން ތިއްބެވިއެވެ. ރާއްޖޭގެ ތާރީޚްގައި ވެސް ނިސްބަތުން އެންމެ ގިނަ އަންހެނުން އިންތިޚާބުވީ 2005 ވަނަ އަހަރު އޮތް އިންތިޚާބުގައެވެ. އެފަހަރު 12 އިންސައްތަ އަންހެނުން އިންތިޚާބު ކާމިޔާބު ކުރިއެވެ. 2000 ވަނަ އަހަރު6އިންސައްތަ އަންހެނުން އިންތިޚާބު ކާމިޔާބު ކުރިއިރު 1990 ވަނަ އަހަރު 6.3 އިންސައްތަ އަންހެނުން އިންތިޚާބު ކާމިޔާބު ކުރިއެވެ.\nމަނަދޫ ރަންމުތް މަދަޙަ މުބާރާތުގެ ގްރޭންޑް ފިނާލޭ އަށް5ބައިވެރިއަކު ދަތުރު ކޮށްފި!\nމެދުކެނޑުމަކަށްފަހު ނޫނު އޮންލައިން ފަށައިފި!